লাইফস্টাইল ডেস্ক, সুখবর ডটকম: রাহিম বাঁ হাতে লিখে। সেই ছোটবেলা থেকেই ক্লাসের অন্য স্টুডেন্ট থেকে শুরু করে আত্মীয়, প্রতিবেশি এমনকি টিচাররা পর্যন্ত তাকে এটি নিয়ে প্রশ্ন করেন। বাম হাতে লেখার কারণে সবার আগ্রহের বিষয় রাহিম।\nরাহিম বাড়ি ফিরে তার মায়ের কাছে জানতে চায়, আচ্ছা মা, বাঁ হাতে লিখলে কী হয়?\nঅনেকেই মনে করেন বাঁ হাতে লেখা মানে, তার কোনো শারীরিক সমস্যা রয়েছে। তবে মজার বিষয় হচ্ছে, বামহাতিরা সাধারণত ডানহাতিদের চেয়ে বেশি বুদ্ধিমান, সুদর্শন, কল্পনাপ্রিয় এবং অনেক বেশি মেধাবী।\nযে বাচ্চা ডান হাতের পরিবর্তে বাঁ হাতে কাজ করে, তাকে পরিবার থেকে চাপ দেওয়া হয়, ডান হাতে কাজ করতে। কিন্তু জানেন কি? যারা বাঁ হাতে কাজ করেন, তাদের স্মৃতিশক্তি এবং মানসিক নমনীয়তা তুলনামূলকভাবে বেশি হয়।\nবিশ্বের শীর্ষ ধনী বিল গেটস, যুক্তরাষ্ট্রের জনপ্রিয় প্রেসিডেন্ট বিল ক্লিনটন আর বারাক ওবামা সবাই কিন্তু বাঁ হাতে কাজ করতেই পছন্দ করেন।\nঅ্যাডিলেইডের ফ্লিনডারস বিশ্ববিদ্যালয়ের অধ্যাপক ও গবেষক মাইক নিকোলস বলেন, ‘অনেকেই বামহাতি হওয়াটাকে জন্মগত ত্রুটি বলে মনে করলেও তা সঠিক নয়’।\nনিকোলস নিজেও বা’হাতি। তিনি বিভিন্ন স্কুলের ৫ বছর বয়সী ৫ হাজার শিক্ষার্থীর মধ্যে এ গবেষণা চালিয়েছেন। গবেষণার অংশ হিসেবে তিনি শ্রেণিকক্ষে ওই শিক্ষার্থীদের পারদর্শিতা পর্যবেক্ষণ করেন এবং তাদের সম্পর্কে শিক্ষকদের মূল্যায়ন শোনেন।


BanglaHunt » শুনলে গা শিউরে উঠবেই!জেনে নিন এই পাঁচটি ভয়ানক রীতি!\nবিজেপিতে যোগ বিশ্বজিতের, টলিউডে ভাঁঙন ধরছে তৃনমূলের\nপাকিস্তানি গায়ককে বয়কট করতে এই সিদ্ধান্ত নিলেন সালমান!\nঅবস্থার অবনতি তৃণমূল কাউন্সিলরের!\nশহীদ জাওয়ানদের থেকে ঋণ নেবে না SBI\nভাইরাল হোম পেজ\nশুনলে গা শিউরে উঠবেই!জেনে নিন এই পাঁচটি ভয়ানক রীতি!\nবাংলা hunt ডেস্কঃ বিশ্বের বিভিন্ন ধর্ম তাদের ঐতিহ্য বজায় রাখতে নির্দিষ্ট কিছু রীতি ও নিয়ম পালন করে। সেই রীতি এবং নিয়ম বহুকাল ধরে চলে আসছে। নিজেদের স্বতন্ত্রতা রক্ষার জন্য ধর্মগুলি এসব রীতি পালন করে। কিন্তু বহুকাল চলে আসছে বলেই যে সেগুলি ভালো সেরকম নয়। বেশীরভাগ ক্ষেত্রেই সেগুলো ভয়ানক এবং মারাত্মক।\n১) হিন্ধুথাওপুসাম্ভেদন উৎসব\nথাওপুসাম সিঙ্গাপুরের হিন্দু ভক্তদের উৎসব। এই সময়ে তারা খাওয়া থেকে বিরত থাকে এবং নিজেদের দেহের বিভিন্ন অংশ বিদ্ধ করে।\n২)ভারতের নরভূক সন্ন্যাসী\nএরা কোন অনুষ্ঠান না হলেও এইসব সাধুরা বিভিন্ন কবরস্থান, মৃতদেহ এবং শ্মশানের কাছাকাছি থাকে এবং বেশীরভাগ সময় তারা কোন মৃতদেহ তুলে এনে তাতে ছাই লাগিয়ে তাদের স্থায়ী প্রেতাত্মার চেহারা দেয়।\n৩) ফুলানি হুইপিং ম্যাচ\nফুলানি গোত্রের মানুষ একে অপরের পুরুষত্ব প্রমাণ করার জন্য একে অপরকে চাবুক দিয়ে আঘাত করে। চাবুক বেতের তৈরি হয় এবং এই খেলায় সেই জেতে যে সবচেয়ে বেশী ব্যথা সহ্য করতে পারে।\n৪)তিদুং সম্প্রদায়ের বিবাহ\nইন্দোনেশিয়ার তিদুং সম্প্রদায়ের লোকেরা বিয়ের সময় ৩ দিন বিভিন্ন জৈবিক চাহিদা এবং মল মুত্র বিসর্জন থেকে বিরত থাকে। এইসময় তাদের জন্য খুব কম খাবার নির্ধারিত হয় এবং বিয়ের ৩ দিন পর তাদের স্বাভাবিক জীবনযাপনের সম্মতি দেওয়া হয়।\n৫)ভুটানের নাইট হান্টিং\nএই ঐতিহ্য হিমালয়ের পূর্ব অঞ্চলে বোমা নামে পরিচিত। এতে যেকোনো ছেলে রাতের অন্ধকারে কোন মেয়ের কক্ষে গিয়ে রাত কাটাতে পারে এবং সে যদি লুকিয়ে বেরিয়ে আসতে পারে এবং ধরা না পড়ে তাহলে সে যেকোনো রকম বিয়ের দায় থেকে মুক্তি পায়।\nবাংলাদেশে.শাড়ি পাচারের সময় হাতে নাতে ধরা পড়ল কয়েক কোটি টাকার মাল সহ ৩ ব্যাক্তি\nবিজ্ঞাপন ঘটালো দুর্ঘটনা !\nপুত্র বধুর প্রেমে পড়ে নিজের পুত্রকেই খুন করলেন পিতা !\nশহীদ সেনাদের পরিবারের পাশে দাড়ালেন সলমন খান\nধানের পালুই এ আগুন\nআইভোরি কোস্টে ভয়াবহ বন্যায় নিহত ১৮\nমাছ-শাক-সবজিকে ফরমালিনমুক্ত করার উপায় জেনে নিন!\n© 2017- 2018 SOCIO PEDIA


« on: February 20, 2020, 12:28:44 PM »\nScience and Information / Re: OECD warns: Automation could wipe out almost half of all jobs in 20 years\n« on: February 18, 2020, 11:33:31 PM »\nScience and Information / ‘সত্যিই’ বন্ধ হবে অবৈধ মুঠোফোন, দরপত্র আহ্বান\nScience and Information / Re: এক অ্যাপে ১৬০ ধরনের সেবা দেবে মাউশি\n« on: February 18, 2020, 11:28:10 PM »\nICT / Re: IBM aims at hybrid cloud, enterprise security\n« on: February 17, 2020, 03:26:03 PM »\n« on: February 17, 2020, 03:23:53 PM »\nICT / Re: 100 top listed BIG DATA companies\n« on: July 02, 2019, 03:15:29 PM »\nWOW. Its great.\nICT / Re: Storage, Past and present\n« on: July 02, 2019, 03:14:59 PM »\nIt's informative and thanksalot.\nScience and Information / Re: Giving robotsabetter feel for object manipulation\n« on: May 20, 2019, 12:35:52 PM »\nScience and Information / Re: জেদ থেকে জয়\n« on: May 20, 2019, 12:35:11 PM »\n« on: May 20, 2019, 12:33:30 PM »\nInternet of Things / The IoT: POLYGOT Programming\nInternet of Things / IoT is Shaping The Smart Cities of The Future\nICT / ভার্চ্যুয়াল চাবিতে খোলে জেডকেটেকো স্মার্টলক\n« on: May 08, 2019, 01:33:55 AM »\nদেশের বাজারে অফিস বা বাসাবাড়ির নিরাপত্তায় নতুন প্রযুক্তির স্মার্টলক বাজারে এনেছে বায়োমেট্রিকভিত্তিক নিরাপত্তা পণ্য ও সফটওয়্যার সেবাদাতা প্রতিষ্ঠান জেডকেটেকো। বিশেষভাবে নকশা করা স্মার্টলকগুলো মূলত ইলেকট্রো-মেকানিক্যাল লক, যা দরজায় তালা দেওয়া ও খোলার ক্ষেত্রে ভার্চ্যুয়াল চাবি ব্যবহার করা যাবে।\nজেডকেটেকো কর্তৃপক্ষ জানিয়েছে, ২০০৬ সালে স্মার্টলকের বাজারে নতুন প্রযুক্তি নিয়ে যাত্রা শুরু করে জেডকেটেকো। এরপর বৈশ্বিক স্মার্টলকের বাজারে শীর্ষস্থানীয় প্রতিষ্ঠান হিসেবে জায়গা করে নিয়েছে। সম্প্রতি দেশের বাজারে এএল ৪০ বি মডেলের স্মার্টলক সেবা এনেছে তারা। এতে সর্বশেষ ডেডবোল্ট লক মডেল যুক্ত হয়েছে। সেমিকনডাকটিভ ফিঙ্গারপ্রিন্ট সেন্সর ও কৌশলযুক্ত বিশেষ পিন কোড সিস্টেম এতে বাড়তি নিরাপত্তা যুক্ত করবে। এটি মূলত একধরনের ডিভাইস, যার কোর তৈরি করা হয়েছে জিংক অ্যালয় দিয়ে, যা ডাবল লক মোডের সুবিধা দেয়। একটি লক ১০০ ব্যক্তি আলাদাভাবে শনাক্ত করতে পারে।\nCommon Forum / রোজার সময় খাদ্যতালিকায় যা রাখবেন\n« on: May 07, 2019, 12:25:17 AM »\nপবিত্র মাহে রমজান কাল শুরু। রমজান মাসে অনেকে অসুস্থতা সত্ত্বেও পবিত্র রোজা পালন করে থাকেন। আবার অনেক সুস্থ ধর্মপ্রাণ মুসলমান রোজা পালনকালে অসুস্থবোধ করেন। অনেকে আবার ইফতার ও সাহ্‌রিতে আহারের সময় অপরিকল্পিতভাবে খাদ্য নির্বাচন করেন। এসব ক্ষেত্রে রোজাদারেরা অনেক ধরনের শারীরিক সমস্যার মধ্যে পড়েন। দৈনিক চাহিদার প্রতি লক্ষ রেখেই এ সময় খাদ্য নির্বাচন করা দরকার।\nরোজা পালনের জন্য প্রয়োজন সঠিক খাবার নির্বাচন, শারীরিক সুস্থতা, মানসিক শক্তি এবং অদম্য ইচ্ছা ও আনুগত্য। কিছু নিয়ম, নীতি ও পরামর্শ অনুসরণ করলে সুস্থভাবেই রোজা পালন করা যায়।\nসঠিক খাবার তালিকা অনুসরণ করে রোজা রাখা উচিত। কখনোই শুধু পানি খেয়ে রোজা রাখবেন না। অতিভোজন থেকেও বিরত থাকুন। খাবার ভালোভাবে চিবিয়ে ধীরে ধীরে খাবেন, যা আপনার হজমে সহায়ক হবে। ইফতার ও সাহ্‌রিতে আট থেকে দশ গ্লাস পানি পান করুন। গ্লাস গুনে পানি খেতে অসুবিধা হলে সমপরিমাণ পানি বোতলে ভরে রাখুন এবং ইফতার থেকে সাহ্‌রির সময়ের মধ্যে তার পুরোটা পান করুন। এনার্জি ড্রিংক, কার্বনেটেড ড্রিংক এবং সোডাজাতীয় পানীয় বর্জন করুন। এগুলো অ্যাসিডিটি বাড়িয়ে দেয়। সারা দিন অভুক্ত থাকার ফলে শরীরের শক্তির জন্য প্রয়োজনীয় এবং দ্রুত শক্তি পাওয়া যায় এমন খাবারের উদাহরণ হলো গ্লুকোজ। এ ছাড়া তৎক্ষণাৎ শক্তির জোগান দিতে সক্ষম খাবারের মধ্যে আছে আঙুর, খেজুর, ফলের রস। এগুলো যেমন শরীরে সহজে শক্তি আহরণে কাজে লাগে, তেমনি শরীরের পানি ও খনিজের প্রয়োজনও মেটায়। মিষ্টি শরবত, মিষ্টান্নজাতীয় অতিরিক্ত চিনিযুক্ত খাবার শরীরের ক্ষতি করতে পারে। তাই এ ধরনের খাবার বর্জন করা ভালো।\nইফতারে যা খাবেন: একজন রোজাদার ইফতারে কী খাবেন, তা নির্ভর করবে তার স্বাস্থ্যের অবস্থা ও বয়সের ওপর। রমজান মাস এলে বিকেলবেলা থেকেই ইফতারের জন্য নানা খাবার তৈরি ও বিক্রির হিড়িক পড়ে। এ সময় হরেক রকম ইফতারির পসরা দেখা যায় রাস্তার পাশে, ফুটপাতে, অলিগলিতে, হাটে-বাজারে। এসব ইফতারির মধ্যে রয়েছে ছোলা, মুড়ি, পেঁয়াজি, বেগুনি, ডাল ও সবজি বড়া, আলুর চাপ, খোলা খেজুর, হালিম, বিভিন্ন ধরনের কাবাব, জিলাপি, বুন্দিয়া ইত্যাদি। আরও রয়েছে বিভিন্ন ফল ও ফলের রস, আখের গুড়ের শরবত, নানা রং মিশ্রিত বাহারি শরবত। এ ছাড়া মুখরোচক বিরিয়ানি ও তেহারি তো আছেই।\nএসব মুখরোচক খাবার স্বাস্থ্যসম্মত উপায়ে তৈরি করা হয়েছে কি না, এগুলোতে ভেজাল তেল, বেসন ও কৃত্রিম রং মেশানো হয়েছে কি না, সেদিকে নজর দেওয়া উচিত। কোনো কিছু ভাজার জন্য একবারের বেশি তেল ব্যবহার করা উচিত নয়। কারণ, একই তেল বারবার আগুনে ফোটালে কয়েক ধরনের রাসায়নিক দ্রব্য তৈরি হয়, যেমন পলি নিউক্লিয়ার হাইড্রোকার্বন। এই রাসায়নিকের মধ্যে বেনজা পাইরিন নামক ক্যানসার তৈরিতে সক্ষম এমন পদার্থের মাত্রা বেশি থাকে। সুস্থ, স্বাস্থ্যবান রোজাদারের জন্য ইফতারিতে খেজুর বা খোরমা, ঘরের তৈরি বিশুদ্ধ শরবত, কচি শসা, পেঁয়াজি, বুট, ফরমালিন অথবা ক্যালসিয়াম কার্বাইডমুক্ত মৌসুমি ফল থাকা ভালো। ফলমূলে ভিটামিন ও মিনারেল পাওয়া যায়, কোষ্ঠকাঠিন্য দূর হয় এবং সহজে তা হজম হয়। রুচি অনুযায়ী বাসার রান্না করা নুডলসও খেতে পারেন ইফতারে। তেহারি, হালিম না খাওয়াই ভালো। কারণ, এতে বদহজম হতে পারে। রুচি পরিবর্তনের জন্য জিলাপি খেতে পারেন। তা ছাড়া গ্রীষ্মকালীন রমজানে পরিমাণমতো বিশুদ্ধ পানি পান করা উচিত। এশা ও তারাবির নামাজের পর অভ্যাস অনুযায়ী পরিমাণমতো ভাত, মাছ অথবা মুরগির মাংস, ডাল ও সবজি খাবেন।\nকী খাবেন সাহ্‌রিতে: শরীর সুস্থ রাখার জন্য সাহ্‌রি খাওয়া অত্যন্ত গুরুত্বপূর্ণ। মনে রাখতে হবে, সাহ্‌রির খাবার মুখরোচক, সহজপাচ্য ও স্বাস্থ্যসম্মত হওয়া প্রয়োজন। রমজানে স্বাভাবিক নিয়ম পরিবর্তন করে সুবহে সাদিকের আগে ঘুম থেকে উঠে খাওয়াদাওয়া সেরে নিতে হয়। সকালের নাশতার পরিবর্তে খুব ভোরে সারা দিনের উপবাসের সময় চলার মতো খাবার প্রয়োজন হয়। অধিক তেল, অধিক ঝাল, অধিক চর্বিজাতীয় খাবার খাওয়া একদম উচিত নয়। ভাতের সঙ্গে মিশ্র সবজি, মাছ অথবা মাংস খাবেন। অনেকেই মনে করেন, যেহেতু সারা দিন না খেয়ে থাকতে হবে, তাই সাহ্‌রির সময় প্রয়োজনের অতিরিক্ত বেশি খাবার খেতে হবে। তা মোটেই ঠিক নয়। কারণ, চার–পাঁচ ঘণ্টা পার হলেই খাদ্যগুলো পাকস্থলী থেকে অন্ত্রে গিয়ে হজম হয়ে যায়। তাই প্রয়োজনের তুলনায় বেশি না খাওয়াই ভালো বরং মাত্রাতিরিক্ত খেলে ক্ষতির আশঙ্কাই বেশি।\nপিপাসা নিবারণ হয়, সেই পরিমাণ পানি নিজের অভ্যাস অনুযায়ী পান করতে হবে। দীর্ঘ সময় অভুক্ত থাকার কারণে শরীরে পানিশূন্যতা দেখা দিতে পারে এবং পানিশূন্যতার কারণে শরীরে নানা জটিলতা দেখা দেয়। তাই ইফতার থেকে সাহ্‌রি পর্যন্ত পর্যায়ক্রমে অন্তত দেড় থেকে দুই লিটার পানি পান করবেন। অনেকে পানির পরিবর্তে লেমন অথবা রোজ ওয়াটার, শরবত, ভিটামিন ওয়াটারসহ নানা ধরনের প্রক্রিয়াজাত পানীয় পান করেন। এ ব্যাপারে পুষ্টিবিদদের অভিমত, রোজাদারদের শুধু বিশুদ্ধ পানি পান করাই ভালো। কার্বোনেটেড ও সুগার ড্রিংক, চা ও কফি পান করলে শরীর থেকে অধিক পানি বের হয়ে যায়। তাই কার্বোনেটেড, বেভারেজ ও সুগার ড্রিংক বা নানা ধরনের শরবত পরিহার করা উচিত। রোজাদারদের প্রচুর সবুজ শাকসবজি, ফলমূল খাওয়া প্রয়োজন।\nমনে রাখতে হবে, ইফতারে বেশি ক্যালরি সমৃদ্ধ এবং সহজে ও তাড়াতাড়ি হজম হয় এমন খাদ্য গ্রহণ করুন। সাহ্‌রিতেও সহজপাচ্য খাবার খান। ভাজাপোড়া ও অতিরিক্ত মসলাযুক্ত খাদ্য বুক জ্বালাপোড়া এবং বদহজমের সমস্যা তৈরি করে। তাই এগুলো বর্জন করুন। রান্নার সময় খাবারে ডালডার পরিবর্তে যতটা সম্ভব কম পরিমাণে সয়াবিন তেল ব্যবহার করুন। অতিরিক্ত লবণ ও লবণাক্ত খাবার গ্রহণ থেকে বিরত থাকুন। কারণ, এসব রোজার সময় পানির পিপাসা বৃদ্ধি করে। যাঁদের চা, কফি, সিগারেট, মদ প্রভৃতি বাজে আসক্তি আছে, তারা এগুলো কমিয়ে আনতে চেষ্টা করুন। কারণ, হঠাৎ এগুলো ছেড়ে দিলে মাথাব্যথা, মেজাজ খিটখিটে হওয়া ইত্যাদি উপসর্গ দেখা দিতে পারে। ঘুমানোর আগে ও সাহ্‌রির পরে অবশ্যই দাঁত ব্রাশ করতে ভুলবেন না। রোজা রাখা অবস্থায় সকালে ব্যায়াম না করে ইফতারের পর ব্যায়াম করা উচিত। খাওয়ার আগে অবশ্যই হাত ধুতে ভুলবেন না। দিনে গরমের সময়ে ঠান্ডা ও ছায়াযুক্ত স্থানে থাকা উচিত। সম্ভব হলে শারীরিক পরিশ্রম কম করুন। দৈনিক কাজকর্ম এমনভাবে ঠিক করুন, যাতে রাতের বেলা বেশ ভালোভাবে ঘুমানো যায়।\nলেখক: প্রধান পুষ্টিবিদ, বিআরবি হসপিটালস লিমিটেড


খুলে নেওয়া হচ্ছে ওয়ান্ডার ওম্যানের পোশাক | সমাজ সংস্কৃতি | DW | 01.07.2010\nখুলে নেওয়া হচ্ছে ওয়ান্ডার ওম্যানের পোশাক\nঅত্যন্ত জনপ্রিয় এই চরিত্রকে দেখা যাবে নতুন পোশাকে, নতুন রূপে৷ নৈপুণ্য আনা হবে তার কাজেও৷ এবার অবশ্য তিনি একটু ‘টাফ’ হবেন৷\nপোশাক পাল্টে যাচ্ছে ওয়ান্ডার ওম্যানের\nআশির দশকে জনপ্রিয় টেলিভিশন সিরিজ ‘ওয়ান্ডার ওম্যান' -এর কথা কার মনে নেই ?\nকালো চুল, নীল চোখ, কপালে সোনালি ব্যান্ডের মাঝখানে একটি তারা, হাতে রুপালি মোটা ব্রেসলেট, হাটু পর্যন্ত তোলা টকটকে লাল বুট জুতো, লাল টপস আর নীল হাফ-প্যান্ট৷ অ্যামেরিকার পতাকা যেভাবে তারা খচিত, ওয়ান্ডার ওম্যানের পোশাকেও ঠিক তেমনভাবেই অসংখ্য তারা৷\nআসলে ওয়ান্ডার ওম্যান কিন্তু একটি কমিক চরিত্র৷ চরিত্রটি তৈরি করেছিলেন জে. মাইকেল স্ট্রাসিন্সকি৷ সম্প্রতি তিনি ঘোষণা করেছেন, ওয়ান্ডার ওম্যানকে তিনি নতুন সাজে সাজাতে চান, একবিংশ শতাব্দীর সঙ্গে যেন ওয়ান্ডার ওম্যান খাপ খায়, সেভাবেই তিনি ওয়ান্ডার ওম্যানকে দেখতে চান৷ তিনি ওয়ান্ডার ওম্যানকে একটু ‘টাফ' দেখতে চান৷ প্রশ্ন সেটা কী করে সম্ভব? কোন্ ধরণের পোশাকে দেখা যাবে নতুন ওয়ান্ডার ওম্যানকে ? সাতটি দশক ধরে যে পোশাক ওয়ান্ডার ওম্যান পরে এসেছে, তা এখন পাল্টানো হচ্ছে৷\nওয়াও ওয়ান্ডার ওম্যান\nস্ট্রাসিন্সকি জানান, নতুন ওয়ান্ডার ওম্যান হবেন অত্যন্ত আধুনিকা৷ সে পরবে, কালো স্কিন টাইট লেগিন্স, নীল ডেনিম জ্যাকেট, হীল তোলাজুতো এবং হাত সবসময়ই ঢাকা থাকবে দস্তানায়৷ ওয়ান্ডার ওম্যান এতদিন যা পরছিল তা পুরনো হয়ে গেছে৷\nআর কী কী পরিবর্তন আসছে ? কালো চুল কেটে ছোট করে ফেলা হয়েছে, হাফ প্যান্ট চলে গেছে, সংক্ষিপ্ত এবং অত্যন্ত টাইট টপসটিও আর থাকছে না৷\nআর এভাবে দেখা যাবে না ওয়ান্ডার ওম্যানকে\nপরিবর্তন এসেছে বুট জুতোতেও৷ স্ট্রাসিন্সকি বলেন, ১৯৪১ সালে যখন ওয়ান্ডার ওম্যানকে প্রথম তৈরি করা হয়, সেখানেই যেন সে আটকে গেছে৷ আমার বান্ধবীদের কাছে প্রায়ই শুনতে হয়েছে, ‘এত কম পোশাকে ওয়ান্ডার ওম্যান মারামারি করে কিভাবে ? কাপড়-চোপড়তো খুলে পড়ে যাওয়ার কথা৷ আর ওয়ান্ডার ওম্যান-এর হাতের হ্যান্ড ব্যাগটি-ই বা কোথায় ?'\nউত্তর খুব সোজা৷ ওয়ান্ডার ওম্যানকে দিতে হবে ‘টাফ লুক', আরো দুর্দান্ত গতিময় করে তাকে তৈরি করা হবে, তাকে হতে আরো সিরিয়াস৷ তাকে আরো শক্তিশালী করে তৈরি করা হবে৷ যে কোন সমস্যা সমাধানে নতুন ওয়ান্ডার ওম্যান হবে, আরো দ্রুত, দক্ষ এবং চটপটে৷\nবলা প্রয়োজন, আমরা শুধু সুপারহিরোদের দেখে অভ্যস্ত৷ ব্যাটম্যান, সুপারম্যান, স্পাইডারম্যানদের পাশাপাশি একটি মাত্র হিরোইন-ই দাঁড়াতে পেরেছে৷ সে আর কেউ নয়, ওয়ান্ডারফুল ওয়ান্ডার ওম্যান৷


The locals saw this thing in Asansol, if you hear it, you too will be shocked:মারাত্মক! আসানসোলে একী দেখলেন স্থানীয়রা, শুনলে হাড়হিম হয়ে যাবে আপনারও... – News18 Bangla\nAsansol News: মারাত্মক! আসানসোলে একী দেখলেন স্থানীয়রা, শুনলে হাড়হিম হয়ে যাবে আপনারও...\nAsansol News: জোড়া দেহ উদ্ধারকে কেন্দ্র করে চাঞ্চল্য ছড়াল আসানসোলের সিতারামপুর এলাকায়। সীতারামপুর রেলস্টেশন সংলগ্ন পশ্চিম কেবিন এলাকা থেকে দেহ দুটি উদ্ধার করা হয়েছে।\nLast Updated : April 28, 2022, 12:55 IST\nবিদ্রোহী কবি কাজী নজরুলের ১২৩ তম জন্মদিবস\nনদীর পাড়ে অবৈধ প্রাচীর নির্মাণের অভিযোগ\nআসানসোল: জোড়া দেহ উদ্ধারকে কেন্দ্র করে চাঞ্চল্য ছড়াল আসানসোলের সীতারামপুর এলাকায়। সীতারামপুর রেলস্টেশন সংলগ্ন পশ্চিম কেবিন এলাকা থেকে দেহ দুটি উদ্ধার করা হয়েছে। ক্ষতবিক্ষত অবস্থায় রেললাইনের পাশ থেকে উদ্ধার করা হয়েছে এক যুবক এবং এক যুবতীর দেহ। আপ মেন লাইনের পাশ থেকে দেহ দুটি উদ্ধার হয়।\nস্থানীয় সূত্রে খবর, দেহ দুটি রেললাইনের পাশে ক্ষতবিক্ষত অবস্থায় পড়ে থাকতে দেখেন স্থানীয়রা। তাঁরা খবর দেন স্থানীয় থানা এবং রেল পুলিশের কাছে। খবর পেয়ে ঘটনাস্থলে আসে রেল পুলিশ এবং পুলিশ আধিকারিকরা। তারপর দেহ দুটি উদ্ধার করে ময়নাতদন্তের জন্য পাঠানো হয়েছে। তবে নিহত যুবক এবং যুবতীর নাম, পরিচয় এখনও জানা যায়নি। তবে স্থানীয়দের দাবি, তারা ওই এলাকার বাসিন্দা নন।\nপুলিশ সূত্রে খবর, উদ্ধার হওয়া দেহ দুটির মধ্যে ওই যুবকের আনুমানিক বয়স ২৭ বছর এবং যুবতীর আনুমানিক বয়স ২২ বছর। তবে কী কারণে ওই দুজনের মৃত্যু হল, সে বিষয়ে এখনও নিশ্চিত নন তদন্তকারী আধিকারিকরা। স্থানীয়দের প্রাথমিক অনুমান, ওই যুবক এবং যুবতী আত্মহত্যা করেছেন। ফাঁকা জায়গা দেখে তাঁরা আত্মহত্যা করেছেন বলে অনুমান স্থানীয়দের। প্রণয়ঘটিত কোন ব্যাপারে অবসাদের জন্য তারা আত্মহননের পথ বেছে নিয়েছেন বলে অনুমান স্থানীয়দের।\nযদিও পুলিশকর্তারা মনে করছেন দুর্ঘটনার শিকার হয়েছেন ওই যুবক এবং যুবতী। তবে তাদের মৃত্যুর পিছনে সঠিক কারণ কী, তা জানতে তদন্ত শুরু হয়েছে। পাশাপাশি নিহত যুবক, যুবতীর পরিবারের খোঁজে শুরু হয়েছে তদন্ত।\nFirst published: April 28, 2022, 12:55 IST


প্রধানমন্ত্রীর শুদ্ধি অভিযান হোক ত্যাগীদের তরে - কুয়াকাটা নিউজ\nতারিখ : সেপ্টেম্বর, ২৫, ২০১৯, | নিউজটি পড়া হয়েছে : ১৭৬ বার\nসাইদুর রহমান: জননেত্রী শেখ হাসিনার শুদ্ধি অভিযান আপোষহীন রক্তের বহিঃ প্রকাশ। নিজের ঘর নিজের মতো করে ঝাড়ু দিচ্ছেন। শেখ হাসিনার দুঃসাহসিক এই অভিযানে দেশের সকল স্তরের মানুষ তাঁর সাথের সহযাত্রী। আর দলের ত্যাগীরা ত্যাগের জন্য প্রস্তুত। ত্যাগীরা হলেন দলের প্রাণ আর দলের আদর্শ ও নীতির ধারক ও বাহক।\nত্যাগী নেতাকর্মীদের রাজনৈতিক দল গুলোতে দিনে দিনে কদর কমে যাচ্ছে অথবা কদর দিতে রাজনৈতিক দল গুলো অনুকূল পরিবেশ পাচ্ছে না। দলের নীতি নির্ধারকের ইচ্ছাকৃত হোক অথবা অনিচ্ছাকৃত হোক ত্যাগীরা অবহেলীত, সুবিধা বঞ্চিত এটা সাতশত সত্য। আমি এরশাদ সাহেবের শাসনকাল দেখেছি, তেমনি বিএনপি কিংবা চারদলীয় জোটের শাসনকাল দেখেছি। এরশাদ সাহেবের আমলে জাতীয় পার্টি মানেই ; বিএনপি মনে হতো। এরশাদ সাহেব দলছুট নেতার সমন্বয়ের জাতীয় পার্টি গঠন করেন। তখন দেশের মানুষ বুঝতো বিএনপির নেতারা সুধিবার জন্য জাতীর পার্টিতে যাবেন আর বিএনপির নেতারা আবার প্রয়োজনে বিএনপিতে ফিরে আসবেন। এরশাদের রক্ত চক্ষু শাসন আমলে অনেক বড় বড় নেতার বহর দেখা গেছে । আজকে জাতীয় পার্টি তলানী পড়ে গেছে, তার পিছনে অনেকগুলো কারন আছে। তবে সবচেয়ে বড় কারন দলের নির্ধারকরা ত্যাগী নেতাদের মূল্যায়ন করেনি এবং নতুন করে ত্যাগী নেতা তৈরী করতে পারেনি। তারপর বিএনপি কিংবা চার দলীয় জোট ক্ষমতায় আসার পর জাতীয় পার্টিতে থাকা সেই দলছুট নেতাদের প্রতি সুদৃষ্টি পরলো বিএনপি। বিভিন্ন রাজনৈতিক প্যাকেজের মাধ্যমে জাতীয় পার্টি থেকে বিএনপি কিছু কর্মী বিছিন্ন নেতাদের দলে ভিড়ালেন । চারদলীয় জোট চালাচ্ছে দেশ আর হাইব্রীড নেতারা চালাচ্ছে দুর্নীতির মহাসমাবেশ।জিয়াউর রহমান সাহেব বলেছিলেন, ” রাজনীতিকে রাজনীতিবিদদের জন্য কঠিন করে দেব। ” দলের ত্যাগীরা নিজের সন্তানের মুখে খাবার না দিয়ে দলের মুখে খাবার দেয়। চারদলীয় জোটের দৌরাত্ম্যের যাতাকলে পিষ্ট হতে থাকলো ; বিএনপি’র ত্যাগী নেতাকর্মীরা। অভিযোগহীন ভাবে ত্যাগীরা দল থেকে প্রস্হান করলেন। রাজনৈতিক দূরদর্শিতার অভাব অথবা দুর্নীতির কারনেই হোক, দেশের কয়েক বারের প্রধানমন্ত্রী বেগম খালেদা জিয়া আজ জেলের গ্লানি টানছেন। বিএনপিতে যদি আজ ত্যাগীরা থাকতো, তাহলে বুকে পাথর বেঁধে, রাজপথ রক্তে রন্জিত করতো। কোথায় যারা চারদলীয় জোটের আমলে টাকা পাহাড় গড়ে ছিল? এসির ঠান্ডা হাওয়ার মায়ায় পরে আছেন অথবা দেশের বাইরে বিলাস বহুল জীবন-যাপন করেন।\n” রাজনীতিতে দেশের ক্ষমতা দীর্ঘস্থায়ী নয় কিন্তুু দল দীর্ঘস্থায়ী হতে পারে “। ত্যাগীরা যেমন উচ্চ বিলাসী হয় না তেমনী পদ লোভী না হলেও দলের সম্মানজনক স্হানে থাকতে চায়। ত্যাগীরা নালিশ করতে পারে না আবার অভিমান পরিহার করতেও পারেনা। ত্যাগীরা স্বার্থের জন্য চোখ গুলো রক্ত বর্ণ করতে পারেনা আবার আড়ালে চোখের অশ্রু বারণ করতে পারে না। ত্যাগীদের কোনদিন আঙ্গুল ফুলে কলাগাছ হয়না কিন্তু দলের প্রযোজনে আঙ্গুলের চেয়ে বড় অঙ্গ দিতে প্রস্তুত। দলের সুসময়ে হয়তো তাঁদের উপস্হিতি কম কিন্তু দুঃসময়ে জীবন বাজি রাখেন।\nবাংলাদেশের সবচেয়ে পুরাতন এবং ঐতিহ্যবাহী দল বাংলাদেশ আওয়ামীলীগ। রাজপথে যে দলের সৃষ্টি । দেশের ইতিহাস ও ঐতিহ্য বহনকারী আওয়ামীলীগের আগামী ডিসেম্বরে জাতীয় কাউন্সিল।এখন বাংলাদেশের চারিদিকে শুধু জয় বাংলার জয়গান। জাতীয় কাউন্সিলে ত্যাগীরা স্হান না পেলে দলে বিপর্যয় শুধু সময়ের ব্যাপার। বাংলাদেশ আওয়ামী লীগ তৃতীয় মেয়াদে ক্ষমতায় আছেন। দেশের যথেষ্ট উন্নতি হয়েছে কিন্তুু দলের ক্ষতি হয়েছে অপূরণীয়। ১৫ বছরের ক্ষমতায় দলের আদর্শীক শিক্ষায় কয়জন নেতাকর্মী দীক্ষিত হয়েছে? এই দীর্ঘ সময়ে কয়জন ত্যাগী নেতাকর্মী দলে তৈরী হয়েছে? যারা দলের সাইনবোড ব্যাবহার করে শত শত কোটি টাকার মালিক হয়েছেন তারা হলো ; অনুপ্রবেশকারী। দলের ভিতরে অনুপ্রবেশকারীরা বা হাইব্রীডরা দলের সত্তর বছরের নীতি আদর্শকে কলঙ্কিত করেছে ক্যাসিনো স্টাইলে। এখন শুধু বাকী দলের গঠনতন্ত্রটা ছিঁড়ে খাবার! ” ত্যাগীরা দলকে ভালবাসে পাজরের অনুভূতি দিয়ে আর অনুপ্রবেশকারী ভালবাসে ক্যাসিনো অনুভূতিতে। ” দল এখন সুসময়ের পাখির কিচিরমিচির শব্দে মুখরিত। এখন দলীয় অফিসে নেতাকর্মীর অভাব নাই। আগের মতো হাঁড়ভাঙ্গা পরিশ্রম করে কর্মী জোগাড় করতে হয় না। বাংলাদেশ আওয়ামীলীগের সবচেয়ে দুঃসময় গেছে ৯০ দশকে। তখন জয় বাংলা বললে এদিক সেদিক তাকাতে হতো নির্যাতন অথবা মামলার ভয়ে। সেই ৯০ দশকের ত্যাগী ছাত্রনেতা, কর্মীরা আজ কোথায় ? যাঁরা দলের অস্তিত্ব ঠিকানোর লড়াইয়ে জীবন বাজি রেখেছিল প্রতিমুহূর্তে, প্রতিক্ষণে। যাঁরা মৃত্যুকে আলিঙ্গন করে, রাজপথ জয়বাংলা স্লোগানে কম্পিত করতেন, ক্ষমতার স্বাদ কি তাঁদের জিহ্বাপ্রান্তকে স্পর্শ করেছে? হাইব্রীডের দৌরাত্ম্যে ত্যাগীরা আজ দলে কোনঠাসা। কিন্তু ত্যাগীরা দলের নীতি আদর্শকে বুকে নিয়ে বেঁচে থাকতে শিখেছে।\nদলের আদর্শ এবং লক্ষ সম্পর্কে অনেকের ধারনা নেই ; তারপরও বড় নেতা। মুজিবকোর্ট গায়ে দিয়ে নিজেকে প্রকাশের ব্যর্থ প্রয়াস। বিভিন্ন দলীয় ব্যানার বা পোস্টারে অসংগতি দেখে দেশবাসী বিভ্রান্ত হয়। রাজনেতিতে দলীয় শিক্ষার বড় অভাব! বঙ্গবন্ধু বলেছিলেন, “নীতিবিহীন নেতা নিয়ে অগ্রসর হলে সাময়িকভাবে কিছু ফল পাওয়া যায়। কিন্তু সংগ্রামের সময় তাদের খুঁজে পাওয়া যায়না।” সব রাজনৈতিক দল গুলো ত্যাগী কিংবা মেধাবী নেতাকে প্রাধান্য দিচ্ছেন না। প্রাধান্য দিচ্ছেন টাকার কুমিরকে। এখানেই শেষ না, আছে আত্বীয়করন, মামাকরন।\nআওয়ামীলীগের ত্যাগী নেতাকর্মীরা ২১ আগস্টে মানব ঢাল তৈরী করে ভালবাসার নেত্রী শেখ হাসিনাকে রক্ষা করেছিলেন। শুধু তা নয় ; জাতির পিতা বঙ্গবন্ধুর জন্য যাঁরা সর্বোচ্চ ত্যাগ স্বীকার করেছিলেন তাঁরা অনেকেই হয়তোবা জীবিত নেই। আর যাঁরা জীবিত আছেন, তাঁরা দলীয় মূল্যায়ন কতটুকু পাচ্ছেন? ময়মনসিংহের নান্দাইলের আওয়ামীলীগ ত্যাগী নেতা তোফাজ্জল ডাক্তার সাহেব প্রতিজ্ঞা করেছিলেন, আওয়ামীলীগ ক্ষমতায় না আসলে জুতা পরবেননা। চৈত্রমাসের তপ্ত রাজপথ বলেন আর অগ্নি বালুকণা বলেন সবই তাঁর প্রতিজ্ঞার কাছে পরাস্হ হয়েছিল। জুতা না পরেই তিনি কয়েক যুগ কাটিয়েছেন। তিনি বেশ কয়েকবার ইউনিয়ন পরিষদ নির্বাচন করেছেন। আমি তখন ছোট, তাঁর পায়ের বিভৎস চিত্র এখনও আমাকে বিচলিত করে তুলে। পা গুলো চৈত্রের খড়া রোদে মাটি ফাটার মতো চৌচির দেখেছি। পায়ের গোড়ালীর নীচে দেখেছি আঙ্গুল পরার মতো ফাটল। রক্ত ঝড়তে ঝড়তে ক্লান্ত রক্ত নালি গুলো দেখেছি । ছেলে/ মেয়ে উচ্চ শিক্ষিত হওয়ায় বিদেশ ভ্রমণেই খালি পায়ে যেতে হয়েছে তাঁকে। সেখানেও খালি পায়ের জন্য অনেক বিড়ম্বনার শিকার হয়েছেন আবার অনেকবার তাঁর বিদেশ যাত্রা বাতিলও হয়েছে। অবশেষে আওয়ামীলীগ ১৯৯৬ সালে ক্ষমতায় আসার পর মাননীয় প্রধানমন্ত্রী নিজে তাঁর পায়ে জুতা পরিয়ে দিয়ে ত্যাগের কিঞ্চিৎ ঋণ শোধ করেন। ২১ আগস্ট যাঁরা নিহত বা আহত হয়েছেন তাঁরা নিঃসন্দেহে ত্যাগী নেতা। সবার কথা লিখতে পারছিনা বলে ক্ষমা চাইছি।\n২১ আগস্ট গ্রেনেড হামলায় নিহত হয়েছিলেন আওয়ামীলীগের ত্যাগী নেতা রফিকুল ইসলাম ( আদা চাচা)। সহজ, সরল, দল পাগল মানুষ ছিলেন আদা চাচা। দলের লোকদের জন্য বিনামূল্যে আদা দিতে গিয়ে তাঁর পৈতৃক নামটা বিলুপ্ত হয়ে যায়! তিনি হয়ে উঠেন সবার প্রিয় আদা চাচা। তিনি ত্যাগীদের উজ্জল দৃষ্টান্ত। আদা চাচা ১৯৬০ সাল থেকে আওয়ামী লীগের এমন কোনো কর্মসূচী নেই যাতে অংশ নেননি। খয়েরি পাঞ্জাবি আর সাদা পাজামা পরতেন আদা চাচা। তাঁর পাঞ্জাবির পকেট গুলো কুচি কুচি করে শুকনা আদার কৌটাতে ভর্তি থাকতো। আদা খাইয়ে সবার কন্ঠ সচল রাখতেন রাজপথের মিছিলে। আদা চাচার আদা খাইনি এমন কোন নেতা নেই। স্বয়ং প্রধানমন্ত্রী আদা চাচার আদার ভক্ত। জানা যায় ২১ আগস্ট তখনকার জননেত্রী শেখ হাসিনাকে আদা দিতে গিয়ে গ্রেনেড হামলায় নিহত হলেন আদা চাচা। শেষ নিঃশ্বাস ত্যাগ করার আগে আদা চাচা একটি কথাই বলেছিলেন ” নেত্রী বেঁচে আছেন? ” ত্যাগীদের মূল্যায়ন তখনও হবে যখন প্রতিটি দলে ত্যাগীদের ত্যাগের কথা লিপিবদ্ধ থাকবে। নতুন প্রজন্ম পড়বে আর নতুন করে ত্যাগী নেতা তৈরী হবে।\nনান্দাইল, ময়মনসিংহ ।\nলিড নিউজ, শীর্ষ সংবাদ, সম্পাদকীয় | তারিখ : সেপ্টেম্বর, ২৫, ২০১৯, ৫:২৭ অপরাহ্ণ | নিউজটি পড়া হয়েছে : ১৭৭ বার


উন্নত নাগরিক গঠনে বিশ্ববিদ্যালয়ের গুরুত্বপূর্ণ দায়িত্ব রয়েছে: রাষ্ট্রপতি\nসমাবর্তন অনুষ্ঠানে বক্তব্য রাখছেন রাষ্ট্রপতি মো. আবদুল হামিদ। ছবি: প্রিয়.কম\nরাষ্ট্রপতি বলেন, মহান মুক্তিযুদ্ধের মাধ্যমে অর্জিত স্বাধীনতার অন্যতম অঙ্গীকার ছিল- সমৃদ্ধ সোনার বাংলা গড়ে তোলা। সেই লক্ষ্যে সরকার রূপকল্প ২০২১ ও ২০৪১ ঘোষণার মাধ্যমে দেশকে উন্নয়নের মহাসড়কে যুক্ত করেছে।\nপ্রকাশিত: ০৭ জানুয়ারি ২০১৮, ১৯:১২ আপডেট: ২০ আগস্ট ২০১৮, ০৪:১৬\n(প্রিয়.কম) উন্নত নাগরিক গঠনে বিশ্ববিদ্যালয়ের গুরুত্বপূর্ণ দায়িত্ব ও কর্তব্য রয়েছে বলে মন্তব্য করেছেন রাষ্ট্রপতি মো. আবদুল হামিদ।\n৭ জানুয়ারি রোববার দুপুরে কুষ্টিয়া ইসলামী বিশ্ববিদ্যালয়ের চতুর্থ সমাবর্তন অনুষ্ঠানে এ কথা বলেন তিনি।\nরাষ্ট্রপতি আরও বলেন, আমাদের মাথাপিছু আয় জাতীয় প্রবৃদ্ধি বেড়েছে। নারীর ক্ষমতায়ন, কৃষি, শিক্ষা, স্বাস্থ্যসহ বিভিন্ন ক্ষেত্রে আমরা অনেক সাফল্য অর্জন করেছি।\nবিশ্ববিদ্যালয়ের আচার্য, রাষ্ট্রপতি মো. আব্দুল হামিদ শিক্ষার্থীদের উদ্দেশে বলেন, উন্নত জাতি গঠনে চাই উন্নত নাগরিক। আর উন্নত নাগরিক গঠনে বিশ্ববিদ্যালয়ে রয়েছে গুরুত্বপূর্ণ দায়িত্ব ও কর্তব্য। আজ তোমরা স্বীকৃতিপ্রাপ্ত উচ্চ শিক্ষিত নাগরিক ও দেশের সবচেয়ে আলোকিত অংশের গর্বিত সদস্য হলে। তাই দেশ ও জাতীর প্রতি তোমাদের অনেক দায়িত্ব।\nদীর্ঘ ১৫ বছর পর অনুষ্ঠিত এ সমাবর্তনকে কেন্দ্র করে ক্যাম্পাস হাজার হাজার শিক্ষার্থীর মিলনমেলায় পরিণত হয়। তারা মেতে ওঠেন প্রাণের উচ্ছ্বাসে। বেলা পৌনে ১টায় সমাবর্তন মঞ্চে আসেন রাষ্ট্রপতি মো. আব্দুল হামিদ। এর কিছু সময় পর বিশ্ববিদ্যালয়ের আচার্য হিসেবে বহুল প্রতিক্ষিত এ সমার্বতনের আনুষ্ঠানিক উদ্বোধন ঘোষণা করেন তিনি। পরে রাষ্ট্রপতি বিশ্বদ্যিালয়ের বিভিন্ন অনুষদের ডিনদের হাতে সনদপত্র হস্তান্তর করেন ও সমাগত শির্ক্ষীদের উদ্দেশে বক্তব্য দেন।\nইসলামী বিশ্ববদ্যিালয়ের উপ-উপাচার্য প্রফেসর ড. হারুন-উর রশীদ আসকারীর সভাপতিত্বে সমাবর্তনে বক্তৃতা করেন- সিলেট শাহজালাল বিজ্ঞান ও প্রযুক্তি বিশ্ববদ্যিালয়ের শিক্ষক প্রফেসর ড. জাফর ইকবাল, বিশ্ববিদ্যালয় মঞ্জুরি কমিশনের চেয়ারম্যান অধ্যাপক আব্দুল মান্নান।\nসেসময় আওয়ামী লীগের যুগ্মসাধারণ সম্পাদক মাহবুব-উল আলম হানিফ ও ঝিনাইদহ-১ আসনের সংসদ সদস্য আব্দুল হাইসহ বিশিষ্ট ব্যক্তিবর্গ উপস্থিত ছিলেন।\nপ্রিয় ৫ ঘণ্টা, ৪০ মিনিট আগে\nপ্রিয় ৯ ঘণ্টা, ৩৭ মিনিট আগে


বায়ান্ন বাজার তেপ্পান্ন গলি || The Daily Janakantha\nPrint মোরসালিন মিজান ॥ যারপরনাই ঘৃণ্য অপরাধী কামারুজ্জামান। পাকিস্তানী বাহিনীর এই লাঠিয়াল নিজ দেশের জন্মের বিরুদ্ধে দাঁড়িয়েছিল। মুক্তিযুদ্ধের নয় মাস স্বজাতির রক্তে হাত ধুয়েছে। স্বাধীন বাংলাদেশেও হেসে খেলে কাটিয়েছে দীর্ঘকাল। আর তারপর বিচারের মুখোমুখি। বিচার সম্পন্নও হয়েছে। এখন রায় কার্যকরের অপেক্ষা। ঠিক তখন শুরু হয়েছে নাটকীয়তা। কখনও বলা হচ্ছে, আজ ফাঁসি। কখনও কালকের জন্য অপেক্ষা। এই করে করে অনেকদিন গত হয়েছে। সব মিলিয়ে অস্বস্তিকর এক অবস্থা। এ অবস্থায় বায়ান্ন বাজার তিপ্পান্ন গলির শহর পুরোটাই যেন কেন্দ্রীয় কারাগারের প্রধান ফটকের সামনে অবস্থান নিয়েছে। দিন নেই, রাত নেই, ভিড় লেগে আছে এখানে। সকলেই শুনতে চান, রায় কার্যকরের ঘোষণা। গণমাধ্যমের কর্মীরা মহাব্যস্ত খবর সংগ্রহে। নিরাপত্তাও জোরদার করা হয়েছে গোটা এলাকায়। কিন্তু বৃহস্পতিবার সন্ধ্যায় এ ফিচার লেখা পর্যন্ত ফাঁসির খবর নিশ্চিত হওয়া যায়নি। বরং এ নিয়ে আরও বিলম্বের আভাস দেয় বিভিন্ন সূত্র। ফলে হতাশা ক্রমশ বাড়ছে। এ প্রসঙ্গে কারাগারের সামনে দাঁড়িয়ে থাকাদের একজন আলি আশরাফ বলেন, গত কয়েকদিন ধরে যা ঘটছে তা সত্যি অবাক হওয়ার মতো। আইনী প্রক্রিয়ার যত রকম অপব্যবহার করা যায়, করে দেখাচ্ছে কামারুজ্জামান! তিনি প্রশ্ন রেখে বলেন, এভাবে কী অনন্তকাল চলবে? আরও একটি বছর গত হচ্ছে। কয়েকদিন পর কালের গর্ভে হারাবে ১৪২১ বঙ্গাব্দ। এখন চলছে পুরনোকে বিদায় আর নতুন বছরকে স্বাগত জানানোর প্রস্তুতি। সারাদেশের মতো বায়ান্ন বাজার তিপ্পান্ন গলির শহর ঢাকাতেও চলছে ব্যাপক কর্মযজ্ঞ। প্রতিবারের মতোই পহেলা বৈশাখ খুব ভোরে সরব হয়ে ওঠবে রমনা বটমূল। ছায়ানট এখানে আয়োজন করবে বর্ষবরণ অনুষ্ঠানের। এ আনুষ্ঠানিকতা ১৯৬০-এর দশকে শুরু হয়েছিল। এখন তা বাঙালী সংস্কৃতির গুরুত্বপূর্ণ অংশ। এবারও গানে গানে শিল্পীরা নতুন বছরকে স্বাগত জানাবেন। এখন চলছে সে প্রস্তুতি। খোঁজ নিয়ে জানা যায়, প্রতিদিনই চলছে মহড়া। ছায়ানট ভবনে নবীন প্রবীণ শিল্পীরা আসছেন। মঞ্চে যে গানগুলো হবে, গাইছেন। দেখে মনে হয়, উৎসব শুরু হয়ে গেছে! ছায়ানট সূত্র জানায়, মঞ্চ পরিকল্পনার পুরো কাজ শেষ হয়েছে ইতোমধ্যে। শিল্পীরাও প্রস্তুত। মঞ্চ তৈরি হয়ে গেলে সেখানে অনুষ্ঠিত হবে চূড়ান্ত মহগড়া। মঙ্গল শোভাযাত্রা আয়োজনের কাজও এগিয়ে চলেছে পুরোদমে। ঢাকা বিশ্ববিদ্যালয়ের চারুকলা অনুষদের শিক্ষার্থী ও শিক্ষকরা দিন রাত কাজ করছেন। গড়ছেন নানা শিল্পকর্ম। এক্ষেত্রে প্রাধান্য পাচ্ছে ফোক মোটিফ। লোকজ সংস্কৃতির নানা উপাদান জীবন্ত করে তুলছেন শিল্পীরা। রং তুলিতে ছবি আঁকছেন। চলছে সরাচিত্রের কাজ। মুখোশ তৈরি হচ্ছে। একইসঙ্গে চলছে বিক্রি। এই টাকায় মঙ্গল শোভাযাত্রায় খরচ হবে। চারুকলার লিচুতলা ঘুরে দেখা যায়, একে একে স্পষ্ট হচ্ছে ভাস্কর্য। বাঁশ ও কাঠে শক্ত কাঠামো গড়া হয়েছে। আয়োজকরা জানান, পাখি মাছ ইত্যাদি আগামী দুই এক দিনের মধ্যে স্পষ্ট হবে। এদিকে, উৎসবের প্রস্তুতি দেখতে প্রতিদিনই এখানে আসছেন বিভিন্ন বয়সী মানুষ। অনেক রাত পর্যন্ত থাকছেন তারা। নাচছেন। গাইছেন। ছবি তুলছেন। সব মিলিয়ে বৈশাখের আগমন স্পষ্ট।


সুনামগঞ্জে জামায়াত নেতার সংবর্ধনায় অতিথি আ.লীগ নেতা !\nহোমসুনামগঞ্জসুনামগঞ্জে জামায়াত নেতার সংবর্ধনায় অতিথি আ.লীগ নেতা !\nG Voice24 - ১১/৩০/২০২১ ০৬:৫৪:০০ PM\nজামায়াত নেতার সংবর্ধনা অনুষ্ঠানে আ.লীগ নেতা মাহফুজুর রহমান (গোল চিহ্নিত)\nডেস্ক রিপোর্ট : তৃতীয় ধাপে সুনামগঞ্জের ছাতক উপজেলার ১ নম্বর ইসলামপুর অনুষ্ঠিত ইউনিয়ন পরিষদ (ইউপি) নির্বাচনে চেয়ারম্যান পদে অংশ নেন আওয়ামী লীগের (নৌকা প্রতীক) আব্দুল হেকিম। তার সঙ্গে টেলিফোন প্রতীক নিয়ে প্রতিদ্বন্দ্বিতা করেন সিলেট জেলা আইনজীবী সমিতির সদস্য ও সিলেট পশ্চিম এবং সুনামগঞ্জ জেলা শিবিরের সাবেক সভাপতি সুফি আলম সোহেল।\nপ্রায় দেড় হাজার ভোটের ব্যবধানে আওয়ামী লীগের আব্দুল হেকিমকে তিনি পরাজিত করেন।\nগত ১১ নভেম্বর অনুষ্ঠিত নির্বাচনে আওয়ামী লীগের প্রার্থীকে হারিয়ে চেয়ারম্যান নির্বাচিত হন অ্যাডভোকেট সুফি আলম সোহেল।\nনির্বাচনে জয়ী হওয়ায় সংবর্ধনা দেওয়া হয় তাকে। সেই সংবর্ধনা অনুষ্ঠানে অতিথি ছিলেন সিলেট জেলা আওয়ামী লীগের সাংগঠনিক সম্পাদক ও জেলা আইনজীবী সমিতির সাবেক সাধারণ সম্পাদক অ্যাডভোকেট মাহফুজুর রহমানসহ জেলা বারের সভাপতি।\nজানা গেছে, ইউপি নির্বাচনে আওয়ামী লীগ মনোনীত প্রার্থী আব্দুল হেকিমকে পরাজিত করে জয়লাভ করায় স্থানীয়দের উদ্যোগে সুফি আলম সোহেলকে গত শুক্রবার (২৬ নভেম্বর) বিকেলে স্থানীয় মাদরাসা বাজার মাঠে এক সংবর্ধনা অনুষ্ঠানের আয়োজন করা হয়।\nঅনুষ্ঠানে প্রধান বক্তা হিসেবে উপস্থিত ছিলেন সিলেট জেলা আওয়ামী লীগের সাংগঠনিক সম্পাদক ও জেলা আইনজীবী সমিতির সাবেক সাধারণ সম্পাদক অ্যাডভোকেট মাহফুজুর রহমান। শিবিরের সাবেক নেতার সংবর্ধনা অনুষ্ঠানে আওয়ামী লীগ নেতা অতিথি হওয়ায় সিলেট ও সুনামগঞ্জ আওয়ামী লীগ নেতা-কর্মীদের মধ্যে ব্যাপক ক্ষোভের সৃষ্টি হয়েছে।\nমাহফুজুর রহমানের এমন কাণ্ডে হতভম্ব অনেকেই। ওই সংবর্ধনা অনুষ্ঠানে সিলেট ও সুনামগঞ্জের বিভিন্ন পর্যায়ের জামায়াত ও শিবিরের নেতা-কর্মীরা উপস্থিত ছিলেন। অনুষ্ঠানের ছবি সামাজিক যোগাযোগ মাধ্যমেও প্রচার হলে অনেকেই বিরূপ মন্তব্য করেন। গত কয়েকদিন থেকে সামাজিক যোগাযোগ মাধ্যম ফেসবুকে সংবর্ধনার ছবি নিয়ে সমালোচনা চলছেই।\nএ বিষয়ে সিলেট জেলা আওয়ামী লীগের সাংগঠনিক সম্পাদক ও জেলা আইনজীবী সমিতির সাবেক সাধারণ সম্পাদক মাহফুজুর রহমান বলেন, সুফি আলম সোহেল জেলা বারের একজন সদস্য। তিনি নির্বাচনে জয়লাভ করায় তাকে সংবর্ধনা দেওয়া হয়। সেই সংবর্ধনা আমি ও জেলা বারের সভাপতিসহ অন্যদের নিমন্ত্রণ করলে আমরা অনুষ্ঠানে যাই। সোহেল জেলা বারের সদস্য হিসেবেই আমি অনুষ্ঠানে গিয়েছি। অন্য কোনো কারণে নয়।\nনবনির্বাচিত চেয়ারম্যান সুফি আলম জামায়াতের দায়িত্বশীল নেতা এ বিষয়ে তিনি বলেন, সোহেলের সংবর্ধনার অনুষ্ঠানের ব্যানারে লেখা ছিল মুক্তিযোদ্ধা পরিবারের সন্তান। সে জামায়াত নেতা কিনা সে বিষয়ে আমার কিছু জানা নেই।\nছাতক উপজেলার ১ নম্বর ইসলামপুর ইউনিয়নের চেয়ারম্যান সুফি আলম বলেন, আমি এক সময়ে শিবিরের রাজনীতি করেছি। ওই সময়ে আমি সিলেট জেলা পশ্চিমের সভাপতির দায়িত্ব পালন করি। এরপর সুনামগঞ্জ জেলা শিবিরের সভাপতি দায়িত্ব পালন করি। তবে আমি জামায়াতের কোনো পদে প্রায় ১২ বছর থেকে নেই। আমি সবসময় জনগণ মনোনীত প্রার্থী হয়ে নির্বাচনে অংশ নিয়ে জয়লাভ করে আসছি।\nমুক্তিযোদ্ধা পরিবারের সন্তান দাবি করে তিনি বলেন, আমার চাচা মখলিছুর রহমান বিএনপির রাজনীতি করতেন। তিনি যুদ্ধের সময় শাহাদৎ বরণ করেন। সেই সঙ্গে আমার বাবা নুরুল ইসলাম সিলেট মদন মোহন কলেজের ছাত্র ইউনিয়নের রাজনীতির সঙ্গে জড়িত ছিলেন। যুদ্ধের সময় আমার বাবাকে রাজাকারদের সহযোগিতায় পাকিস্তানি হানাদার বাহিনীরা গুলি করে ছাতকে হত্যা করে। আমরা পরিবারের অনেক সদস্য রয়েছেন মুক্তিযোদ্ধা।\nএ বিষয়ে ক্ষোভ জানিয়ে ছাতক উপজেলার গনেশপুর গ্রামের আওয়ামী লীগ নেতা নেছার আহমদ বলেন, আমাদের দলীয় প্রার্থী আব্দুল হেকিমকে পরাজিত হতে হয়েছে জামায়াত নেতা সুফি আলমের কাছে। এতে আমরা এমনিতেই হতাশ। চেয়ারম্যান নির্বাচিত হওয়া সোহেলের সংবর্ধনা অনুষ্ঠানে আবার সিলেট জেলা আওয়ামী লীগের সাংগঠনিক সম্পাদক মাহফুজুর রহমান অতিথি হওয়াতে আমাদের হতাশা ও দু:খ আরও বেড়ে গেছে। আমরা নেতা-কর্মীদের মুখ দেখাতে লজ্জা পাচ্ছি। অনেকেই আমাদের এ বিষয়ে ফোন দিয়েছেন।\nতিনি বলেন, জামায়াতের চেয়ারম্যান সোহেলের সংবর্ধনা অনুষ্ঠানের পোস্টারে আওয়ামী লীগের নেতা মাহফুজকে অতিথি করা হয়। তা দেখে আওয়ামী লীগ নেতা-কর্মীদের অনুরোধে তাদের পক্ষে আমি মাহফুজুর রহমানকে ফোন করে অনুরোধ করেছিলাম, অনুষ্ঠানে না যেতে। কিন্তু তিনি অনুরোধ উপেক্ষা করে সংবর্ধনা অনুষ্ঠানে অংশ নেন। এতে এলাকার সাধারণ মানুষ হিসেবে আমরা মর্মাহত।\nতিনি যেহেতু আওয়ামী লীগের দায়িত্বশীল পদে রয়েছেন, বিতর্কিত এই জামায়াত নেতার সংবর্ধনা অনুষ্ঠানে তিনি অতিথি হিসেবে অংশ না নিলে আমরা খুশি হতাম। এছাড়া মাহফুজুর রহমান তার বক্তব্যের শেষে ‘জয় বাংলা, জয় বঙ্গবন্ধু’ এবং বর্তমান সরকারের পক্ষে কোনো বক্তব্যও রাখেননি।\nসংবাদ সূত্রে : বাংলা নিউজ২৪


আনন্দবাজার পত্রিকা - বিজ্ঞান ও প্রযুক্তি\nবিজ্ঞান ও প্রযুক্তি একই সঙ্গে কঠিন-তরল,\nনয়া কণা পেলেন বিজ্ঞানীরা\nসংবাদ সংস্থা • বার্লিন\nঅর্ধেক কঠিন, অর্ধেক তরল! এমনই এক কণার সন্ধান পেলেন জার্মানির ফিলিপস বিশ্ববিদ্যালয়ের বিজ্ঞানীরা। তবে এ যে সে কণা নয়। যাকে বলে ‘কোয়াসিপার্টিকল’।\nযখন কোনও কণার চরিত্র পাল্টে যায়, তখন তাকে এ নামে ডাকা হয়। যেমন, কোনও জটিল পরিস্থিতিতে ইলেকট্রনের চরিত্র বদলে গেলে তাকে আর ইলেকট্রন বলা যায় না। বলা হয় ইলেকট্রনের কোয়াসিপার্টিকল। এরা পরমাণু গঠনকারী এলিমেন্টারি পার্টিকলের মতোও নয়। নতুন আবিষ্কৃত কোয়াসিপার্টিকলটির নাম ‘ড্রপলিটন’। আণুবীক্ষনিক কণাটির সন্ধান মিলেছে একটি কঠিন পদার্থে। কিন্তু অদ্ভুত ভাবে সে কণার স্বভাব একেবারে তরলের মতো।\nগবেষণাপত্রটি আজ প্রকাশিত হয়েছে ‘নেচার’-এ।\nকী ভাবে নয়া কণার খোঁজ পেলেন বিজ্ঞানীরা?\nগেলিয়াম আর্সেনাইড নামে এক আংশিক বিদ্যুৎ পরিবাহীর (সেমিকনডাক্টর) উপরে প্রতি সেকেন্ডে ১০ কোটি পালস বেগে লেসার রশ্মি ফেলেন গবেষকরা। তাতেই কিছু ইলেকট্রন এবং ‘হোল’ নিয়ে তৈরি হয় ড্রপলিটন। ইলেকট্রন তার জায়গা থেকে সরে গেলে যে শূন্যস্থান তৈরি হয়, তাকেই বিজ্ঞানের ভাষায় ‘হোল’ বলে। সেমিকনডাক্টরের মধ্যে দিয়ে তরলের মতো বয়ে যেতে পারে বলে কণাটির নাম ড্রপলিটন।\nজার্মানির গবেষকদের মধ্যে অন্যতম ম্যাকিলো কাইরা বলেন, “এ কণা থাকে পদার্থের গভীরে। আর এর বৈশিষ্ট্য নির্ভর করে পরিবেশের উপর।”\nউচ্ছ্বসিত মারবুর্গের ফিলিপস বিশ্ববিদ্যালয়ের গবেষকরা। তাঁদের দাবি, এই ড্রপলিটনের সাহায্যেই ভবিষ্যতে আবিষ্কার হবে নতুন নতুন কণা। যার অস্তিত্ব জানা নেই। যার নাম নেই পিরিওডিক টেবিল বা পর্যায় সারণীতে। তা ছাড়া, বহু জটিল রাসায়নিক যৌগের গঠন বিশ্লেষণ করতে পারে ড্রপলিটন। ফলে কোয়ান্টাম মেকানিক্সে এর ব্যবহার উল্লেখযোগ্য।


/ Poush bid farewell to the dancing and singing Koles\nপুলিশ জানায়, বাড়িতে যাতায়াতের একটি রাস্তা নিয়ে ওই গ্রামের মিজানুর রহমানের সঙ্গে ওয়াহিদ মিয়ার দীর্ঘদিন ধরে বিরোধ চলে আসছে। এরই জের ধরে সকালে দুই পক্ষ কথা কাটাকাটির একপর্যায়ে দেশীয় অস্ত্রশস্ত্র নিয়ে সংঘর্ষে জড়িয়ে পড়ে। এতে উভয় পক্ষের অন্তত ৫০ জন আহত হয়েছেন।\nস্থানীয়দের বরাতে পুলিশ জানায়, বাড়িতে যাতায়াতের একটি রাস্তা নিয়ে ওই গ্রামের মিজানুর রহমানের সঙ্গে ওয়াহিদ মিয়ার দীর্ঘদিন ধরে বিরোধ চলে আসছে। এরই জের ধরে সকালে দুই পক্ষ কথা কাটাকাটির একপর্যায়ে দেশীয় অস্ত্রশস্ত্র নিয়ে সংঘর্ষে জড়িয়ে পড়ে। এতে উভয় পক্ষের অন্তত ৫০ জন আহত হয়েছেন।\nএক পর্যায় পুলিশ স্থানীয়দের সহযোগিতায় সংঘর্ষ থামায়। আহতদের উদ্ধার করে হবিগঞ্জ সদর আধুনিক হাসপাতালে পাঠানো হয়েছে।\nগুরুতর আহত অবস্থায় শাহিদ মিয়াকে সিলেট এমএজি ওসমানি মেডিক্যাল কলেজ হাসপাতালে নেয়া হয়েছে।\n২২ জানুয়ারি, ২০২২ ১৩:৪২\nআপডেট: ২২ জানুয়ারি, ২০২২ ১৪:৪৯\nসদর থানার ভারপ্রাপ্ত কর্মকর্তা (ওসি তদন্ত) মো. বন্দে আলী বলেন, সদর উপজেলার আন্ধারিয়া গ্রামের কৃষক ফরমান আলী শনিবার সকাল সাড়ে ৮টার দিকে তার ক্ষেতে ধানের চারা রোপণ করতে গিয়ে অজ্ঞাতপরিচয় ওই নারীর বস্তাবন্দি মরদেহ দেখতে পান।\nশেরপুর সদর উপজেলার কামারিয়া ইউনিয়ন থেকে অজ্ঞাতপরিচয় এক নারীর বস্তাবন্দি মরদেহ উদ্ধার করেছে পুলিশ।\nইউনিয়নের আন্ধারিয়া গ্রাম থেকে শনিবার সকাল ৯টার দিকে মরদেহটি উদ্ধার করা হয়।\nশেরপুর সদর থানার ভারপ্রাপ্ত কর্মকর্তা (ওসি তদন্ত) মো. বন্দে আলী বলেন, ‘সদর উপজেলার আন্ধারিয়া গ্রামের কৃষক ফরমান আলী শনিবার সকাল সাড়ে ৮টার দিকে তার ক্ষেতে ধানের চারা রোপণ করতে গিয়ে অজ্ঞাতপরিচয় ওই নারীর বস্তাবন্দি মরদেহ দেখতে পান।\n‘শেরপুরের অতিরিক্ত পুলিশ সুপার (সদর সার্কেল) মোহাম্মদ হান্নান মিয়াসহ আমরা ঘটনাস্থল থেকে মরদেহ উদ্ধার করে সুরতহাল প্রতিবেদন তৈরি করি। পরে মরদেহ ময়নাতদন্তের জন্য শেরপুর জেলা সদর হাসপাতাল মর্গে পাঠানো হয়েছে।’\nমৃতের বয়স আনুমানিক ৪০ বছর। তার পরনে নীল রঙের বোরকা ছিল। মাথায় আঘাতের চিহ্ন রয়েছে বলেও জানান তিনি।\nএ ব্যাপারে পুলিশ কর্মকর্তা মোহাম্মদ হান্নান মিয়া বলেন, ‘অজ্ঞাতপরিচয় নারীর মরদেহ শনাক্ত করতে পিবিআই আঙুলের ছাপ নিয়েছে। এ ঘটনায় শেরপুর সদর থানায় হত্যা মামলা হবে।’


ওসি প্রদীপের জামিন আবেদনের শুনানি ২৭ জুন ওসি প্রদীপের জামিন আবেদনের শুনানি ২৭ জুন – দুরন্ত প্রকাশ\nসোমবার, ২৩ মে ২০২২, ০২:২২ পূর্বাহ্ন\nওসি প্রদীপের জামিন আবেদনের শুনানি ২৭ জুন\nদীর্ঘ সাত মাস পর চট্টগ্রাম কারাগার থেকে কক্সবাজার কারাগারে আনার ৪ দিনের মাথায় জামিন আবেদন করেছন অবসরপ্রাপ্ত মেজর সিনহা মো. রাশেদ খান হত্যার ঘটনায় কারান্তরীন টেকনাফ থানার সাবেক ওসি প্রদীপ কুমার দাশ।\nরবিবার (১৩ জুন) দুপুরের দিকে কক্সবাজার জেলা ও দায়রা জজ আদালতের বিচারক মোহাম্মদ ইসমাঈলের আদালতে তার জামিন আবেদন করা হয়। আগামী ২৭ জুন জামিন আবেদনের শুনানি দিন ধার্য করা হয়েছে বলে জানিয়েছেন কক্সবাজার জেলা ও দায়রা জজ আদালতের পাবলিক প্রসিকিউটর (পিপি) অ্যাডভোকেট ফরিদুল আলম।\nওসি প্রদীপের পক্ষে আইনজীবী মহিউদ্দিনের করা জামিন আবেদনের শুনানি করতে রবিবার কক্সবাজার আদালতে এসেছিলেন অ্যাডভোকেট রানা দাশ গুপ্তের নেতৃত্বে একটি আইনজীবী প্যানেল।\nপিপি ফরিদুল আলম বলেন, ‘ওসি প্রদীপের আইনজীবী জামিন আবেদন করেন। আগামী ২৭ জুন আবেদনের শুনানির দিন ধার্য করা হয়েছে।’ এর আগে বৃহস্পতিবার (১০ জুন) চট্টগ্রাম কারাগার থেকে প্রিজনভ্যানে করে কক্সবাজার কারাগারে আনা হয় ওসি প্রদীপকে।\nগত ২০২০ সালের ৩১ জুলাই রাতে কক্সবাজারের টেকনাফ উপজেলার বাহারছড়া ইউনিয়নের শামলাপুর চেকপোস্টে গাড়ি তল্লাশিকে কেন্দ্র করে পুলিশের গুলিতে নিহত হন সেনাবাহিনীর অবসরপ্রাপ্ত মেজর সিনহা মো. রাখেদ খান। এ ঘটনায় গত ৫ আগস্ট নিহত সিনহার বড় বোন শারমিন শাহরিয়ার ফেরদৌস বাদী হয়েছে বাহারছড়া পুলিশ তদন্ত কেন্দ্রের সাবেক ইনচার্জ (পরিদর্শক) লিয়াকত আলীকে প্রধান করে টেকনাফ থানার সাবেক ওসি প্রদীপ কুমার দাশসহ ৯ পুলিশ সদস্যকে আসামি করা হয়। আদালত মামলাটির তদন্ত করার আদেশ দেন র‌্যাবকে। এরপর গত ৬ আগস্ট প্রধান আসামি লিয়াকত আলী ও প্রদীপ কুমার দাশসহ ৭ পুলিশ সদস্য আদালতে আত্মসমর্পণ করেন।\nউক্ত মামলায় গত বছরের ১৩ ডিসেম্বর ওসি প্রদীপ কুমার দাসসহ ১৫ জনকে অভিযুক্ত করে আদালতে অভিযোগপত্র দিয়েছে তদন্ত কর্মকর্তা র‌্যাব-১৫-এর সিনিয়র সহকারী পুলিশ সুপার মো. খায়রুল ইসলাম। মামলার অপর অভিযুক্ত ওসি প্রদীপের অন্যতম সহযোগী কনস্টেবল সাগর দেব এখনো পলাতক রয়েছেন।\nঅপরদিকে, সিনহা হত্যার মামলাটি বেআইনি ও অবৈধ দাবি করে ২০২০ সালের ৪ অক্টোবর কক্সবাজার জেলা ও দায়রা জজ আদালতে প্রধান আসামি লিয়াকতের আইনজীবী মাসুদ সালাহ উদ্দিন একটি মামলা দায়ের করেন। ওই দিন আদালত মামলাটির পূর্ণাঙ্গ শুনানির জন্য ২০ অক্টোবর দিন ধার্য করেন।\nওই দিন (১০ নভেম্বর) আদালত মামলার পূর্ণাঙ্গ শুনানির জন্য ১৩ ডিসেম্বর দিন ধার্য করেন। এ মামলায় অভিযুক্ত হওয়ার পর দুদকের একটি দুর্নীতি মামলায় চট্টগ্রাম আদালতে হাজির হতে হচ্ছিল ওসি প্রদীপকে। সে কারণে তাকে ২০২০ সালের নভেম্বরে চট্টগ্রাম কারাগারে পাঠানো হয়। সে মামলার নানা কার্যক্রম শেষে দীর্ঘ সাত মাস পর আবারও ওসি প্রদীপকে কক্সবাজার কারাগারে পাঠানো হয়েছে।


বিশ্বকাপের বর্তমান ট্রফিটি কত সেন্টিমিটার উঁচু? - Bissoy Answers\nবিশ্বকাপের বর্তমান ট্রফিটি কত সেন্টিমিটার উঁচু?\n07 জুলাই উত্তর প্রদান করেছেন হিজবুল্লাহ (4,761 পয়েন্ট)\nবর্তমান ট্রফিটি রৌপ্য ও সোনালী রঙের সমন্বয়ে তৈরী। তিনটি রৌপ্য দণ্ডের উপর একটি সোনালী গোলক স্থাপন করা হয়েছে। দণ্ড তিনটিকে স্ট্যাম্প ও বল সদৃশ্য করে সাজানো হয়েছে যা ক্রিকেটের মৌলিক বিষয় - ব্যাটিং, বোলিং এবং ফিল্ডিংকে উপস্থাপন করা হয়েছে। এছাড়াও গোলককে ক্রিকেট বলরূপে চিত্রিত করা হয়েছে।\nট্রফিটি ৬০ সেন্টিমিটার উচ্চতাবিশিষ্ট এবং ওজন আনুমানিক ১১ কিলোগ্রাম। পূর্বেকার বিশ্বকাপ বিজয়ী দলের নাম ট্রফিতে খোদাই করা আছে এবং তাতে সর্বমোট বিশটি নাম লিপিবদ্ধ করা যাবে। মূল ট্রফিটি আন্তর্জাতিক ক্রিকেট কাউন্সিল (আইসিসি) কর্তৃপক্ষ সংরক্ষণ করেন। আর বিকল্প একটি ট্রফি বিজয়ী দলকে স্থায়ীভাবে প্রদান করা হয়।\nতথ্যসূত্রঃ এখানে দেখুন।\n11 জুলাই "খেলা" বিভাগে জিজ্ঞাসা করেছেন Sadi hasan (121 পয়েন্ট)\nক্রিকেট বিশ্বকাপের বর্তমান ট্রফিটির ওজন কত কেজি?\n10 জুলাই "খেলা" বিভাগে জিজ্ঞাসা করেছেন Sadi hasan (121 পয়েন্ট)\nবিশ্বকাপের বর্তমান ট্রফির নকশা করেছেন কে?\n08 জুলাই "খেলা" বিভাগে জিজ্ঞাসা করেছেন Sadi hasan (121 পয়েন্ট)\nবিশ্বকাপের বর্তমান ট্রফির ব্যবহার শুরু হয় কোন বিশ্বকাপ থেকে?\n26 জুন 2018 "খেলা" বিভাগে জিজ্ঞাসা করেছেন Rajib11 (11 পয়েন্ট)\n09 মার্চ 2013 "সাধারণ" বিভাগে জিজ্ঞাসা করেছেন আরিফুল (15,856 পয়েন্ট)


মিয়া হোসেন : পবিত্র রমযান মাসের প্রথম দশ দিন শেষ হয়ে গেল। আজ সোমবার থেকে শুরু হলো মাগফিরাতের অংশ। মহান রাব্বুল আলামীনের কাছ থেকে জীবনের জানা অজানা গোনাহের ক্ষমা লাভ করার জন্য আপ্রাণ চেষ্টা চালাতে হবে। আর এ জন্য আল্লাহর দেয়া বিধান অনুযায়ী ইবাদাত বন্দেগী করতে হবে। হাদীসে এসেছে এ সময় আল্লাহর রাসুল (সাঃ) বেশি করে এ দোয়া করতেন, ‘আল্লাহুম্মা ইন্নাকা আফুয়্যুন তুহিব্বুল আবওয়া, ফা'ফু আন্নী' অর্থাৎ হে আল্লাহ তুমি ক্ষমাশীল, ক্ষমা করাকে তুমি ভালবাস, সুতরাং আমাদেরকে তুমি ক্ষমা করে দাও।\nরোযা এমন একটি ইবাদাত যার মধ্যে কোন রিয়া নেই। রোযার প্রতিদান স্বয়ং আল্লাহ দিবেন। ইবনে মাজাহতে আবু হুরায়রা (রাঃ) হতে বর্ণিত, রাসূলুল্লাহ (সাঃ) বলেছেন, আল্লাহ বলেছেন- ‘আসসাওমুলী ওয়া আনা আযযীবিহী অর্থাৎ রোযা আমার জন্য আর এর প্রতিদান আমিই দিব। কাযী আয়ায বলেছেন, প্রত্যেক ইবাদতের মধ্যে রিয়া বা লোক দেখানো বা লৌকিকতার সম্ভাবনা রয়েছে কিন্তু রোযার মধ্যে এর সম্ভাবনা নেই। যেমন কেউ রুকু, সেজদা, বৈঠক ইত্যাদি করলো সবাই বলবে নামায পড়ছে। হজ্বে গিয়ে অনুষ্ঠানাদি পালন করলে বলবে হাজী। কিন্তু কেউ গোপনে খেয়ে দেয়ে মানুষের সামনে যতই বলুক আমি রোযা রেখেছি প্রকৃতপক্ষে সে রোযাই রাখেনি। নামায, হজ্ব, যাকাত ইত্যাদি ইবাদত আল্লাহ ফরয করেছেন ঠিকই তবে এদের পরিপূর্ণ বর্ণনা কুরআনে নেই। রোযার ব্যাপারে আল্লাহ পবিত্র কুরআনে সকল বিধান সবিস্তারে যেভাবে বর্ণনা দিয়েছেন, অন্যান্য ফরয ইবাদাতের তেমন বর্ণনা দেয়া হয়নি। সূরা আল বাকারার ১৮৩, ১৮৪, ১৮৫ নং আয়াতের বলা হয়েছে যে, রোযা ফরয করা হয়েছে। এর উদ্দেশ্যও বলা হয়েছে যেন তাকওয়া অবলম্বন করতে পারো। সময় সম্পর্কে বলা হয়েছে ‘নির্ধারিত কত দিন। কোন মাসে এ ব্যাপারে বলা হয়েছে রমযান মাসে। রমযান মাসে কেন? কেন অন্য মাসে নয় তার উত্তরে বলা হয়েছে যে, এ মাসে কুরআন নাযিল হয়েছে। আবার রোযা পালন করতে না পারলে কি করতে হবে, অসুস্থ, রোগী, মুসাফিরের জন্য করণীয় কি তাও আল্লাহ বলেছেন যা অন্য কোন ইবাদতের ব্যাপারে বলা হয়নি। যেমন নামায, যাকাত আদায় করতে না পারলে এর কাযা ও কাফফারা কিভাবে আদায় করতে হবে তা আল কুরআনে বলা হয়নি বরং রসূল (সাঃ) সবিস্তারে বলে দিয়েছেন। কিন্তু রোযার কাযা ও কাফফারা কখন ও কিভাবে করতে হবে তা আল্লাহ তা'আলা বলে দিয়েছেন। সূরা আল বাকারার ১৮৪ ও ১৮৫ নং আয়াতে তা বলে দেয়া হয়েছে। এদিক থেকেও রোযার গুরুত্ব ও মর্যাদা অনেক বেশি। প্রতি রোযার পরিব্যাপ্তি কতটুকু হবে তাও আল্লাহ বলে দিয়েছেন। ‘তোমরা রাত্র পর্যন্ত রোযা পরিপূর্ণ করো।' সন্ধ্যায় ইফতারের পর খাওয়া-দাওয়া, সহবাস করা যাবে কিনা তাও বলে দিয়েছেন। সূরা আল বাকারার ১৮৭নং আয়াতে বলা হয়েছে, খাও, পান করো সন্ধ্যার সাদা আভা স্পষ্ট হবার পর থেকে ফযরের কালো রেখা স্পষ্ট হওয়া পর্যন্ত। এ সময়ে স্ত্রী সহবাস বৈধ কিনা এ প্রসঙ্গে বলা হয়েছে ‘সিয়ামের রাত্রিতে স্ত্রী সহবাস তোমাদের জন্য হালাল করা হয়েছে? ইতিকাফ রমযান মাসের একটি গুরুত্বপূর্ণ কাল। ইতিকাফ অবস্থায় স্ত্রী সহবাস বৈধ কি বৈধ নয় মহাগ্রন্থ আল কুরআনের সূরা আল বাকারার ১৮৭ নং আয়াতে বলা হয়েছে, ‘আর ইতিকাফ অবস্থায় স্ত্রী সহবাস থেকে বিরত থাকো'। সুতরাং আমরা বুঝতে পারছি, আল্লাহ তা'আলা শুধু রোযা ফরযই করেননি বরং এর বিস্তারিত নিয়ম-কানুন, বিধানাবলী বর্ণনা করে দিয়েছেন। হয়তো এ জন্যই আল্লাহ বলেছেন, রোযা আমার জন্যই আর এর প্রতিদান আমিই দিব। রোযার এ মহান গুরুত্বকে সামনে রেখে পরিপূর্ণভাবে সিয়াম সাধনার মাধ্যমে তাকওয়া অর্জন করার জন্য আমাদের চেষ্টা চালানো উচিত।


১৬ দিনের আন্দোলনে পাটকলগুলোতে উৎপাদনে ব্যাপক ক্ষতি\nখুলনা অফিস : খুলনা ও যশোর অঞ্চলের রাষ্ট্রায়ত্ত ৯টি পাটকল ফের কর্মচঞ্চল হয়ে উঠেছে। ৯ দফা দাবিতে টানা ১৬ দিন আন্দোলনের পর দাবি পূরণের আশ্বাসে শ্রমিকরা বুধবার থেকে মিলে উৎপাদন শুরু করেছেন। বৃহস্পতিবার (২৩ মে) শ্রমিকদের পদচারণায় মিল এলাকায় প্রাণ ফিরেছে। অন্যদিকে শ্রমিকদের আন্দোলনের কারণে গত ১৬ দিনে ৯টি পাটকলে প্রায় ১ হাজার ৫০০ মেট্রিক টন পাটপণ্য উৎপাদন ক্ষতি হয়েছে।\nক্রিসেন্ট জুট মিলের শ্রমিক মো. হানিফ বলেন, কলকারখানার প্রাণ শ্রমিকরা। আর সেই শ্রমিক মিলে উপস্থিত না থাকায় ভুতুড়ে পরিবেশ সৃষ্টি হয়েছিল মিলগুলোতে।\nতাঁতের লাইন সরদার হানিফ জানান, এখনও মিলগুলোতে সব শ্রমিক যোগ দিতে পারেননি। আন্দোলনের সময় আর্থিক সঙ্কটের কারণে অনেকে গ্রামের বাড়ি চলে গেছেন। তারা আসতে শুরু করেছেন। দুই-এক দিনের মধ্যে তারা কাজে যোগ দিলেই কর্মচাঞ্চল্য আরও বাড়বে। তিনি জানান, ১৫ সপ্তাহের মজুরি না পেয়ে চরম অর্থকষ্টে থাকা শ্রমিকরা কোনও মজুরি হাতে না পেয়েও কাজে যোগ দিয়েছেন। মজুরি হাতে পেলে শ্রমিকদের কাজের গতি আরও বাড়বে।\nবিজেএমসির খুলনা আঞ্চলিক কার্যালয় সূত্রে জানা গেছে, খুলনার ক্রিসেন্ট, প্লাটিনাম, স্টার, খালিশপুর, দৌলতপুর, ইস্টার্ণ, আলিম এবং যশোরের জেজেআই ও কার্পেটিং জুট মিলে স্থায়ী শ্রমিক রয়েছেন ১৩ হাজার ১৭০ জন এবং বদলি শ্রমিক সংখ্যা ১৭ হাজার ৪১৩ জন। শ্রমিকদের ৯ থেকে ১২ সপ্তাহের মজুরি এবং কর্মকর্তা-কর্মচারীদের চার মাসের বেতন বকেয়া রয়েছে। তাদের পাওনার পরিমাণ প্রায় ৬০ কোটি টাকা।\nআন্দোলনে ১৫০০ মেট্রিক টন পাটপণ্য উৎপাদন ক্ষতি : বাংলাদেশ জুট মিলস করপোরেশনের (বিজেএমসি) আঞ্চলিক সমন্বয়কারী মো. সাজ্জাদ হোসেন জানান, শ্রমিকদের আন্দোলনের কারণে প্রায় ১ হাজার ৫০০ মেট্রিক টন পাটপণ্য উৎপাদন ক্ষতি হয়েছে। পাটকলগুলোর সার্বিক বিষয় বিজেএমসিতে জানানো হয়েছে। শ্রমিকদের মজুরি ও মজুরি কমিশন বাস্তবায়নের বিষয়ে কাজ চলছে।\nউল্লেখ্য, পাট খাতে প্রয়োজনীয় অর্থ বরাদ্দ, বকেয়া মজুরি পরিশোধ, জাতীয় মজুরি ও উৎপাদনশীলতা কমিশন রোয়েদাদ-২০১৫ কার্যকর, অবসরপ্রাপ্ত শ্রমিক-কর্মচারীদের পিএফ ও গ্রাচ্যুইটির অর্থ পরিশোধ, চাকরিচ্যুত শ্রমিক-কর্মচারীদের পুনর্বহাল, সব মিলে শর্টআপের অনুকূলে শ্রমিক-কর্মচারীদের শূন্যপদের বিপরীতে নিয়োগ ও স্থায়ীকরণসহ ৯ দফা দাবিতে শ্রমিকরা ১৩ মার্চ থেকে আন্দোলন চালিয়ে আসছিলেন। গত ৭ এপ্রিল বিজেএমসি থেকে ২৫ এপ্রিলের মধ্যে বকেয়া মজুরি, বেতন প্রদান ও ১৮ মে’র মধ্যে মজুরি কমিশন বাস্তবায়ন করা হবে বলে প্রতিশ্রুতি দেওয়া হয়। এরপর শ্রমিকরা অবরোধ ও কর্মবিরতি স্থগিত করে কাজে যোগ দেন। ২৫ এপ্রিল এক সপ্তাহ সময় নেন শ্রম প্রতিমন্ত্রী। এরপর ২ মে মজুরি না দেওয়ায় ৫ মে থেকে মিলে উৎপাদন বন্ধ করে কর্মবিরতি পালন শুরু করেন শ্রমিকরা। পাশাপাশি ৬ মে থেকে প্রতিদিন বিকাল ৪টা থেকে সন্ধ্যা ৭টা পর্যন্ত ৩ ঘণ্টা রাজপথ-রেলপথ অবরোধ শুরু করেন।\nঢাকায় শ্রমিক নেতাদের বৈঠকের ঘোষণা অনুযায়ী, ১৩ মে থেকে সারাদেশের রাষ্ট্রায়ত্ত পাটকলে এ কর্মসূচি একযোগে শুরু হয়। এ অবস্থায় শ্রমিকরা ২২ মে থেকে প্রতিদিন ৬ ঘণ্টার অবরোধ কর্মসূচি ঘোষণা দেন। কিন্তু ২১ মে জেলা প্রশাসনের সঙ্গে বৈঠকের পর শ্রমিকরা আলোচনা করে কর্মসূচি সাত দিনের জন্য স্থগিত ঘোষণা করেন।


ঢাবিতে ৩ দিনব্যাপী নাট্যোৎসব শুরু\nপ্রকাশ : ০৯ সেপ্টেম্বর ২০১৮, ২১:৫২ | আপডেট : ০৯ সেপ্টেম্বর ২০১৮, ২২:০৫\nঢাকা বিশ্ববিদ্যালয় নাট্য সংসদের উদ্যোগে তিন দিনব্যাপী ‘ঢাকা বিশ্ববিদ্যালয় নাট্য সংসদ নাট্যোৎসব’ শুরু হয়েছে। রোববার সন্ধ্যায় বিশ্ববিদ্যালয়ের টিএসসি মিলনায়তনে এ নাট্যোৎসবের আয়োজন করা হয়। বিশ্ববিদ্যালয়ের উপাচার্য অধ্যাপক ড. মো. আখতারুজ্জামান এ উৎসবের উদ্বোধন করেন।\nউদ্বোধকের বক্তব্যে আখতারুজ্জামান বলেন, নাটক হচ্ছে সমাজের দর্পণ। নাটকের মাধ্যমে সমাজের কাছে একটা মৌলিক বার্তা পৌছে দেয়া যায়। যে বার্তা অন্য মাধ্যমে দেয়া যায়না। ঢাকা বিশ্ববিদ্যালয় নাট্য সংসদ এক মহৎ আয়োজন করেছে।\nতিনি বলেন, এখানে যে শুধু নাট্যকলার শিক্ষার্থীরা রয়েছে তা নয়, বিভিন্ন ফ্যাকাল্টির শিক্ষার্থীরাও অংশগ্রহণ করতে পারে। এতে থিয়েটারের সুফল সকল পর্যায়ের শিক্ষার্থীদের কাছে পৌছে যাবে।\nতিনি নাট্য সংসদের প্রতি আহ্বান জানিয়ে বলেন, তারা যেন এমন নাটক প্রদর্শন করেন, যা পরিবেশ সংরক্ষণ, জঙ্গিবাদ, উগ্রবাদ, গুজব ইত্যাদিকে প্রতিহত করতে পারে।\nঢাকা বিশ্ববিদ্যালয়ের নাট্য সংসদের সভাপতি মো. সানোয়ারুল হকের সভাপতিত্বে এবং সাধারণ সম্পাদক রফিকুল ইসলাম সবুজের সঞ্চালনায় উদ্বোধনী অনুষ্ঠানে বিশেষ অতিথি হিসেবে উপস্থিত ছিলেন সিরাজগঞ্জ-১ আসনের সাবেক সাংসদ তানভীর শাকিল জয়, বাংলাদেশ ছাত্রলীগ কেন্দ্রীয় কমিটির সভাপতি রেজওয়ানুল হক চৌধুরী শোভন, বিশ্ববিদ্যালয়ের থিয়েটার এন্ড পারফরমেন্স স্ট্যাডিজ বিভাগের চেয়ারম্যান আহমেদ কবির সুমন এবং নাট্য সংসদের প্রতিষ্ঠাকালীন ছাত্র উপদেষ্টা ইসমাইল হোসেন সুমন।\nরেজওয়ানুল হক চৌধুরী শোভন বলেন, আমরা যে সঙ্গী সংস্কৃতি, কৃষ্টি-কালচার লালন করি, তা নাটকের মাধ্যমে প্রকাশ পায় এবং তা মনে গেঁথে যায়। নাটকের মাধ্যমে এদেশের জাতীয়তাবাদ যেন তুলে ধরা হয়। নাটকের মাধ্যমে যেন অসাম্প্রদায়িক চেতনার বিকাশ ঘটে।\nএসময় মহান মুক্তিযুদ্ধের সময় নাটক মুক্তিযোদ্ধাদের উজ্জীবিত করেছিল বলে মন্তব্য করেন। তিনি নাট্য সংসদের প্রতি আহ্বান জানিয়ে বলেন, আমরা যে বাঙালি এই স্বকীয়তাকে আপনারা অসাম্প্রদায়িক বাংলাদেশের সমাজের মধ্যে তুলে ধরবেন।\nবিশ্ববিদ্যালয়ের নাট্য সংসদ তৃতীয়বারের মতো এই নাট্যোৎসবের আয়োজন করেছে। এই নাট্যোৎসবে তিন সন্ধ্যায় তিনটি ভিন্ন ভিন্ন নাটক প্রদর্শিত হবে এবং তিনদিনের কর্মশালা অনুষ্ঠিত হবে। উৎসবের প্রথম দিন প্রদর্শিত হয় ঢাকা বিশ্ববিদ্যালয় নাট্য সংসদ প্রযোজিত, মনোজ মিত্র রচিত এবং শুভ্রা গোস্বামী নিদের্শিত নাটক ‘কাক চরিত্র’।\nউৎসবের দ্বিতীয় দিন মঞ্চস্থ হবে জাহাঙ্গীরনগর বিশ্ববিদ্যালয়ের প্রযোজিত, সেলিম আল দীন রচিত এবং আহসান হাবিব নির্দেশিত নাটক ‘কীত্তনখোলা’ এবং শেষদিনে মঞ্চস্থ হবে ভারতের আনন্দিন থিয়েটারের প্রযোজিত, মধুসূদন মুখোপাধ্যায় রচিত ও সঞ্জীব সরকার নির্দেশিত নাটক ‘টেলিস্কোপ’।


আইনে সুযোগ না থাকলেও প্রধানমন্ত্রীর কাছে আবেদন পাঠানোর আশ্বাস : সংবাদ অনলাইন সংবাদ অনলাইন » আইনে সুযোগ না থাকলেও প্রধানমন্ত্রীর কাছে আবেদন পাঠানোর আশ্বাস\nবিদেশে খালেদার চিকিৎসা\nনিজস্ব বার্তা পরিবেশক : রোববার, ২১ নভেম্বর ২০২১\nবিএনপি চেয়ারপারসন খালেদা জিয়ার বিদেশে চিকিৎসার বিষয়ে স্বরাষ্ট্রমন্ত্রী আসাদুজ্জামান খাঁন কামালকে স্মারকলিপি দিয়েছেন ২০-দলীয় জোটের শরিক পাঁচটি দলের নেতারা।\nরোববার (২১ নভেম্বর) দুপুরে জোটের একটি প্রতিনিধিদল সচিবালয়ে স্বরাষ্ট্রমন্ত্রীর সঙ্গে সাক্ষাৎ করে এ স্মারকলিপি দেয়।\nএদিকে আইনে খালেদা জিয়ার বিদেশে চিকিৎসার সুযোগ না থাকলেও প্রধানমন্ত্রী শেখ হাসিনার কাছে আবেদন পাঠানোর আশ্বাস দিয়েছেন স্বরাষ্ট্রমন্ত্রী আসাদুজ্জামান খান কামাল।\nকল্যাণ পার্টির চেয়ারম্যান মেজর জেনারেল (অব.) সৈয়দ মুহাম্মদ ইবরাহিমের নেতৃত্বে প্রতিনিধি দলটি সচিবালয়ে স্বরাষ্ট্রমন্ত্রীর কার্যালয়ে যায়।\nপ্রতিনিধিদলে আরও ছিলেন ন্যাশনাল ডেমোক্রেটিক পার্টির চেয়ারম্যান কারি এমএ তাহের, ন্যাশনাল পিপলস পার্টির চেয়ারম্যান ড. ফরিদুজ্জামান ফরহাদ, লিবারেল ডেমোক্রেটিক পার্টির একাংশের মহাসচিব শাহাদাত হোসেন সেলিম, বাংলাদেশ জাতীয় দলের চেয়ারম্যান অ্যাডভোকেট সৈয়দ এহসানুল হুদা।


বিএসসি ইঞ্জিনিয়ার যখন মধু বিক্রেতা! বিএসসি ইঞ্জিনিয়ার যখন মধু বিক্রেতা! – উদ্যোক্তার খোঁজে\nতিনি একজন বিএসসি কম্পিউটার ইঞ্জিনিয়ার। পড়াশোনা শেষ করে রাস্তায় রাস্তায় ঘুরে বিক্রি করছেন খাঁটি মধু, ঘি, কালোজিরার তেল। সেই সঙ্গে তার বিক্রির তালিকায় আরো আছে টাঙ্গাইলের পোড়াবাড়ির চমচম, বগুড়ার দই, কুমিল্লার রসমালাই, নেত্রকোনার বালিশ মিষ্টি, মুক্তাগাছার মন্ডা।\nএরপর কুমিল্লাতে কম্পিউটার ইঞ্জিনিয়ারিংয়ের উপর ডিপ্লোমা শেষ করে ঢাকায় আসেন। ভর্তি হন ড্যাফোডিল বিশ্ববিদ্যালয়ে কম্পিউটার সায়েন্স অ্যান্ড ইঞ্জিনিয়ারিংয়ে। ঢাকায় আসার পর যে খাবারই কিনে খাচ্ছিলেন তিনি, কোনো কিছুতেই স্বাদ পাচ্ছিলেন না। ভেজাল খাবারে ভরপুর ঢাকা শহরের কোনো খাবার খেয়ে তিনি তৃপ্তি পাননি। এরই মাঝে কম্পিউটার সায়েন্স অ্যান্ড ইঞ্জিনিয়ারিংয়ে বিষয়ে অনার্স শেষ করেন। পড়াশোনা শেষ করে দেশ পরিবর্তনে ভূমিকা রাখার সেই স্বপ্ন বাস্তবে রুপ দিতে সিদ্ধান্ত নেন চাকরির পিছনে না ঘুরে তিনি ব্যবসা করবেন।\nব্যবসা করার সব পরিকল্পনা থাকলেও তার কাছে ব্যবসা করার মতো কোনো টাকা ছিল না। তখন এক আত্মীয়ের কাছে ৫০ হাজার টাকা ঋণ নিয়ে শুরু করেন ব্যবসা। ঋণ করা টাকা থেকে ৩০ হাজার টাকায় কিনেন একটি ফ্রিজ। ভালো ব্যবসা করার মতো তেমন কোনো টাকা না থাকায় ২০১৭ সালের জানুয়ারি মাসে নিজ উদ্যোগে সহজসরল ডটকম নামে মিষ্টি বিক্রির ব্যবসা শুরু করেন। প্রথমে কুমিল্লার রসমালাই ও টাঙ্গাইলের চমচম কিনে এনে রাস্তায় রাস্তায় তিনি বিক্রি করা শুরু করেন।


অস্ত্র-গুলিসহ ছিনতাইকারী দলের ১০ সদস্য গ্রেফতার | CPLUSTV\nনগর বন্দর অস্ত্র-গুলিসহ ছিনতাইকারী দলের ১০ সদস্য গ্রেফতার\nঅস্ত্র-গুলিসহ ছিনতাইকারী দলের ১০ সদস্য গ্রেফতার\nসিপ্লাস ডেস্ক: চট্টগ্রাম নগরের কোতোলায়ী থানার বিভিন্ন স্থানে অভিযান চালিয়ে দেশি অস্ত্র-গুলিসহ ছিনতাইকারী দলের ১০ সদস্যকে গ্রেফতার করেছে পুলিশ।\nতাদের কাছ থেকে একটি দেশি এলজি, দুই রাউন্ড কার্তুজ ও নয়টি স্টিলের তৈরি টিপ ছোরা, ছিনতাই করা মোবাইল ও নগদ ১৯ হাজার ৫০০ টাকা উদ্ধার করা হয়েছে।\nতারা হলেন- মো. বেলাল হোসেন প্রকাশ রুবেল (৩০), মেহরাজ হোসেন রাকিব (২৫), হাবিবুর রহমান কায়সার প্রকাশ রানা প্রকাশ মো. রানা (২২), শরীফ হোসেন (২০), মো. জয় (২১), রুবেল (২০), মো. সাইফুল ইসলাম (২১), মো. সাদ্দাম হোসেন (২৯), মো. রাসেল প্রকাশ রাকিব (১৯) ও মো. ইয়াকুব (১৯)।\nশুক্রবার (৭ মে) ভোরে তাদের গ্রেফতার করা হয়েছে বলে জানিয়েছেন উপ-পুলিশ কমিশনার (দক্ষিণ) বিজয় বসাক।\nপুলিশ জানিয়েছে, গত ৫ বছর যাবত নগরের বিভিন্ন স্থানে অফিস, ব্যাংক, এটিএম বুথ মার্কেটের সামনে ওঁৎপেতে থেকে পথচারীদের টার্গেট করে সুযোগ বুঝে নির্জন অন্ধকারাচ্ছন্ন স্থানে নিয়ে যায়। এরপর আগ্নেয়াস্ত্র ও ছোরার ভয় দেখিয়ে মোবাইল ফোন, নগদ টাকা ও স্বর্ণালংকার, মূল্যবান জিনিসপত্র ছিনতাই করে। ছিনতাইয়ে সময় কোন ধরনের বিড়ম্বনা করলে ধারালো ছোরা দিয়ে জখম করে থাকে।\nকোতোয়ালী থানার ভারপ্রাপ্ত কর্মকর্তা (ওসি) মোহাম্মদ নেজাম উদ্দীন জানান, নগরের ছিনতাই দলের ১০ সদস্যকে গ্রেফতার করা হয়েছে। তাদের কাছ থেকে দেশি অস্ত্র-গুলি ও ছোরা উদ্ধার করা হয়েছে। তাহাদের একেক জনের বিরুদ্ধে বিভিন্ন থানায় দস্যুতা, ছিনতাই, অস্ত্রসহ বিভিন্ন আইনে একাধিক মামলা রয়েছে।


বাংলাদেশ ব্যাংকের আগুন নিয়ে প্রশ্ন | বিশ্ব | DW | 24.03.2017\nবাংলাদেশ ব্যাংকের আগুন নিয়ে প্রশ্ন\nকেন্দ্রীয় ব্যাংক ভবনের ১৪ তলায় আগুন লাগে বৃহস্পতিবার৷ আধ ঘণ্টার মধ্যে আগুন নিয়ন্ত্রণে আসলেও, এ ঘটনা বহু প্রশ্নের জন্ম দেয়৷ বিশেষ করে বাংলাদেশ ব্যাংকের রিজার্ভ চুরির পর, এবার বৈদেশিক মুদ্রানীতি বিভাগে আগুনের ঘটনার কারণে৷\nবৃহস্পতিবার রাতে আগুন লাগার পর বাংলাদেশ ব্যাংকে গিয়ে সে কথাই বলেছেন অর্থ প্রতিমন্ত্রী এম. এ. মান্নান৷ রিজার্ভ চুরির সময়ও বাংলাদেশ ব্যাংকে তিন দিনের ছুটি ছিল আর এবার আগুনের ঘটনার সময়ও বাংলাদেশ ব্যাংকে বন্ধ ছিল তিন দিনের জন্য৷ বিষয়টির মধ্যে কোনো যোগসাজশ আছে কিনা – সাংবাদিকদের এমন প্রশ্নের জবাবে তিনি বলেন, ‘‘কাকতালীয় হোক আর যা-ই হোক, এভাবে আগুন লাগার পেছনে অন্য কোনো কারণ আছে কিনা, তা খতিয়ে দেখা হবে৷ আমাদের আইসিটি বিভাগ, বুয়েট ও কম্পিউটার সায়েন্সের বিশেষজ্ঞদের দেখানো হবে৷ ঘটনা যা-ই ঘটুক, প্রকৃত ঘটনা সবাইকে জানানো হবে৷ এখানে ঢেকে রাখার কিছু নেই৷'' তবে বৃহস্পতিবার অর্থমন্ত্রী এবং বাংলাদেশ ব্যাংকের গভর্নর ঘটনাস্থলে গেলেও, সাংবাদিকদের সঙ্গে কথা বলেননি তাঁরা৷\n‘ব্যাংকের অগ্নিনির্বাপন ব্যবস্থা খুবই নড়বড়ে’\n৩০ তলার বাংলাদেশ ব্যাংক ভবনের ১৪ তলায় বৈদেশিক মুদ্রানীতি বিভাগের মহাব্যবস্থাপকের (জিএম) কক্ষের দক্ষিণ-পূর্ব দিকে বৃহস্পতিবার রাত সাড়ে ৯টার দিকে আগুনের সূত্রপাত হয়৷ ফায়ার সার্ভিসকে খবর দিলে তারা পরাবর্তী ৩০ মিনিটের মধ্যে আগুন নিয়ন্ত্রণে আনে৷ এই ঘটনা তদন্তে ফায়ার সার্ভিসের নিয়মিত তদন্ত কমিটি ছাড়াও বাংলাদেশ ব্যাংকের নির্বাহী পরিচালক আহমেদ জামালের নেতৃত্বে একটি কমিটি গঠন করা হয়েছে৷ দু'টি কমিটি এরইমধ্যে তদন্ত শুরু করেছে বলে খবর৷ তারা আগুন লাগার কারণ এবং এটা উদ্দেশ্য প্রণোদিত কিনা, তার খতিয়ে দেখার কাজ করছেন৷\nশুক্রবার পরিদর্শন শেষে বাংলাদেশ ব্যাংকের তদন্ত কমিটি জানায়, ‘আগুনে ব্যাংকের বৈদেশিক মুদ্রানীতি বিভাগের জেনারেল ম্যানেজার জিএম মাসুদ বিশ্বাসের কক্ষের কাগজপত্র এবং তাঁর পিএস-এর টেবিলে রাখা কাগজপত্র পুড়ে গেছে৷'\nকিন্তু কী ধরনের কাগজপত্র পুড়েছে, তা এখনো নিশ্চিত হতে পারেনি তদন্ত কমিটি৷ সেটা নিশ্চিত হলেই প্রকৃত ক্ষতির পরিমাণ জানা যাবে৷ কারণ এর আগে গত ১৪ই মার্চ বাংলাদেশ ব্যাংকের এই বৈদেশিক মুদ্রানীতি বিভাগেরই ই-মেল হ্যাক করেছিল হ্যাকাররা৷\n‘রিজার্ভ চুরির পর বাংলাদেশ ব্যাংক আস্থার সংকটে আছে’\nএর আগে গত বছরের ৪ঠা ফেব্রুয়ারি হ্যাকাররা বাংলাদেশ ব্যাংকের বৈদেশিক মুদ্রার রিজার্ভ থেকে ১০ কোটি ১০ লাখ ডলার হাতিয়ে নেয়৷ বাংলাদেশ ব্যাংকে রিজার্ভ বিভাগ আলাদা থাকলেও তাদের নিয়ন্ত্রক এই বৈদেশিক মুদ্রানীতি বিভাগই৷\nফায়ার সার্ভিসের মহাপরিচালক ব্রিগেডিয়ার জেনারেল আলী আহমেদ শুক্রবার আগুনের ঘটনা পরিদর্শনের পর ডয়চে ভেলেকে বলেন, ‘‘বাংলাদেশ ব্যাংকের কেউ আমাদের আগুনের খবর দেয়নি৷ বাইরে থেকে আগুন দেখে স্থানীয়রা খবর দিয়েছে৷ তাছাড়া ব্যাংকের অগ্নিনির্বাপন ব্যবস্থা খুবই নড়বড়ে৷ তাদের ফায়ার অ্যালার্মও কাজ করেনি৷ বাংলাদেশ ব্যাংকের অগ্নিনির্বাপন ব্যবস্থা দেখে আমরা হতাশ৷''\nতিনি আরো বলেন, ‘‘আগুনে কিছু ফার্নিচার ছাড়াও অনেক ফাইল এবং কাগজপত্র পুড়ে গেছে৷ আর আগুন লাগার কারণ সম্পর্কেও এখনো নিশ্চিত কিছু বলা যাচ্ছে না৷''\nফায়ার সার্ভিসের পাঁচ সদস্যের তদন্ত কমিটির প্রধান সমরেন্দ্র নাথ বিশ্বাস ডয়চে ভেলেকে বলেন, ‘‘বাংলাদেশ ব্যাংকের ঐ জায়গায় আগুন লাগার কথা নয়৷ ব্যাংকের ভেতরে এটাই প্রথম আগুন, যা নিভাতে ফায়ার সার্ভিসকে যেতে হয়েছে৷ এই আগুন নিয়ে নানা প্রশ্ন এবং নানা কথা আছে৷ তাই আমরা এটাকে গভীরভাবে তদন্ত করে দেখব৷ আমাদের তদন্ত দলের দুই সদস্য আগুনের সময়ই ঘটনাস্থলে গিয়েছিলেন৷ এখন আমরা সিসিটিভি ফুটেজ ধরে তদন্ত করব৷ তাহলেই স্পষ্ট হবে আগুন লেগেছে না, লাগানো হয়েছে৷''\n‘ব্যাংকের ঐ জায়গায় আগুন লাগার কথা নয়’\nবাংলাদেশ ব্যাংকের তদন্ত দলের প্রধান বাংলাদেশ ব্যাংকের নির্বাহী পরিচালক আহমেদ জামাল অবশ্য মনে করেন, ‘‘বৈদ্যুতিক শট সার্কিট থেকে আগুনের ঘটনা ঘটে থাকতে পারে৷''\nফায়ার সাভির্সের সাবেক মহাপরিচালক ব্রিগেডিয়ার জেনারেল (অব.) জেনারেল আবু নাঈম মোহাম্মদ শহীদুল্লাহ ডয়চে ভেলেকে বলেন, ‘‘বাংলাদেশ ব্যাংক একটি গুরুত্বপূর্ণ স্থাপনা৷ তাই সেখানে এই আগুনের ঘটনা বিস্ময়কর৷ এছাড়া ফায়ার সার্ভিস কেন, তাদের নিজস্ব অগ্নিনির্বাপন ব্যাবস্থারই তো তা নেভানোর কথা ছিল৷ কিন্তু সেটা হয়নি৷''\nতিনি আরো বলেন, ‘‘রিজার্ভ চুরির পর বাংলাদেশ ব্যাংক আস্থার সংকটে আছে৷ আর এই ঘটনায় সংকট আরো বাড়ল৷ তাই এই আগুনের ঘটনার উচ্চ পর্যায়ের তদন্ত কমিটি দিয়ে নিরপেক্ষ তদন্ত হওয়া প্রয়োজন৷''\nবন্ধু, আপনার মনেও কি এই ঘটনা নিয়ে কোনো প্রশ্ন আছে? জানান আমাদের, লিখুন নীচের ঘরে৷\nবাংলাদেশ ব্যাংকের রিজার্ভ চুরির ঘটনায় উত্তর কোরিয়ার বিরুদ্ধে যুক্তরাষ্ট্র মামলা করতে পারে বলে জানিয়েছে মার্কিন দৈনিক ওয়ালস্ট্রিট জার্নাল৷ বাংলাদেশের তদন্তকারীরা বিষয়টি অবগত আছেন বলে জানিয়েছেন৷ (23.03.2017)\nবিশ্ব ব্যাংককে বাংলাদেশের কাছে ক্ষমা চাওয়ার আহ্বান\nপদ্মা সেতু নিয়ে বিশ্ব ব্যাংকের দুর্নীতির অভিযোগ ক্যানাডার আদালতে খারিজ হওয়ার পর বাংলাদেশে চলছে তুমুল আলোচনা৷ সংসদ সদস্যরা বিশ্বব্যাংকের বিরুদ্ধে মামলার দাবি তুলেছেন৷ তবে প্রধানমন্ত্রী কোনো আনুষ্ঠানিক প্রতিক্রিয়া জানাননি৷ (13.02.2017)\nকি-ওয়ার্ডস বাংলাদেশ, রিজার্ভ, বাংলাদেশ ব্যাংক, বৈদেশিক মুদ্রা, আগুন, ‘রিজার্ভ’, রিজার্ভ ব্যাংক\nমাথাপিছু জিডিপিতে ভারতকে ছাড়াতে পারে বাংলাদেশ 15.10.2020


সারা বিশ্বে কমছে মৌমাছি, বাড়ছে তেলাপোকা | banglanewspaper\nপৃথিবীজুড়ে আশঙ্কাজনক হারে কমছে পোকামাকড়ের বিভিন্ন প্রজাতি। আগামী কয়েক দশকের মধ্যেই বিলুপ্ত হয়ে যেতে পারে ৪০ শতাংশ প্রজাতি।\nমৌমাছি, পিঁপড়া ও গুবরে পোকার প্রজাতিগুলো সবচেয়ে বেশি হুমকির মধ্যে আছে। তবে মাছি ও তেলাপোকার সংখ্যা পাল্লা দিয়ে বাড়ছে!\nসংবাদমাধ্যম বিবিসি গতকাল সোমবার একটি প্রতিবেদনে এসব তথ্য দেয়। ‘বায়োলজিক্যাল কনজারভেশন’ জার্নালে প্রকাশিত একটি গবেষণা প্রতিবেদনে এসব তথ্য দেওয়া হয়। প্রাণ ও পরিবেশ নিয়ে গবেষণা প্রতিবেদন প্রকাশ হয় ওই জার্নালে।\nপ্রতিবেদনে বলা হয়, বিভিন্ন পাখি, স্তন্যপায়ী ও সরীসৃপের তুলনায় আট গুণ বেশি পরিমাণে কমে যাচ্ছে পোকামাকড়ের সংখ্যা। তবে মাছি ও তেলাপোকার সংখ্যা পাল্লা দিয়ে বেড়েই চলছে বলে ওই গবেষণায় বলা হয়েছে।\nজলবায়ু পরিবর্তন ও কৃষি খাতে কীটনাশকের ব্যবহারকে পোকামাকড় কমে যাওয়ার মূল কারণ হিসেবে দেখছেন গবেষকরা।\nঅন্যান্য পোকামাকড়ের তুলনায় মৌমাছি অনেক দ্রুত বিলুপ্ত হয়ে যাচ্ছে বলে গবেষণায় দেখা গেছে। সাধারণত অর্থনৈতিকভাবে উন্নত এলাকাগুলোতে এই বিলুপ্তির পরিমাণ সবচেয়ে বেশি দেখা যাচ্ছে।\nগবেষণা প্রবন্ধটির প্রধান লেখক সিডনি ইউনিভার্সিটির ড. ফ্রান্সিসকো সানচেজ-বায়ো বলেন, ‘প্রথমত নগরায়ণ, কৃষিকাজ ও বনভূমি উজাড় এই তিনটি কারণে পোকামাকড় কমে যাচ্ছে। দ্বিতীয়ত, বিশ্বব্যাপী কৃষিকাজে সার দেওয়া, কীটনাশকের ব্যবহার, রাসায়নিক দূষণের কারণে কমছে পোকামাকড়ের সংখ্যা। তৃতীয়ত, আক্রমণকারী প্রাণী, রোগ সৃষ্টিকারী ব্যাকটেরিয়া ও ভাইরাসের কারণেও কমছে। চতুর্থত, আমাদের জলবায়ুর পরিবর্তন। সাধারণত ক্রান্তিয় অঞ্চলগুলোতে এর প্রভাব বেশি দেখা যায়।’\nপ্রতিবেদনে বলা হয়, জার্মানিতে উড়তে সক্ষম পোকামাকড়গুলো খুব দ্রুতই কমে যাচ্ছে।\n‘বাগলাইফ’ নামে একটি প্রচারাভিযানের কর্মকর্তা ম্যাট শার্ডলো বলেন, ‘শুধু মৌমাছিই বিলুপ্ত হয়ে যাচ্ছে না। গুবরে পোকা ও ফড়িংয়ের সংখ্যাও পাল্লা দিয়ে কমছে।’\nতিনি আরো বলেন, ‘এটি খুবই দৃশ্যমান যে, বিশ্বের বাস্তুসংস্থানগুলো ধীরে ধীরে ক্ষতির সম্মুখীন হচ্ছে। পোকামাকড়ের বিলুপ্ত হয়ে যাওয়া কখনোই ভালো লক্ষণ নয়। এই ভয়ংকর বিষয়টি এড়াতে হলে, আমাদের বিশ্বব্যাপী চেষ্টা চালাতে হবে।’\nগবেষকরা বলছেন, ‘পাখি, সরীসৃপ ও মাছের প্রধান খাদ্যের উৎস হলো কীটপতঙ্গ। পোকামাকড় বিলুপ্ত হওয়ার জন্য তাদের ওপর নির্ভরশীল প্রাণীগুলোকেও আমরা বিলুপ্তের তালিকায় রাখতে পারি।’\nঅন্যদিকে আরেকটি বিষয় উঠে এসেছে গবেষণাগুলোতে। একদিকে যেমন পরিবেশের জন্য গুরুত্বপূর্ণ পোকামাকড়গুলো বিলুপ্ত হয়ে যাচ্ছে, অন্যদিকে জলবায়ু পরিবর্তনের সঙ্গে মানিয়ে নিয়ে কিছু পোকামাকড় তাদের স্বাভাবিক জীবনযাত্রা চালিয়ে যাচ্ছে।\nমানুষের বসবাসযোগ্য এলাকায় মাছি ও তেলাপোকা খুব দ্রুত মানিয়ে নিতে পারে এবং নিজেদের আরামদায়ক পরিবেশ তৈরি করতে পারে।\nবিশ্বব্যাপী জলবায়ু পরিবর্তনের পাশাপাশি অভিযোজন ক্ষমতার জন্য কিছু পোকামাকড়ের সংখ্যা বাড়বে। সেইসঙ্গে জলবায়ু পরিবর্তনের সঙ্গে মানিয়ে নিতে না পেরে কমবে অনেক পোকামাকড়। আর অভিযোজনে মানিয়ে নেওয়া পোকামাকড়ের বৃদ্ধির পাশাপাশি ওই পোকামাকড়গুলোর শত্রু হিসেবে পরিচিত অন্য পোকামাকড়ও কমে যাবে।\nট্যাগ: bdnewshour24 তেলাপোকা মৌমাছি


অবশেষে মিঃ মার্কের ইসলাম গ্রহন - Hollywood Bangla News\nঅবশেষে মিঃ মার্কের ইসলাম গ্রহন\nJune 1, 2018, 11:15 AM, Hits: 939\nআটলান্টা থেকে বশীর উদ্দীন আহমেদঃ হ-বাংলা নিউজ : ইসলাম বিষয়ে দীর্ঘ দশ বছর অধ্যয়ন গবেষণা ও নিবিঢ় পর্যবেক্ষণের পর ফরাসী আমেরিকান মিঃ মার্ক আজ সন্ধ্যায় নগরীর ডুরাভীলস্থ তাক্বোয়াহ মসজিদে কালেমা পাঠ করে জীবন বিধান হিসেবে দ্বীন ইসলামকে আলিঙ্গন করেন! আজ থেকে দশ বছর পূর্বে কর্মক্ষেত্রে আলজিরিয়ান আমেরিকান ব্রাদার আব্দুল্লাহর সাথে তার পরিচয় হয়! পরিচয়ের সূত্র ধরে বন্ধূত্ব, মেলামেশা ভাবের আদান প্রদান। এক পর্যায়ে তিনি দ্বীন ইসলাম সম্পর্কে আগ্রহী হয়ে উঠেন! ব্রাদার আব্দুল্লাহর মধ্যেমে তিনি পরিচিত হন আত্তাক্বোয়াহ মসজিদে সম্মানীত ইমাম শেখ জহিরুল ইসলামের সাথে!\nনানা প্রশ্নের যথা জবাব দেয়া শূরু হয়! তবে কখনও তাকে ইসলাম গ্রহনের অনুরুধ জানানো হয়নি! তিনি মাঝে মধ্যে তাওক্বোয়াহ মসজিদ পরিদর্শনে আসতেন! আমার মত অনেকেই মনে করতেন তিনি মুসলিম! অবশেষে গতকাল্য বাদ ইফতার তিনি পাক কালেমা উচ্চারণ করে দ্বীন ইসলামের ছায়াতলে নিজেকে সোপর্দ করেন! আল্লাহু আকবর ধ্বনীতে প্রকম্পিত হয় মসজিদ প্রাঙ্গন! নামাজ শেষে ব্রাদার মার্ক মুসল্লিদের সাথে ডিনারে অংশ গ্রহন করেন। তিনি একটি নূতন ইসলামিক নাম শিঘ্রই নির্বাচন করবেন বলে এই প্রতিনিধিকে জানিয়েছেন। আল্লাহ পাক ব্রাদার মার্ককে দ্বীনের খাদেম হিসেবে কবুল করুন-আমীন!


বাংলাদেশি চিকিৎসাকর্মী নিয়োগে কুয়েতের প্রতি আহ্বান পররাষ্ট্রমন্ত্রীর | Birganj Pratidinবীরগঞ্জ প্রতিদিন\n>> << আপনি এখানে:প্রথম পাতা খবর বাংলাদেশি চিকিৎসাকর্মী নিয়োগে কুয়েতের প্রতি আহ্বান পররাষ্ট্রমন্ত্রীর\nবাংলাদেশি চিকিৎসাকর্মী নিয়োগে কুয়েতের প্রতি আহ্বান পররাষ্ট্রমন্ত্রীর\nবাংলাদেশ থেকে নার্স ও মেডিকেল টেকনিশিয়ানসহ আরো বেশি সংখ্যক চিকিৎসাকর্মীদের নিয়োগ দিতে কুয়েতের প্রতি আহ্বান জানিয়েছেন পররাষ্ট্রমন্ত্রী ড. একে আব্দুল মোমেন।\nবাংলাদেশে নিযুক্ত কুয়েতের বিদায়ী পররাষ্ট্রমন্ত্রী আব্দেল মোহাম্মদ এ এইচ হায়াৎ মঙ্গলবার পররাষ্ট্রমন্ত্রীর সঙ্গে এক সৌজন্য সাক্ষাৎ করতে এলে তিনি এ আহ্বান জানান। মন্ত্রণালয়ের সংবাদ বিজ্ঞপ্তিতে এ তথ্য জানানো হয়েছে।\nবৈঠককালে ড. মোমেন করোনা মহামারিকালে প্রবাসী বাংলাদেশীদের বিনামূল্যে ভ্যাকসিন ও চিকিৎসা প্রদানের জন্য কুয়েত সরকারকে ধন্যবাদ জানান। রোহিঙ্গাদের প্রতি মানবিক সহায়তা বাড়িয়ে দেয়ার জন্যও তিনি কুয়েত সরকারকে ধন্যবাদ জানান।\nপররাষ্ট্রমন্ত্রী জনশক্তি, ব্যবসা-বাণিজ্য, প্রতিরক্ষা ও জ্বালানি খাতে বাংলাদেশ ও কুয়েতের মধ্যে বিদ্যমান চমৎকার দ্বিপাক্ষিক সম্পর্কের কথা তুলে ধরেন। এ সময় তিনি বাংলাদেশ ও কুয়েতের মধ্যে দ্বিপাক্ষিক সম্পর্ক আরো জোরদার করতে রাষ্ট্রদূতের কঠোর পরিশ্রম ও আন্তরিক প্রচেষ্টার প্রশংসা করেন।\nরাষ্ট্রদূত আশা প্রকাশ করেন যে, আগামী দিনগুলোতে দু’দেশের পারস্পারিক স্বার্থে অর্থনৈতিক সহযোগিতা আরো জোরদার হবে।


Today is Sunday, September 12, takealook at today's horoscope\nMonday, 20 Sep 2021 Time: 10:43 AM\nআজ ১২ সেপ্টেম্বর রবিবার, আজকের দিনটা কোন রাশির কেমন যাবে, দেখে নিন আজকের রাশিফল\nতিথি - আজ রবিবার তিথি অনুযায়ী রয়েছে শুক্ল ষষ্ঠী । যা থাকবে ১৯:৪৫(7:45 PM) পর্যন্ত।\nনক্ষত্র - রবিবার ১৩:১০(1:10 PM) পর্যন্ত থাকবে বিশাখা নক্ষত্র।\nযোগ - রবিবার ১৫:৪৯(3:49PM) পর্যন্ত থাকবে বৈধী যোগের প্রভাব।\nসূর্যাস্ত - সূর্যের অস্ত যাবে ৫টা ৩৯ মিনিটে।\nমেষ রাশি - অপ্রয়োজনে অর্থ ব্যয় আপনাকে আর্থিক ভাবে খরিগ্রস্ত করতে পারে। কাজেই অপ্রয়জনীয় ব্যয় করা থেকে বিরত থাকুন। শারীরিক দিক থেকে বিশেষ যত্ন নিন। কোন সৃষ্টিশীল কাজে নিজেকে নিয়োজিত করুন। সেক্ষেত্রে আপনি সাফল্য লাভ করবেন। আজ আপনি শপিং এ যেতে পারেন সে ক্ষেত্রে আপনাকে প্রয়োজনের বাইরে অর্থ ব্যয় করা থেকে বিরত থাকতে হবে। প্রেমের সম্পর্ক বিবাহ পর্যন্ত পৌঁছাতে পারে। সেক্ষেত্রে ভেবেচিন্তে সিদ্ধান্ত নেওয়া প্রয়োজন।\nআরও পড়ুন - Durga puja 2021 : কখন লাগছে এবারের অষ্টমী তিথি? কবেই বা দশমী? দেখে নিন পঞ্জিকা অনুযায়ী সময়সূচি


দৈনিক পূর্বকোণ | বাংলাদেশে আধুনিক সংবাদপত্রের পথিকৃৎ কাউন্সিলর পদে মনোনয়ন জমা দিলেন যাঁরা\n২৮ ফেব্রুয়ারি, ২০২০ | ৩:০১ পূর্বাহ্ণ\nকাউন্সিলর পদে মনোনয়ন জমা দিলেন যাঁরা\nচসিক নির্বাচনে সংরক্ষিত ও সাধারণ কাউন্সিলর পদে ২৭৮ জন মনোনয়নপত্র দাখিল করেছেন। এরমধ্যে সংরক্ষিত কাউন্সিলর পদে ৫৮ জন ও সাধারণ ওয়ার্ডে কাউন্সিলর পদে ২২০ জন। গতকাল ছিল মনোনয়নপত্র দাখিলের শেষদিন।\nরিটার্নিং অফিসারের কার্যালয় থেকে প্রাপ্ত তথ্যে দেখা যায়, সংরক্ষিত ১নং ওয়ার্ডে মনোনয়নপত্র জমা দিয়েছেন আওয়ামী লীগ সমর্থিত প্রার্থী বর্তমান কাউন্সিলর সৈয়দা কাশফিয়া নাহরিন, ফেরদৌস বেগম মুন্নী, রোকসানা বেগম, মোবাশ্বেরা বেগম।\n২নং ওয়ার্ডে মনোনয়নপত্র জমা দিয়েছেন বর্তমান কাউন্সিলর ও আওয়ামী লীগ সমর্থিত প্রার্থী জোবাইরা নার্গিস খান, মোছাম্মৎ শাহেনেওয়াজ চৌধুরী, শামসুন নাহার, রোকেয়া বেগম, সিরাজুন নুর বেগম, অশ্রু চৌধুরী।\nসংরক্ষিত ৩নং ওয়ার্ডে মনোনয়নপত্র জমা দিয়েছেন নাহিদা ইয়াছমিন, জোহরা বেগম, জেসমিন পারভীন জেসি, জিন্নাতুন নেছা জিনু, নুর তাজ বেগম।\nসংরক্ষিত ৪নং ওয়ার্ডে মনোনয়নপত্র জমা দিয়েছেন ইসমত আরা জেরিন, সকিনা বেগম, তছলিমা বেগম (নুরজাহান), নাদিরা সুলতানা, আবিদা আজাদ, মোছাম্মৎ আয়শা আক্তার\nসংরক্ষিত ৫নং ওয়ার্ডে মনোনয়নপত্র জমা\nদিয়েছেন, মনোয়ারা বেগম, নবুয়াত আরা সিদ্দিকা , আঞ্জুমান আর বেগম, রেজিয়া বেগম।\nসংরক্ষিত ৬নং ওয়ার্ডে মনোনয়নপত্র জমা দিয়েছেন শাহীন আক্তার রোজী, শামীমা নাসরিন, সালেহা বেগম, মাহমুদা সুলতানা, শাহিদা বেগম পারভীন, কাজী শাহিনা সুলতানা ডলি।\nসংরক্ষিত ৭নং ওয়ার্ডে মনোনয়নপত্র জমা দিয়েছে চৈতী বসু মল্লিক, রুমকি সেনগুপ্ত, আন্জুমানআরা বেগম, পারভীন আকতার চৌধুরী।\nসংরক্ষিত ৮নং ওয়ার্ডে মনোনয়নপত্র জমা দিয়েছেন আরজুন নাহার মান্না, জিন্নাত সুলতানা, আলতাজ বেগম বুবলী, নীলু নাগ, পম্পি দাশ।\nসংরক্ষিত ৯নং ওয়ার্ডে মনোনয়নপত্র জমা দিয়েছেন ফারহানা জাবেদ, গুলজার বেগম রুবি, খালেদা বোরহান, জাহেদা বেগম পপি।\nসংরক্ষিত ১০ নং ওয়ার্ডে মনোনয়নপত্র জমা দিয়েছেন রাধা রানী দেবী, হুরে আরা বেগম, সুপ্তি তলাপাত্র ও জেসমিনা খানম।\nসংরক্ষিত ১১নং ওয়ার্ডে মনোনয়নপত্র জমা দিয়েছেন জিন্নাত আরা বেগম, মিসেস ফেরদৌসি আকবর, বিবি মরিয়ম, কামরুন নাহার লিজা।\nসংরক্ষিত ১২ নং ওয়ার্ডে মনোনয়নপত্র জমা দিয়েছেন, আফরোজা জহুর (আফরোজা কালাম) ও শাহিদা খানম।\nসংরক্ষিত ১৩ নং ওয়ার্ডে মনোনয়নপত্র জমা দিয়েছেন\nলুৎফুন্নেছা দোভাষ বেবী ও নন্দিতা দাশগুপ্ত, মনোয়ারা বেগম।\nসংরক্ষিত ১৪ নং ওয়ার্ডে মনোনয়নপত্র জমা দিয়েছেন শাহানুর বেগম ও জাহিদা হোসাইন\nসাধারণ ওয়ার্ড : ১নং দক্ষিণ পাহাড়তলী ওয়ার্ডে মনোনয়ন জমা দিয়েছেন মোহাম্মদ সিরাজুল ইসলাম, মো. ইলিয়াছ, মো. ইকবাল হোসেন, আহমদ নূর, গাজী মোহাম্মদ শফিউল আজিম, বর্তমান কাউন্সিলর তৌফিক আহমদ চৌধুরী, ডা. মো. নিয়াজ মোরেশদ, কাজল নাথ, হাবিব উল্লাহ বাহার।\n২নং জালালবাদ ওয়ার্ডে মনোনয়ন জমা দিয়েছেন আওয়ামী লীগ মনোনীত প্রার্থী মোহাম্মদ ইব্রাহিম, বর্তমান কাউন্সিলর মো. সাহেদ ইকবাল (বাবু), মো. আবুল কালাম আবু, মোহাম্মদ ইব্রাহিম, গিয়াস উদ্দিন ভূঁইয়া, মো. এয়াকুব চৌধুরী।\n৩নং পাঁচলাইশ ওয়ার্ডে মনোনয়ন জমা দিয়েছেন বর্তমান কাউন্সিলর ও আওয়ামী লীগ মনোনীত প্রার্থী কফিল উদ্দিন খান, মো. শফিকুল ইসলাম, মো. ইলিয়াছ আহমদ লেদু, মো. আমির হোসেন, মো. আব্দুল্লাহ আল মামুন, মো. সেলিম উদ্দিন, মো. ইলিয়াছ, মো. আবুল কালাম, মো. জসিম উদ্দিন, মো. মোরশেদ হোসেন, মো. ইকবাল।\n৪নং চান্দগাঁও ওয়ার্ডে মনোনয়ন জমা দিয়েছেন মো. আনিসর রহমান, মো. নাজমুল হক, মো. সাইফুদ্দিন খালেদ সাইফু, এস এম হুমায়ুন কবির, জামাল উদ্দীন, নাছির উদ্দিন, মো. এসরারুর হক, মাহবুবুল আলম, জাহেদ গিয়াস উদ্দীন আহমেদ, মো. ইউসুফ, মো. আমজাদ হোসেন, মো.সাইফুল্লাহ খান।\n৫নং মোহরা ওয়ার্ডে মনোনয়ন জমা দিয়েছেন বর্তমান কাউন্সিলর মো. আজম, জানে আলম জিকু, মোহাম্মদ কাজী নুরুল আমিন (মামুন), মো. ইব্রাহিম হোসেন, আইয়ুব আলী চৌধুরী, মো. নাজিম উদ্দীন চৌধুরী, খালেদ হোসেন খান, মো. জসিম উদ্দীন, মুহাম্মদ রাশেদুল ইসলাম।\n৬নং পূর্ব ষোলশহর ওয়ার্ডে মনোনয়ন জমা দিয়েছেন মুহাম্মদ হাসান লিটন ও এম আশরাফুল আলম।\n৭নং পশ্চিম ষোলশহর ওয়ার্ডে মনোনয়ন জমা দিয়েছেন মো. শামীম, মো. এয়াকুব, মো. রিজুয়ান উদ্দীন চৌধুরী, বর্তমান কাউন্সিলর মো. মোবারক আলী, মোহাম্মদ সোহেল মাহমুদ ও মো. ইসকানদার মির্জা।\n৮নং শুলকবহর ওয়ার্ডে মনোনয়ন জমা দিয়েছেন বর্তমান কাউন্সিলর ও আ. লীগ মনোনীত প্রার্থী মো. মোরশেদ আলম, মো. আবুল হাসান সুমন, মোহাম্মদ মহসীন, মো. জমির উদ্দিন ও হাসান চৌধুরী।\n৯নং উত্তর পাহাড়তলী ওয়ার্ডে মনোনয়ন জমা দিয়েছেন আব্দুস সাত্তার সেলিম, নুরুল আবছার মিয়া, মো. জহুরুল আলম জসিম, মোহাম্মদ ফজলে আজিম দুলাল।\n১০ নং উত্তর কাট্টলী ওয়ার্ডে মনোনয়ন জমা দিয়েছেন নেছার উদ্দিন আহমেদ, মো. রফিক উদ্দীন চৌধুরী ও মনোয়ারুল আলম চৌধুরী।\n১১নং দক্ষিণ কাট্টলী ওয়ার্ডে মনোনয়ন জমা দিয়েছেন মো. ইসমাইল, মো. সোহারাব হোসেন চৌধুরী, খন্দকার এনামু হক, মোর্শেদ আকতার চৌধুরী, মো. নুরুল হুদা চৌধুরী, মো. নুরুল ইসলাম।\n১২নং সরাইপাড়া ওয়ার্ডে মনোনয়ন জমা দিয়েছেন মো. সাবের আহম্মেদ, মো. সাইফুল আলম, মো. আসলাম হোসেন, শামসুল আলম, মো. নুরুল আমিন।\n১৩নং পাহাড়তলী ওয়ার্ডে মনোনয়ন জমা দিয়েছেন মো. জাহাংগীর আলম, মো. বাদশা আলমগীর, মো. মাহামুদুর রহমান, মো. ওয়াসিম উদ্দিন চৌধুরী, কাজী অতনু জামান।\n১৪নং লালখান বাজার ওয়ার্ডে মনোনয়ন জমা দিয়েছেন আব্দুল হালিম (শাহ আলী), আবুল ফজল করিম আহমেদ, আবুল হাসনাত মো. বেলাল, মো. আবদুল আলিম স্বপন, দিদারুল আলম মাসুম, তৌহিদ আজিজ, মো. আবদুল কাদের।\n১৫নং বাগমনিরাম ওয়ার্ডে মনোনয়ন জমা দিয়েছেন চৌধুরী সায়েফুদ্দীন রাশেদ সিদ্দিকী, মোহাম্মদ গিয়াস উদ্দিন, মোহাম্মদ আলী আকবর, আরিফুল ইসলাম।\n১৬নং চকবাজার ওয়ার্ডে মনোনয়ন জমা দিয়েছেন এ কে এম সালাউদ্দীন কাউসার, মোহাম্মদ দেলোয়ার হোসাইন, কায়সার আহমদ, সৈয়দ গোলাম হায়দার মিন্টু, সাহেদুল আজম শাকিল. নূর মোস্তফা টিনু।\n১৭নং পশ্চিম বাকলিয়া ওয়ার্ডে মনোনয়ন জমা দিয়েছেন এ কে এম আরিফুল ইসলাম (ডিউক), মোহাম্মদ শহিদুল আলম, মো. মাসুদ করিম, শোয়েব খালেদ।\n১৮নং পূর্ব বাকলিয়া ওয়ার্ডে মনোনয়ন জমা দিয়েছেন মো. হারুন উর রশিদ, মো. আজিজুল হক মাসুম ও মোহাম্মদ তৈয়ব।\n১৯নং দক্ষিণ বাকলিয়া ওয়ার্ডে মনোনয়ন জমা দিয়েছেন আলহাজ মো. ইয়াছিন চৌধুরী (আছু), এস এম দিদারুল আলম, মো. আবদুল মান্নান, মো. নুরুল আলম, মো. আজিজুর রহমান, মহিউদ্দিন মাহমুদ রণি।\n২০নং দেওয়ান বাজার ওয়ার্ডে মনোনয়ন জমা দিয়েছেন চৌধুরী হাসান মাহমুদ হাসনী, রফিকুল আলম বাপ্পী, মিটল দাশগুপ্ত, হাফিজুল ইসলাম মজুমদার মিলন, মো. লিয়াকত আলী।\n২১নং জামালখান ওয়ার্ডে মনোনয়ন জমা দিয়েছেন আবু মোহাম্মদ মহসীন চৌধুরী, আব্দুল হান্নান, ফরহাদুল ইসলাম, শৈবাল দাশ সুমন, সুচিত্রা গুহ টুম্পা, আব্দুল নাসের, বিজয় কুমার চৌধুরী, রাজীব দাশ সুজয়।\n২২নং এনায়েত বাজার ওয়ার্ডে মনোনয়ন জমা দিয়েছেন সাব্বির চৌধুরী, আলহাজ মো. আব্দুল মালেক, মোহাম্মদ সলিম উল্লাহ।\n২৩নং উত্তর পাঠানটুলি ওয়ার্ডে মনোনয়ন দাখিল করেছেন আসিফ খান, মুহাম্মদা রিয়াদ খান, মোহাম্মদ জাবেদ, মোহা. মহসীন, সিরাজুল ইসলাম, মো. জাহেদ।\n২৪নং উত্তর আগ্রাবাদ ওয়ার্ডে মনোনয়ন দাখিল করেছেন মো. রকিবুল আমিন, মো. রাশেদুল ইসলাম, মো. জাবেদ নজরুল ইসলাম, নাজমুল হক, এস এম ফরিদুল আলম।\n২৫ রামপুরা ওয়ার্ডে মনোনয়ন জমা দিয়েছেন আবদুস সবুর লিটন, এস এম এরশাদ উল্লাহ ও শহীদ মো. চৌধুরী।\n২৬নং উত্তর হালিশহর ওয়ার্ডে মনোনয়ন জমা দিয়েছেন মোহাম্মদ হোসেন, মো ইলিয়াছ, মো. আবুল হাশেম, মো. নাঈম উদ্দিন, মো. ইমতিয়াজ সবুজ, নাজিমুল ইসলাম মজুমদার, মো. আজিজুর রহমান বাবুল, মো. মহসীন আলী চৌধুরী।\n২৭নং দক্ষিণ আগ্রাবাদ ওয়ার্ডে মনোনয়ন জমা দিয়েছেন মোহাম্ম ইসকান্দর মির্জা, এইচ এম সোহেল, মোহাম্মদ সেকান্দর, মো, শেখ জাফরুল হায়দার চৌধুরী।\n২৮নং পাঠানটুলী ওয়ার্ডে মনোনয়ন জমা দিয়েছেন মো. আব্দুল কাদের, এ বি এম মোস্তাফা কামাল, মো. নজরুল ইসলাম বাহাদুর, এস এম জামাল উদ্দিন জসিম, মো. মনির উল্লাহ, আব্দুর রহিম আরসেনী।\n২৯নং পশ্চিম মাদারবাড়ি ওয়ার্ডে মনোনয়ন জমা দিয়েছেন বর্তমান কাউন্সিলর গোলাম মোহাম্মদ জোবায়ের, মো. আজিজ উর রশিদ, মোহাম্মদ সাজ্জাদ হোসেন, মোহাাম্মদ সালাহ উদ্দিন।\n৩০ নং পূর্ব পূর্ব মাদারবাড়ি ওয়ার্ডে মনোনয়ন জমা দিয়েছেন আতাউল্লাহ চৌধুরী, মাজহারুল ইসলাম চৌধুরী, চৌধুরী জহির উদ্দিন মোহাম্মদ বাবর, হাবিবুর রহমান।\n৩১নং আলকরণ ওয়ার্ডে মনোনয়ন জমা দিয়েছেন মো. হানিফ ভুঁইয়া, মো. আব্দুস সালাম, মোহাম্মদ দিদারুর রহমান, তারেক সোলায়মান সেলিম,\n৩২নং আন্দরকিল্লা ওয়ার্ডে মনোনয়ন জমা দিয়েছেন সুজিত সরকার, মো. হাবিব উল্লাহ, জহর লাল হাজারী, নুর মোহাম্মদ লেদু, মোহাম্মদ নোমান লিটন, এ কে এম জাবেদুল আলম।\n৩৩নং ফিরিঙ্গীবাজার ওয়ার্ডে মনোনয়ন জমা দিয়েছেন মো. মেজবাহ উদ্দিন মিন্টু, হাসান মুরাদ, এইচ এম হোসাইনুর রশিদ, মোহাম্মদ সালাহ উদ্দিন, ছাদেকুর রহমান, রফিকুল হোসেন বাচ্চু।\n৩৪নং পাথরঘাটা ওয়ার্ডে মনোনয়ন জমা দিয়েছেন পুলক খাস্তগীর, মোহাম্মদ ইসমাইল বালি, মোহাম্মদ দিদারুল আলম, বিজয় কৃষ্ণ দাশ, অনুপ বিশ্বাস, ঝুলন দেবনাথ।\n৩৫নং বক্সিরহাট ওয়ার্ডে মনোনয়ন জমা দিয়েছেন বর্তমান কাউন্সিলর ও আওয়ামী লীগ সমর্থিত প্রার্থী হাজি নুরুল হক ও এডভোকেট তারিক আহমদ।\n৩৬ নং গোসাইলডেঙ্গা ওয়ার্ডে মনোনয়ন জমা দিয়েছেন হাজী জাহাঙ্গীর আলম চৌধুরী, মো. হারুন, মো. সাকির, মো. মোর্শেদ আলী, মো. সাইফুল আলম চৌধুরী।\n৩৭নং উত্তর মধ্যম হালিশহর ওয়ার্ডে মনোনয়ন জমা দিয়েছেন মো. ওসমান, মো. হোসেন মুরাদ, মোহাম্মদ এনামুল হক, মো. ইবনে মবিন ফারুক, মোহাম্মদ শফিউল আলম।\n৩৮নং দক্ষিণ মধ্যম হালিশহর ওয়ার্ডে মনোনয়ন জমা দিয়েছেন মো. আজম উদ্দিন, মোহাম্মদ বদিউর রহমান, গোলাম মো. চৌধুরী, মো. হাছান মুন্না, মো. সালাউদ্দিন, হানিফ সওদাগর, মোহাম্মদ হাসান মুরাদ, মোহাম্মদ আবু নাছের।\n৩৯নং দক্ষিণ হালিশহর ওয়ার্ডে মনোনয়ন জমা দিয়েছেন বর্তমান কাউন্সিলর জিয়াউল হক সুমন, সরফরাজ কাদের, হাসান মাহমুদ আনসারী।\n৪০নং উত্তর পতেঙ্গা ওয়ার্ডে মনোনয়ন জমা দিয়েছেন মুহাম্মদ জয়নাল আবেদীন, আব্দুল বারেক, মোহাম্মদ হারুন, মো. ফরিদুল আলম, জয়নাল আবেদীন চৌধুরী।\n৪১নং দক্ষিণ পতেঙ্গা ওয়ার্ডে মনোনয়ন জমা দিয়েছেন মো. ফজল করিম, মো. মঞ্জুর আলম, মো. নুরুল আবছার, নুরুল আবছার, আবদুর রহিম, মোহাম্মদ আলমগীর, মো. ওয়াহিদুল আলম চৌধুরী, ছালেহ আহম্মদ চৌধুরী, মো. রফিক।


শিক্ষা দিবস কেন জাতীয় দিবসের মর্যাদা পেল না? - মতামত - Dainikshiksha\nশিক্ষা দিবস কেন জাতীয় দিবসের মর্যাদা পেল না?\nকাজী ফারুক আহমেদ | ১৭ সেপ্টেম্বর, ২০১৮\nআজ ‘শিক্ষা দিবস’। শরীফ শিক্ষা কমিশন রিপোর্টের বিরুদ্ধে লড়াই করতে গিয়ে ১৯৬২ সালের ১৭ সেপ্টেম্বর শহীদ হন নবকুমার স্কুলের ছাত্র বাবুল, বাস কন্ডাক্টর গোলাম মোস্তফা ও গৃহকর্মী ওয়াজিউল্লা। ভারত বিভাগের পর ১৯৪৭ সাল থেকে পাকিস্তানের পূর্ব অংশে শোষণ ও বৈষম্যমূলক নীতি অন্যান্য বিষয়ের মতো শিক্ষা ব্যবস্থায়ও দেখা দেয়।\n১৯৪৭-৪৮ সালে পূর্ব পাকিস্তানে প্রাথমিক বিদ্যালয়ের সংখ্যা ছিল ২৯,৬৩৩টি। ১৯৫৪-৫৫ সালে দেখা গেল, ওই সংখ্যা নেমে এসেছে ২৬,০০০-এ। কিন্তু তখন পশ্চিম পাকিস্তানে শিক্ষার হার বাড়ছিল। তখন পশ্চিম পাকিস্তানে ড্রপ আউটের সংখ্যাও ছিল পূর্ব পাকিস্তানের তুলনায় অনেক কম।\nপশ্চিম পাকিস্তানে শিক্ষা খাতে সরকারি ব্যয়ও ছিল অনেক বেশি। অথচ পূর্ব পাকিস্তানের জনসংখ্যা ছিল মোট জনসংখ্যার ৫৬ শতাংশ। ঘটনার ধারাবাহিকতায় ১৯৫৮ সালে পাকিস্তানে সামরিক শাসন জারির পর একটি খিচুড়ি ভাষা তৈরির ও বংলাভাষার ‘মুসলমানীকরণের’ অপচেষ্টা চলতে থাকে।\nকবি নজরুলের বিখ্যাত কবিতা ‘চল্ চল্ চল্’-এর ‘নব নবীনের গাহিয়া গান, সজীব করিব মহাশ্মশান’ চরণের সংশোধন করে, লেখা হয় ‘সজীব করিব গোরস্থান’। জনপ্রিয় ছড়া, ‘সকালে উঠিয়া আমি মনে মনে বলি সারাদিন আমি যেন ভাল হয়ে চলি।’\nএটি পরিবর্তন করে করা হলো- ‘ফজরে উঠিয়া আমি দিলে দিলে বলি সারাদিন যেন আমি নেক হয়ে চলি।’ এ প্রক্রিয়া ব্যাপকভাবে শুরু হয় ১৯৫৯ সাল থেকে। অবশ্য ছাত্র বুদ্ধিজীবী মহল থেকে বিকৃতির বিরুদ্ধে প্রতিবাদ ধ্বনিত হয়ে ওঠে তখনই।\n১৯৫৯ সালে সর্বদলীয় ছাত্র সংগঠনগুলোর একুশের সম্মিলিত অনুষ্ঠানে ড. মুহম্মদ শহীদুল্লাহ সভাপতির ভাষণে এসব বিকৃতি এবং রোমান হরফ প্রবর্তনের প্রস্তাবসহ অন্যান্য তথাকথিত সংস্কার প্রস্তাব প্রত্যাখান করেন। ছাত্ররা সম্মিলিতভাবে প্রস্তাব গ্রহণ করেন যে, এসব তারা মেনে নেবেন না।\nএদিকে বিশেষ করে এ সময়ে পূর্ব ও পশ্চিম পাকিস্তানের মধ্যে অর্থ-বৈষম্য এবং পশ্চিম কর্তৃক পূর্বকে শোষণের স্বরূপ বুদ্ধিজীবী ও অর্থনীতিবিদদের কাছে স্পষ্ট হয়ে ওঠে। পূর্ব পাকিস্তানের অর্থনীতিবিদরা দুই অংশের জন্য পৃথক অর্থনৈতিক ব্যবস্থা প্রবর্তনের প্রয়োজনীয়তা ও তার গুরুত্বকে দেশবাসীর সামনে তুলে ধরনে।\nএক্ষেত্রে ঢাকা বিশ্ববিদ্যালয়ের অধ্যাপক ড. মাহমুদ হোসেন, রেহমান সোবহান প্রমুখ সর্বপ্রথম পাকিস্তানের অর্থনীতি বিশ্লেষণ করে পূর্ব পাকিস্তানের বেলার শুভঙ্করের ফাঁকিকে জনগণের কাছে তুলে ধরেন।\n১৯৬১ সালে রবীন্দ্রনাথের জন্মশতবার্ষিকী পালনকে কেন্দ্র করে পূর্ব পাকিস্তানের রাজনৈতিক পরিবেশ দীর্ঘদিন পর আবার আলোড়িত হয়ে ওঠে। এর কারণও ছিল। সামরিক শাসনের পর থেকে প্রকাশ্য সাংগঠনিক রাজনৈতিক কার্যক্রম যখন একেবারে নিষিদ্ধ তখন রাজনীতি আশ্রয় নিল বিভিন্ন সাংস্কৃতিক কর্মকাণ্ডে।\nসামরিক সরকার এর সরাসরি বিরোধিতা করতে পারেনি বটে, কিন্তু একশ্রেণীর ভাড়াটে বুদ্ধিজীবী সংগ্রহ করে অপপ্রচারে ইন্ধন যোগায়। ঢাকা জেলা কাউন্সিল হলে রবীন্দ্র বর্জনের আলোচনায় অংশ নেন আবদুল মান্নান তালিব, দেওয়ান আব্দুল হামিদ, মাওলানা মহিউদ্দিন, অধ্যাপক গোলাম আজম প্রমুখ।\nসেখানে তাদের গৃহীত প্রস্তাবে বলা হয়, ‘পাকিস্তানের ইসলামভিত্তিক জাতীয়তা ও রাষ্ট্রকে খণ্ডিত করার উদ্দেশ্যে অখণ্ড ভারতীয় সাম্রাজ্যের স্বপ্নদ্রষ্টা রবীন্দ্রনাথকে পূর্ব পাকিস্তানের জাতীয় কবি হিসাবে চালু করার জন্য একশ্রেণীর তথাকথিত সংস্কৃতিসেবী যে সাংস্কৃতিক প্রচেষ্টা চালাইয়া যাইতেছে, এই সভা তাহাদের কার্যকলাপের তীব্র নিন্দা করিতেছে’।\nএ পটভূমিতে পূর্ব বাংলার বুদ্ধিজীবী সংস্কৃতিসেবীরা ও অগ্রণী ছাত্রসমাজ যখন বঞ্চনার বিরুদ্ধে ক্ষোভে ফুঁসছিলেন, সামরিক শৃঙ্খলের বিরুদ্ধে রুখে দাঁড়ানোর মানসিক প্রস্তুতি নিচ্ছিলেন, সে সময় ১৯৬২ সালে শরীফ শিক্ষা কমিশন রিপোর্ট প্রকাশ হওয়ার পর তা কার্যকর হওয়া শুরু হয়।\nউল্লেখ্য আইয়ুব খান প্রেসিডেন্ট হয়েই শিক্ষানীতি প্রণয়নের জন্য ৩০ ডিসেম্বর ১৯৫৮ পাকিস্তান শিক্ষা বিভাগের সচিব ও আলীগড় বিশ্ববিদ্যালয়ের তার সাবেক শিক্ষক এসএম শরীফকে চেয়ারম্যান নিয়োগ করেন।\nশিক্ষা আন্দোলনের কারণ : শিক্ষার উন্নয়নের জন্য শরীফ কমিশন অর্থ সংস্থান সম্পর্কিত প্রস্তাব ও মন্তব্য ছিল - ‘শিক্ষা সস্তায় পাওয়া সম্ভব নয়’। ২. অবৈতনিক প্রাথমিক স্কুল ও নামমাত্র বেতনের মাধ্যমিক স্কুল স্থাপনের জন্য সরকারের ওপর নির্ভর করাই জনসাধারণের রীতি।\nতাদের উপলব্ধি করতে হবে, অবৈতনিক শিক্ষার ধারণা বস্তুত অবাস্তব কল্পনা মাত্র। ৩. শরীফ কমিশনের যে সুপারিশ বাষট্টির ছাত্র আন্দোলনকে তীব্রতর করে ও আশু কারণ হিসেবে দেখা দেয় তা হল- দুই বছরমেয়াদি স্নাতক ডিগ্রি কোর্সকে তিন বছরমেয়াদি করার সুপারিশ। ৪. আওয়ামী লীগ নেতা হোসেন শহীদ সোহরাওয়ার্দীর গ্রেফতার।\nছাত্রসমাজ শরীফ কমিশন প্রতিবেদনকে একটি প্রতিক্রিয়াশীল শিক্ষানীতি হিসেবে চিহ্নিত ও মূল্যায়ন করেন, শিক্ষা সংকোচনমূলক গণবিরোধী এ প্রতিবেদন তারা প্রত্যাখ্যান করেন। ছাত্ররা আগে থেকেই আইয়ুব তথা সামরিক আইনবিরোধী আন্দোলনে ছিল। এমন একটা অবস্থায় শরীফ কমিশনের গণবিরোধী সুপারিশ ছিল ভিমরুলের চাকে ঢিল দেয়ার মতো।\nতারা অত্যন্ত সংগঠিতভাবে আন্দোলন গড়ে তুলতে সক্ষম হন। স্কুল থেকে বিশ্ববিদ্যালয় পর্যন্ত সব স্তরের ছাত্ররা এতে স্বতঃস্ফূর্তভাবে অংশগ্রহণ করেন। প্রথমে আন্দোলন শুরু হয়েছিল ঢাকা কলেজ থেকে। তিন বছরমেয়াদি ডিগ্রি পাস কোর্সের বিপক্ষে ঢাকা কলেজের ছাত্ররা সর্বপ্রথম প্রতিক্রিয়া ব্যক্ত করেন।\nডিগ্রি ছাত্র প্রতিবন্ধী এম আই চৌধুরী এই আন্দোলনের সূচনা করেন। উচ্চ মাধ্যমিক শ্রেণীতে ইংরেজিকে অতিরিক্ত বোঝা মনে করে উচ্চ মাধ্যমিক শ্রেণীর পরীক্ষার্থীরাও আন্দোলন শুরু করেন। বিচ্ছিন্নভাবে বিভিন্ন কলেজে এ আন্দোলন চলছিল।\nস্নাতক শ্রেণীর ছাত্রদের লাগাতার ধর্মঘট এবং উচ্চ মাধ্যমিক শ্রেণীর ছাত্রদের ইংরেজি ক্লাস বর্জনের মধ্যে এই আন্দোলন সীমাবদ্ধ ছিল। জুলাই ধরে এভাবেই আন্দোলন চলে। ‘ডিগ্রি স্টুডেন্টস ফোরাম’ নামে সংগঠন পরে ‘ইস্ট পাকিস্তান স্টুডেন্টস ফোরাম’ নামে সংগঠিত হয়ে আন্দোলন চালাতে থাকে।\n‘বাংলাদেশের ছাত্র আন্দোলনের ইতিহাস’ গ্রন্থের রচিয়তা ড. মোহাম্মদ হাননান লিখেছেন : ‘তবে আন্দোলনের গুণগত পরিবর্তন ঘটে ১০ আগস্ট (১৯৬২)। এদিন বিকালে ঢাকা কলেজ ক্যান্টিনে স্নাতক ও উচ্চ মাধ্যমিক উভয় শ্রেণীর ছাত্ররা এক সমাবেশে মিলিত হয়।\nএতে সভাপতিত্ব করেন ঢাকা কলেজ ছাত্র সংসদের সাধারণ সম্পাদক ছাত্র ইউনিয়ন নেতা কাজী ফারুক আহমেদ। সে তার বক্তৃতায় উপস্থিত ছাত্রদের এ কথা বুঝাতে সক্ষম হয় যে শিক্ষার আন্দোলন ও গণতন্ত্রের আন্দোলন এক সূত্রে গাঁথা।\nএই সভার পূর্ব পর্যন্ত ছাত্র সংগঠনগুলোর কেন্দ্রীয় নেতাদের সঙ্গে কমিশনবিরোধী আন্দোলনের কোনো যোগসূত্র ছিল না। কেন্দ্রীয় নেতারা মনে করতেন, শুধুমাত্র শিক্ষা সংক্রান্ত দাবি-দাওয়া নিয়ে ব্যাপক আন্দোলন গড়ে তোলা অসম্ভব।\n১০ আগস্টের এই সভায় ১৫ আগস্ট সারা দেশে ছাত্রদের সাধারণ ধর্মঘট পালনের সিদ্ধান্ত নেয়া হয়। দেশব্যাপী ছাত্র সামাজের কাছে তা ব্যাপক সাড়া জাগায়। এরপর আন্দোলনের পববর্তী কর্মসূচি হিসেবে ১০ সেপ্টেম্বর সচিবালয়ের সামনে ছাত্রদের অবস্থান ধর্মঘটের সিদ্ধান্ত গ্রহণ করা হয়।\n১৫ আগস্ট থেকে ১০ সেপ্টেম্বর সময়ের মধ্যে ঢাকা বিশ্ববিদ্যালয় আমতলায় বেশ কয়েকটি ছাত্রসভা ও বিক্ষোভ মিছিল অনুষ্ঠিত হয়। স্কুল-কলেজের ব্যাপক ছাত্রছাত্রী এতে প্রতিনিয়ত অংশগ্রহণ করে। ১০ সেপ্টেম্বরের পূর্ব প্রস্তুতি হিসেবে বিশ্ববিদ্যালয়ের ক্যাফেটেরিয়ায় সব প্রতিষ্ঠানের প্রতিনিধিরা এক সভায় মিলিত হন।\nএতে যোগদান করে ডাকসুর পক্ষে এনায়েতুর রহমান, জামাল আনোয়ার বসু, ঢাকা কলেজ ছাত্র সংসদের সাধারণ সম্পাদক কাজী ফারুক, জগন্নাথ কলেজ ছাত্র সংসদের সহ-সভাপতি আব্দুল্লাহ ওয়ারেস ইমাম, ইডেন কলেজ সংসদের সহ-সভানেত্রী মতিয়া চৌধুরী, নাজমা বেগম, কায়দে আযম কলেজ সংসদের সহ-সভাপতি নূরুল আরেফীন খান, তোলারাম কলেজ (নারায়ণগজ্ঞ) সংসদের সাধারণ সম্পাদক আব্দুল আজিজ বাগমার প্রমুখ।\nকাজী ফারুক (ছাত্র ইউনিয়ন), আব্দুল্লাহ ওয়ারেস ইমাম (ছাত্র লীগ) যুগ্ম আহ্বায়ক নির্বাচিত হয়েছিলেন ইস্ট পাকিস্তানের স্টুডেন্টস ফোরামের। ... আন্দোলনের কেন্দ্রবিন্দু এতদিন ছিল স্কুল-কলেজগুলো। এখন তা চলে এলো বিশ্ববিদ্যালয়ের দোরগোড়ায়।\nপূর্ব পাকিস্তান সরকার ১৪৪ ধারা জারি করে এক প্রেসনোটে ছাত্রদের অবস্থান ধর্মঘট থেকে বিরত থাকার আহ্বান জানায়। অন্যথায় পরিস্থিতি মারাত্মক হবে বলে হুমকি প্রদান করে। এমতাবস্থায় ১০ সেপ্টেম্বর কর্মসূচি প্রত্যাহার করা হলেও ছাত্ররা ১৭ সেপ্টেম্বর হরতালের ডাক দেয়। করা হয় ব্যাপক প্রচারের ব্যবস্থা। চলতে থাকে পথসভা, খণ্ডমিছিল। ব্যবসায়ী সমিতি, কর্মচারী সমিতি, রিকশা ইউনিয়ন, শ্রমিক ইউনিয়নগুলোর সঙ্গে যোগাযোগ করা হয়।\n১৭ সেপ্টেম্বর খুব ভোর থেকেই ছাত্ররা পিকেটিং শুরু করে। পিকেটিংয়ের আওতায় পড়ে মোনায়েম মন্ত্রিসভার সদস্য হাসান আসকারির মার্সিডিজ গাড়ি ভস্মীভূত হয়। একই সঙ্গে জ্বলতে থাকে দু’তিনটি জিপও। সার্জেন্ট হাফিজের নেতৃত্বে একদল পুলিশ নবাবপুর রেলক্রসিং থেকে সদরঘাট পর্যন্ত বিক্ষোভকারী ছাত্র-জনতাকে ধাওয়া ও গ্রেফতার করে চলছিল।\nসকাল ৯টা না বাজতেই বিশ্ববিদ্যালয় এলাকা লোকে-লোকারণ্য হয়ে যায়। এমন সময় খবর আসে নবাবপুরে গুলি হয়েছে এবং কয়েকজন শহীদ হয়েছেন। তৎক্ষণাৎ সব জমায়েতে অগ্নিশিখার ঢেউ বয়ে যায়। এর পর বের হয় জঙ্গি মিছিল।\nএতে নেতৃত্ব দেন সিরাজুল আলম খান, মহিউদ্দীন আহমেদ, রাশেদ খান মেনন, হায়দার আকবর খান রণো, রেজা আলী প্রমুখ। মিছিল যখন হাইকোর্ট পার হয়ে আবদুল গণি রোডে প্রবেশ করছিল তখন মিছিলের পেছনে পুলিশ গুলি বর্ষণ করে। এতে নিহত হয় বাবুল এবং গোলাম মোস্তফা (ই,পি,আর,টি,সি সরকারি বাসের কন্ডাক্টর) একই সঙ্গে আহত হয় ওয়াজিউল্লাহ (গৃহকর্মী)। সে হাসপাতালে পরদিন মারা যায়।\nওইদিন আহত হন অনেকে। ছাত্রলীগ নেতা সিরাজুল আলম খান অন্য ছাত্রকর্মীদের নিয়ে আহতদের হাসপাতালে পাঠানোর ব্যবস্থা করেন। অন্যদের সঙ্গে গ্রেফতার করা হয়, ছাত্র ইউনিয়ন কর্মী অবদুল হালিম ও বিশ্ববিদ্যালয়ের আইনের ছাত্র আবদুল হামিদকে। ওই দিনের বিক্ষোভ মিছিলে মেহনতি মানুষের অংশগ্রহণ ছিল ৯৫%। দেখা গেছে স্বতঃস্ফূর্তভাবে বুড়িগঙ্গার ওপার থেকে পর্যন্ত নৌকার মাঝিরা বৈঠা হাতে মিছিল নিয়ে চলে এসেছে।’\nওই ঘটনার পর থেকে ১৭ সেপ্টেম্বর ‘শিক্ষা দিবস’ হিসেবে পালিত হয়ে আসছে। ইতিহাস সাক্ষ্য দেয় ৪টি মোটা দাগের ঘটনা বাংলাদেশের মুক্তিযুদ্ধে ক্ষেত্র প্রস্তুত করেছে তা হল- ’৫২-এর ভাষা আন্দোলন, ’৬২-এর শিক্ষা আন্দোলন, ’৬৯-এর আন্দোলন ও ’৭০-এর সাধারণ নির্বাচন।\nবাষট্টির শিক্ষা আন্দোলনে প্রত্যক্ষ সংশ্লিষ্টতার কারণে এ দিনটি আমাকে ৫৬ বছর আগের ঘটনাবহুল দিনগুলোর কথা মনে করিয়ে দেয় যখন আমরা একটি গণমুখী শিক্ষানীতির দাবিতে আন্দোলন করেছিলাম। দুঃখ হয় দিনটি এখন পর্যন্ত জাতীয় দিবসের স্বীকৃতি পায়নি। শিক্ষা ক্ষেত্রে যুগোপযোগী পরিবর্তন আসেনি।\nএমডিজি’র পর এসডিজি এসেছে। দুটোরই প্রধান ভিত্তি শিক্ষা। এবারের শিক্ষা দিবসে আমাদের প্রতিজ্ঞা হোক, শিক্ষার কাঙ্ক্ষিত উন্নয়ন, বৈষম্য-বঞ্চনার অবসান। মানব সম্পদ উন্নয়নের সর্বশেষ প্রতিবেদনে বাংলাদেশ যে কয় ধাপ অগ্রসর হয়েছে তা উত্তরোত্তর অব্যাহত থাকুক। আমি নিশ্চিত, শিক্ষাকে দলীয় বিবেচনার ঊর্ধ্বে রাখতে পারলে, যথাযথ প্রণোদনা দেয়া হলে, যথাসময়ে কাঙ্ক্ষিত উন্নয়ন নিশ্চিত করা সম্ভব।\nলেখক : বাষট্টির শিক্ষা আন্দোলনের অন্যতম সংগঠক, জাতীয় শিক্ষানীতি ২০১০ প্রণয়ন কমিটির সদস্য


সুবর্ণভূমি Get Latest Bangla News Online from The newsportal Subornobhumi||ফিল্ডিং কোচ হ্যালসলের বিদায়\nআপডেট: 02:11:14 21/03/2018\nসুবর্ণভূমি ডেস্ক : শেষ পর্যন্ত গুঞ্জনই সত্যি হলো। বাংলাদেশের ফিল্ডিং কোচ রিচার্ড হ্যালসল পদত্যাগ করেছেন। বাংলাদেশ ক্রিকেট বোর্ডও (বিসিবি) গ্রহণ করেছে তার পদত্যাগপত্র।\nমঙ্গলবার সন্ধ্যায় বিসিবি এক সংবাদ বিজ্ঞপ্তির মাধ্যমে হ্যালসলের পদত্যাগের বিষয়টি নিশ্চিত করে। এ ব্যাপারে বিসিবির প্রধান নির্বাহী নিজামউদ্দিন চৌধুরী জানিয়েছেন, পারিবারিক কারণেই তার এই পদত্যাগ।\nহ্যালসলও এক বিবৃতিতে ধন্যবাদ জানিয়েছেন বিসিবিকে, ‘আমি জাতীয় দলের সঙ্গে চারটি দারুণ বছর কাটিয়েছি। কিছু দারুণ সহকর্মীর পাশাপাশি চমৎকার পরিবেশ পেয়েছি কাজ করার। আমার কর্মজীবন বিকাশের জন্য এটা গুরুত্বপূর্ণ ভূমিকা পালন করবে।’\nহ্যালসল পদত্যাগপত্রে ‘পারিবারিক কারণ’ উল্লেখ করলেও বাতাসে ভাসছে অন্য গুঞ্জন। ঘরের মাঠে শ্রীলঙ্কার বিপক্ষে টি-টোয়েন্টি সিরিজ শেষে কাউকে না জানিয়ে ছুটিতে চলে যান হ্যালসল। অথচ সামনেই ছিল নিদাহাস ট্রফি। বোর্ড সভাপতি নাজমুল হাসান ব্যাপারটি জেনে হ্যালসলের ছুটি বাড়িয়ে দেন, যাতে শ্রীলঙ্কা যেতে না পারেন এই জিম্বাবুইয়ান!\nবোর্ড সভাপতির ছুটি বাড়িয়ে দেওয়ার পর থেকেই আলোচনা- হ্যালসলকে ছাঁটাই করতেই কি এই বাড়তি ছুটি? বিসিবি সভাপতি, কর্মকর্তা থেকে শুরু করে ক্রিকেটাররা সবাই নাকি বিরক্ত হ্যালসলের ওপর। দুয়ে দুয়ে চার আরো মিলে যায় নিদাহাস ট্রফির আগে হ্যালসলকে নিয়ে নাজমুল হাসানের এই কথায়, ‘(ঘরের মাঠের) শ্রীলঙ্কা সিরিজের পর আমি দলের সব কোচের সঙ্গে আলোচনায় বসেছিলাম। কিন্তু তখন রিচার্ড হ্যালসলকে পাইনি।’


ঈদে মিলাদুন্নবী ২০ অক্টোবর - সমুদ্রকণ্ঠ ঈদে মিলাদুন্নবী ২০ অক্টোবর - সমুদ্রকণ্ঠ\nবৃহস্প‌তিবার সন্ধ‌্যায় বাংলা‌দে‌শের আকা‌শে প‌বিত্র র‌বিউল আউয়াল মা‌সের চাঁদ দেখা যায়‌নি। যথাযথ ধর্মীয় ভাবগাম্ভীর্যের মধ্য দিয়ে দেশে আগামী ২০ অক্টোবর প‌বিত্র ঈদে মিলাদুন্নবী (সা.) উদযাপিত হবে। এ উপলক্ষে দেশব্যাপী নানা আয়োজন করেছে বিভিন্ন ধর্মীয় সংগঠন।\nসর্বকালের সর্বশ্রেষ্ঠ মহামানব ও শেষ নবী হযরত মুহাম্মদ (সা.) ৫৭০ খ্রিস্টাব্দের ১২ রবিউল আউয়াল মাসে সৌদি আরবের মক্কায় জন্মগ্রহণ করেন। আবার একই দিনে তিনি পরলোকগমন করেন।


পুরুষ ও মহিলা উভয়ই সাবধান, ভারতে হু হু করে বাড়ছে বংশানুক্রমিক স্তন ক্যানসার - thecalcuttamirror.com\nপুরুষ ও মহিলা উভয়ই সাবধান, ভারতে হু হু করে বাড়ছে বংশানুক্রমিক স্তন ক্যানসার\nBreast Cancer HBOC\nদ্য ক্যালকাটা মিরর ব্যুরো: কার্ডিওভাসকুলার রোগের পর ভারতে দ্বিতীয় সবচেয়ে মারাত্মক স্বাস্থ্য ইস্যু স্তন ক্যান্সারসারা বিশ্বে ১.৪৬ মিলিয়নেরও বেশি নারী ভুগছেন স্তন ক্যান্সারে। আর ভারতেও স্তন ক্যান্সারে আক্রান্তের সংখ্যা ক্রমশ বাড়ছে, যার ফলে এখন দেশের প্রতি ২২ জন নারীর মধ্যে অন্তত একজন এই মারণ রোগে আক্রান্ত। বেঙ্গালুরুর ফর্টিস ক্যান্সার ইনস্টিটিউটের মেডিকেল অঙ্কোলজি এবং হেমাটো অঙ্কোলজির পরিচালক ডাঃ নীতি রাইজাদা জানিয়েছেন, ভারতে মূলত: মহিলারাই এই রোগে আক্রান্ত হচ্ছেন। ভারতীয় পুরুষদের মধ্যেও এই রোগে আক্রান্ত হওয়ার সম্ভাবনা দেখতে পাওয়া গিয়েছে।\nএই প্রসঙ্গে ডঃ রাইজাদা বলেছেন যে “স্তন ক্যান্সারের অন্তত পাঁচ থেকে ১০ শতাংশ বংশানুক্রমিক হিসেবে পরিচিত, যা পিতামাতা থেকে শিশুপর্যন্ত জিনের অস্বাভাবিকতার কারণে ঘটে। যাদের বিআরসিএ১ বা বিআরসিএ২ জিন বা কিছু বিরল জেনেটিক মিউটেশন আছে, যেমন PALB2TP53, এটিএম, পিটিএন, সিডিএইচ১ ইত্যাদি রয়েছে তাদের ক্ষেত্রে বংশানুক্রমিক স্তন ক্যান্সার (এইচবিওসি) দেখতে পাওয়া যায়। তবে, বিশেষ ক্যান্সারের ঝুঁকি সারা জীবন ধরে ধীরে ধীরে সঞ্চিত হয়।\nবিআরসিএ১ এবং বিআরসিএ২ জিন ক্যান্সারের ঝুঁকি:\nডঃ রাইজাদা ভেঙ্গে ছেন কিভাবে স্তন ক্যান্সারের উত্তরাধিকার সূত্রে প্রাপ্ত বিপুল সংখ্যক রোগ দুটি জিনের মিউটেশনের সাথে জড়িত: বিআরসিএ১ (স্তন ক্যান্সারের জিন এক) এবং বিআরসিএ২ (স্তন ক্যান্সারের জিন দুই)।\nএই উভয় ক্যান্সার জিন কোষ ক্ষতি মেরামত এবং স্তন, ডিম্বাশয়, এবং অন্যান্য কোষ বৃদ্ধিতে সাহায্য করার জন্য পরিচিত। ডঃ রাইজাদা বলেন যে ” যখন এই জিনগুলিতে মিউটেশন থাকে তা প্রজন্মের পর প্রজন্ম ধরে চলে যায়, তখন জিনগুলো সাধারণত স্তন, ডিম্বাশয় এবং অন্যান্য ক্যান্সারের ঝুঁকি বাড়িয়ে দেয়। এতে বলা হয়েছে, যে সব মহিলাদের স্তন ক্যান্সার ধরা পড়ে এবং তাদের কোন একটি বিআরসিএ মিউটেশন আছে তাদের স্তন ক্যান্সারের পারিবারিক ইতিহাস থাকতে পারে।”\nতিনি ব্যাখ্যা করেন যে ডিম্বাশয়ের ক্যান্সার, অগ্ন্যাশয়ের ক্যান্সার অথবা এমনকি পুরুষদের প্রস্টেট ক্যান্সারের সম্ভাবনাও বংশানুক্রমিকভাবে বৃদ্ধি পায়, যদি আপনি আপনার পিতামাতার কাছ থেকে কোন জিনের মিউটেশন কপি উত্তরাধিকার সূত্রে পেয়ে থাকেন। ডাক্তার বলেন “আপনার যদি বিআরসিএ১ বা বিআরসিএ২ জিন মিউটেশন থাকে, তাহলে স্তন ক্যান্সারের সম্ভাবনা ৮০ বছরের মধ্যে বেড়ে যাবে। উপরন্তু, ঝুঁকি পরিবারের সদস্যদের সংখ্যার উপর নির্ভর করে যাদের স্তন ক্যান্সার হয়েছে।” দুর্ভাগ্যবশত, এই জিন মিউটেশন অল্প বয়সে স্তন ক্যান্সার ধরা পড়ার সম্ভাবনা বাড়িয়ে দেয়।\nকিন্তু, এটা বোঝা সমান গুরুত্বপূর্ণ যে স্তন ক্যান্সার ধরা পড়া বেশীরভাগ মহিলার এই রোগের পারিবারিক ইতিহাস নেই; মহিলাদের স্তন ক্যান্সারের ঘনিষ্ঠ রক্ত আত্মীয় আছে যাদের ঝুঁকি বেশি। যদি কোন মহিলার আত্মীয় থাকে যার প্রথম পর্যায়ের স্তন ক্যান্সার হয়েছে অথবা যার স্তন ক্যান্সার আছে, তাদের স্তন ক্যান্সার হওয়ার ঝুঁকি বেশি থাকে।\nডাক্তার আরও যোগ করেন যে “যদি আপনার এক স্তনে ক্যান্সার হয়, তাহলে অন্য স্তনে নতুন ক্যান্সার হওয়ার ঝুঁকি বেশি।”\nPrevious articleআবুধাবিতে অনুকূল নয় পিচ, কার্তিকের চেষ্টায় ১৬৩ রানে পৌঁছালো কলকাতা\nNext articleওয়ার্ক ফ্রম হোম এর নতুন অভিশাপ “কম্পিউটার ভিশন সিন্ড্রোম”, আপনিও এর শিকার নন তো?\nকলকাতা পুরভোটের ইস্তাহার প্রকাশ করল বিজেপি , রয়েছে একাধিক চমক\nকলকাতা December 8, 2021 0\nদ্যা ক্যালকাটা মিরর ব্যুরো : কলকাতা পুরভোটের দামামা বেজে গিয়েছে। জোরকদমে চলছে প্রচারও। প্রতিশ্রুতি দিয়ে ইস্তেহার প্রকাশ করল বঙ্গ...\nদ্যা ক্যালকাটা মিরর ব্যুরো :- চিনকে চাপে রাখার জন্য বিরাট কৌশল নিল ভারত। দক্ষিণ চিন সাগরে রণতরী মোতায়েন করল...\nরাজ্যে অনেকটা নিম্নমুখী করোনা সংক্রমন , বাড়ছে সুস্থতার হার\nদ্যা ক্যালকাটা মিরর ব্যুরো : ধীরে ধীরে সুস্থ হচ্ছে বাংলা। এর মধ্যেই স্বস্তির খবর দিল রাজ্য সরকার। জানানো হল,...\nআগামীকাল বছরের প্রথম সূর্যগ্রহণ ! দেখুন সময়সূচি


প্রবাসীরা প্রতি ক্ষেত্রে শোষিত, নির্যাতিত ও অসম্মানিত – ইমিগ্রেশন নিউজ ২৪\nপ্রবাসী কর্মীরা আমাদের জন্য ঈশপের রূপকথার সোনার ডিম পাড়া রাজহাঁসের মতো। আমাদের কোনো সহায়তা ছাড়াই এবং আমাদের কাছ থেকে অবিরত অপমানের শিকার হয়েও তারা এই কাজটি বছরের পর বছর করে যাচ্ছেন। ২০১৬ থেকে ২০১৯ সালে (জানুয়ারি থেকে ডিসেম্বর) দেশের বাইরে থেকে আসা বাৎসরিক গড় রেমিট্যান্সের পরিমাণ ছিল ১৫ দশমিক ২৫ বিলিয়ন মার্কিন ডলার। ২০২০ সালে তা বেড়ে গিয়ে ২১ দশমিক সাত বিলিয়নে পৌঁছায়। বিশ্বব্যাপী মহামারি, সার্বক্ষণিক চাকরি নিয়ে সমস্যা ও আর্থিক ক্ষতির মুখেও এ বছরের প্রথম চার মাসে (২০২১ সালের জানুয়ারি থেকে এপ্রিল) আমরা সাত দশমিক সাত বিলিয়ন ডলার রেমিট্যান্স পেয়েছি। প্রবাসী কর্মীদের নিজ পরিবার ও দেশের প্রতি নিষ্ঠার কোনো তুলনা হয় না।\nএই বিলিয়ন ডলারের বৈদেশিক মুদ্রা অর্জনের ক্ষেত্রে সরকারকে একটি টাকাও খরচ করতে হয় না। কর্মীরাই সব খরচ বহন করেন। একদিকে তারা সব ধরনের ফি (বলাই বাহুল্য, এর মধ্যে ঘুষও অন্তর্ভুক্ত) এবং মাত্রাতিরিক্ত প্লেন ভাড়া (পাদটীকা দেখুন) বহন করেন, আর অপরদিকে আমরা এতটাই বিপুল পরিমাণ বৈদেশিক মুদ্রার রিজার্ভ রাখার সুবিধা উপভোগ করছি যে আমরা শ্রীলঙ্কাকে ৫০০ মিলিয়ন মার্কিন ডলার দিয়ে সহায়তা করতে পারছি। (একজন বাংলাদেশি নাগরিক হিসেবে আমি গর্ব বোধ করছি যে আমরা এখন একটি প্রতিবেশী রাষ্ট্রকে সাহায্য করতে সক্ষম। কিন্তু আমাদের প্রবাসী কর্মীরা, যারা সৌদি আরবে যাওয়ার জন্য হঠাৎ করে আসা বাধ্যবাধকতা পূরণের জন্য হন্যে হয়ে মহাজনদের কাছ থেকে ঋণ নিচ্ছেন কিংবা তাদের যৎসামান্য সহায়-সম্পত্তি বিক্রি করে দিতে বাধ্য হচ্ছেন। তাদের জন্য কি আমরা সেই রিজার্ভের সামান্য অংশটুকুও ব্যয় করতে পারি না?)\nবর্তমান সংকটের মূলে রয়েছে যেসব শ্রমিক সৌদি আরবে তাদের কর্মস্থলে যোগ দিতে যাওয়ার জন্য প্রস্তুত ছিলেন, তাদেরকে সময়মতো ভ্যাকসিন না দেওয়া। আমরা সুনির্দিষ্টভাবে জানতাম কয়জন কর্মী যাবেন এবং বেশ কয়েক মাস আগে থেকেই তাদের বুকিং নিশ্চিত করা ছিল। সকল নিয়োগদাতা প্রতিষ্ঠানের মুখপাত্র বাংলাদেশ অ্যাসোসিয়েশন অব ইন্টারন্যাশনাল রিক্রুটিং এজেন্সি (বায়রা) মন্ত্রণালয় ও অন্যান্য সব সংশ্লিষ্ট কর্তৃপক্ষের কাছে মিনতি করে বলেছিল, যেসব কর্মী মে’তে দেশত্যাগ করবেন, তাদের জন্য বিশেষ টিকাদান কর্মসূচির আয়োজন করতে। তাদের সে অনুরোধে কেউ কর্ণপাত করেনি। কারণ যতদিন পর্যন্ত অর্থের প্রবাহ অবিচ্ছিন্ন থাকে, ততদিন পর্যন্ত আমরা এসব দুর্ভাগা কর্মীদের নিয়তি নিয়ে চিন্তিত হই না।\nসৌদি কর্তৃপক্ষ যখন জানতে পারলেন যে, আমাদের কর্মীরা ভ্যাকসিন নেননি, তখন তারা বাধ্যতামূলক কোয়ারেন্টিনের বিধিনিষেধ আরোপ করেন এবং বর্তমান সংকটের সূচনা হয়। আমরা যদি শুধু তাদেরকে সময়মতো ভ্যাকসিনের দুটি ডোজ দিতাম এবং টিকাদান সনদটি দিয়ে দিতাম, তাহলেই আমাদের কর্মীরা ভোগান্তি এড়িয়ে তাদের বুকিং দেওয়া নিয়মিত ফ্লাইট ধরতে পারতেন। বিমানকেও ফ্লাইট বাতিল করে বড় আকারের আর্থিক ক্ষতির মুখে পড়তে হতো না। এটি ছিল প্রবাসী কল্যাণ ও বৈদেশিক কর্মসংস্থান মন্ত্রণালয়ের দায়িত্ব এবং তারা এ বিষয়ে কিছুই করেনি। তাদের একমাত্র কাজ হতো স্বাস্থ্য মন্ত্রণালয়ের সঙ্গে সমন্বয় করে আমাদের কর্মীদেরকে অগ্রাধিকার ভিত্তিতে ভ্যাকসিন দেওয়া এবং সেক্ষেত্রে বর্তমান সংকটের উদ্ভব হতো না। তাদেরকে কি এ ঘটনার জন্য দায়ী করা সম্ভব হবে?\nগত ১০ মে সৌদি সরকার আমাদেরকে জানায় যে ২০ মে থেকে কর্মীদেরকে একটি নতুন স্বাস্থ্য নির্দেশনা মেনে চলতে হবে, যার মধ্যে রয়েছে বাধ্যতামূলকভাবে সাত দিন হোটেলে কোয়ারেন্টিনে থাকা, যার জন্য প্রত্যেককে আলাদা করে অগ্রিম ৬০ থেকে ৭০ হাজার টাকা জমা দিতে হবে।\nউভয় বিমান সংস্থা এ নির্দেশনা মেনে চলার জন্য ১০ দিনের অগ্রিম নোটিশ পেয়েছে। যদিও যাত্রীদেরকে শেষ মুহূর্তের ভোগান্তিতে পড়তে হয়েছে, সৌদি এয়ারলাইনস তাদের জন্য ২৪ মে পর্যন্ত হোটেল কোয়ারেন্টিনের ব্যবস্থা করে দিয়েছে (অবশ্যই অর্থ পরিশোধের বিনিময়ে) এবং তারা একটি ফ্লাইটও মিস করেনি। তবে, গত মঙ্গলবার থেকে সৌদি এয়ারলাইনস এ বিষয়ে কাজ করতে অস্বীকৃতি জানিয়ে আসছে এবং সৌদি বেসামরিক বিমান চলাচল কর্তৃপক্ষের নির্দেশনা অনুযায়ী হোটেল বুকিংয়ের দায়িত্বটি যাত্রীদের ঘাড়ে চাপিয়ে দিয়েছে।\nঅপরদিকে, পরিস্থিতির উন্নয়নে কাজ করার বদলে বিমান ২০ মে থেকে সৌদি আরবগামী সব ফ্লাইট বাতিল করে দিয়েছে এবং তা করেছে যাত্রীদের বিভিন্ন রকম অনিশ্চয়তার মুখে রেখে। যেমন: তাদের ভিসা ও ওয়ার্ক পারমিটের মেয়াদ শেষ হয়ে যাওয়া, ইত্যাদি। আমাদের জাতীয় বিমান সংস্থার ফ্লাইট আগামীকাল থেকে পুনরায় চালু হতে যাচ্ছে। বিমান ১০ মে নতুন নির্দেশনা আরোপ হওয়ার পর থেকে কোনো উদ্যোগ নেয়নি এবং তারাও বুকিংয়ের বাড়তি ঝামেলা যাত্রীদের ওপর ছেড়ে দিয়েছে।\nআমাদের অনুমান অনুযায়ী প্রায় পাঁচ হাজার কর্মী দেশে আটকে আছেন এবং তারা জানেন না তারা কী করবেন, কোথায় যাবেন এবং তাদেরকে সহায়তা করার জন্য কে বা কারা আছেন। আরও ৩৩ হাজার সৌদিগামী কর্মী ভিসা ও নিশ্চিত করা টিকিটসহ জুনে ভ্রমণের জন্য অপেক্ষা করছেন। তারা যদি সময়মতো টিকা পেতেন, তাহলে তাদের যাত্রা নির্বিঘ্ন হতো। এখন ভ্রমণ করার জন্য তাদেরকে হোটেল কোয়ারেন্টিনের টাকা খরচ করতে হবে এবং তা পরিশোধ করতে হবে বৈদেশিক মুদ্রায়।\nতাহলে কেন রেমিট্যান্স প্রেরক, রিজার্ভ পরিপূরণকারী ও কখনো কোনো কিছু দাবি করেন না, এমন কর্মীদের সঙ্গে এত নির্দয় আচরণ করা হচ্ছে? কেন সরকার, সংশ্লিষ্ট মন্ত্রণালয়, ওয়েজ আর্নার্স কল্যাণ বোর্ড (ডব্লিউইডব্লিউবি), জনশক্তি, কর্মসংস্থান ও প্রশিক্ষণ ব্যুরো (বিএমইটি) কর্মীদের এই সংকটের মুহূর্তে তাদের দিকে সহায়তার হাত বাড়িয়ে দিচ্ছে না? বিশেষত, যখন তারা কর্মীদের উপার্জন করা হাজারো কোটি টাকার ওপর বসে আছে, যা সংগ্রহই করা হয়েছে এ ধরনের পরিস্থিতি মোকাবিলার জন্য।\nপ্রবাসী কল্যাণ ও বৈদেশিক কর্মসংস্থান মন্ত্রণালয় গঠন করা হয়েছে প্রবাসী কর্মীদের কল্যাণের জন্য। কিন্তু, তারা এ যাবত লজ্জাজনকভাবে নীরবতা পালন করে এসেছে। তাদের ক্ষেত্রে টিকাদানের আয়োজন না করা এবং কর্মীদের সহায়তায় এগিয়ে না আসাকে আইনগত ও নৈতিক, উভয় দৃষ্টিকোণ থেকেই দায়িত্বে চূড়ান্ত অবহেলা হিসেবে বিবেচনা করা যায়।\nসৌদি সরকার ভ্রমণ নির্দেশিকা দেওয়ার সঙ্গে সঙ্গেই মন্ত্রণালয় চাইলে কর্মীদের পাশে দাঁড়িয়ে তাদেরকে সব ধরনের সহায়তা দেওয়ার আশ্বাস দিতে পারত। তারা কর্মীদের সাহায্য করার জন্য নিয়োগদাতা প্রতিষ্ঠান ও ট্রাভেল এজেন্সির প্রতিনিধি এবং অন্যান্য সংশ্লিষ্টদের সঙ্গে নিয়ে জেদ্দা ও রিয়াদে আমাদের দূতাবাস, বিমান বাংলাদেশ এবং ঢাকার সৌদি দূতাবাসের সঙ্গে সম্মিলিতভাবে কাজ করতে পারত।\nএক্ষেত্রে মন্ত্রণালয় ও ওয়েজ আর্নার্স কল্যাণ বোর্ড যে ভূমিকা পালন করেছে, তা ব্যাখাতীত ও ক্ষমার অযোগ্য। তারা খুব সম্ভবত কর্মীদের উপার্জন করা তিন হাজার কোটি টাকারও বেশি পরিমাণ তহবিলের ওপর বসে আছেন। কিন্তু, কেন তারা কর্মীদের এই সংকটাপন্ন মুহূর্তে এগিয়ে আসছেন না এবং তাদের প্রয়োজন অনুযায়ী কেন আর্থিক সহায়তার হাত বাড়িয়ে দিচ্ছেন না, তা অবশ্যই নিন্দনীয়।\nআমরা কল্যাণ তহবিলের ব্যবস্থাপনাকারী প্রতিষ্ঠান ওয়েজ আর্নার্স কল্যাণ বোর্ডের ওয়েবসাইট ঘেঁটে দেখেছি। কিন্তু, সেখানে কোথাও তাদের আর্থিক অবস্থানের পরিষ্কার কোনো চিত্র খুঁজে পাইনি। সেখানে তাদের সম্পদ ও দায়ের পরিমাণ দেওয়া নেই, যে তথ্যটি জবাবদিহি ও স্বচ্ছতায় বিশ্বাস করে এরকম যেকোনো প্রতিষ্ঠানের কাছ থেকে প্রাথমিক চাহিদা হিসেবে বিবেচিত। আমরা শুধু বাৎসরিক প্রতিবেদনগুলো খুঁজে পাই এবং সেখানেও শুধু বিভিন্ন খাতে ব্যয়ের হিসেব দেওয়া আছে, আয়ের হিসেব নেই।\nকেন তাহলে এই তহবিলের সামগ্রিক আর্থিক অবস্থানের ক্ষেত্রে এত গোপনীয়তা? এর কারণ কি তাহলে এটাই যে, কর্মীরা, যারা এই তহবিলের প্রকৃত মালিক, তাদের নিজেদের মালিকানাধীন টাকার প্রকৃত পরিমাণ সম্পর্কে জেনে যাবে এবং সঙ্গে এটাও জেনে যাবে যে, সেখান থেকে কী পরিমাণ টাকা তছরুপ হয়েছে?\n২০১৮-২০১৯ সালের প্রতিবেদন অনুসারে (ওয়েবসাইট উৎস), বোর্ড ১৮৩ দশমিক ৩৭ কোটি টাকা ব্যয় করেছে, যার মধ্যে ১৬২ দশমিক ৪৬ কোটি টাকা কর্মীদের বিভিন্ন রকম সেবা দেওয়ার জন্য ব্যয় করা হয়েছে এবং বাকি ২০ দশমিক ৯১ কোটি টাকা তাদের নিজেদের প্রশাসনিক ও অন্যান্য খরচ হিসেবে দেখানো হয়েছে। খরচের দ্বিতীয় অংশের মধ্যে ছয় দশমিক ৬৬ কোটি টাকা প্রশাসনিক খরচ (প্রশাসনিক, আইটেম ২) হিসেবে এবং ১২ দশমিক ২৯ কোটি টাকা খরচ দেখানো হয়েছে ক্রয় ও সেবা (সরবরাহ ও সেবা, আইটেম ৩) খাতে।\nআমরা দুই নম্বর আইটেমের (প্রশাসনিক খরচ) একটু গভীরে গেলে দেখতে পাই, মাসিক বেতন খাতে এক দশমিক ৮৬ কোটি টাকা, কর্মীদের বেতন খাতে এক দশমিক ৪০ কোটি টাকা, বাড়ি ভাড়া খাতে এক দশমিক আট কোটি টাকা, উৎসব বোনাস খাতে ৬০ লাখ টাকা, চিকিৎসা ভাতা খাতে ২১ লাখ টাকা ও বিশেষ ভাতা (গাড়ি) খাতে ২৪ লাখ টাকা খরচ দেখানো হয়েছে।\nতিন নম্বর আইটেমে (ক্রয় ও সেবা) দেখা যায়, ডাটা এন্ট্রি খাতে দুই কোটি টাকা, চুক্তিভিত্তিক/সাময়িক কর্মী খাতে চার কোটি টাকা, ভ্রমণ খাতে ৯০ লাখ টাকা, পেট্রোল/গ্যাস খাতে ৮০ লাখ টাকা, নিরাপত্তা কর্মী খাতে ৬০ লাখ টাকা ও ওভারটাইম খাতে ২০ লাখ টাকা খরচ ধরা হয়েছে।\nএ ছাড়াও, বিভিন্ন খাতে লাখো টাকার অসংখ্য খরচ দেখানো হয়েছে, যা গুনে শেষ করা যায় না। এ খরচগুলোর পেছনের যুক্তিগুলো বেশিরভাগ ক্ষেত্রেই সন্দেহ জাগায় অথবা দুর্বল ভিত্তির ওপর প্রতিষ্ঠিত। যেমন: চুক্তিভিত্তিক ও সাময়িক কর্মীদের জন্য চার কোটি টাকা, ডাটা এন্ট্রির জন্য দুই কোটি টাকা, ইন্টারনেট বিলের জন্য ২০ লাখ টাকা এবং গাড়ি, আসবাবপত্র ও অফিস সাজানোর জন্য টাকা, ইত্যাদি।\nআপাতদৃষ্টিতে মনে হয় যেন মন্ত্রণালয় ও ওয়েজ আর্নার্স কল্যাণ বোর্ডের মাঝে বাজেট সংক্রান্ত বিষয় সুপরিকল্পিতভাবে ধোঁয়াশাচ্ছন্ন করে রাখা হয়েছে। এ কারণে কর্মকর্তারা বিভিন্ন খাতে খরচ দেখাতে পারেন এবং তহবিলের উৎসগুলোকে মিলিয়ে ফেলতে পারেন। আমাদেরকে বলা হয়েছে, তহবিলগুলোর অডিট হয়। কিন্তু, তা জনসম্মুখে প্রকাশ করার প্রমাণ নেই। এই তহবিলের অডিট কি পেশাদার ও স্বনামধন্য চার্টার্ড অ্যাকাউন্ট্যান্ট প্রতিষ্ঠান করে থাকে, নাকি নামকাওয়াস্তে অডিটররা এই কাজটি করে থাকেন? আমাদের ১৯৯০ সাল থেকে শুরু করে আজ পর্যন্ত তহবিলটির সম্পূর্ণ তথ্য জানা দরকার, যার অনুমিত অর্থ তিন হাজার কোটি টাকার চেয়েও বেশি।\nওয়েজ আর্নার্স কল্যাণ বোর্ড ১৯৯০ সালে ওয়েজ আর্নার্স ওয়েলফেয়ার ফান্ড নামে গঠিত হয় এবং তখন থেকেই সেখানে স্বচ্ছতার অভাব দেখা গিয়েছে। এই তহবিলের সুবিধা নিতে প্রবাসী কর্মীকে শুরুতে অল্প পরিমাণ টাকা দিতে হলেও বর্তমানে এর পরিমাণ তিন হাজার ৫০০ টাকা। ২০১৩ সালে প্রতিষ্ঠিত হওয়ার পর থেকেই জনশক্তি কর্মসংস্থান ও প্রশিক্ষণ ব্যুরো সীমিত পরিমাণ মাথাপিছু ব্যয়ের মাধ্যমে তহবিলের ব্যবস্থাপনা করছিল। তবে, বর্তমানে এ সংস্থার রয়েছে ২০০ জনেরও বেশি কর্মকর্তা, যাদের পেছনে বাৎসরিক ব্যয় ২০ কোটি টাকারও বেশি। কর্মীদের কাছ থেকে না নিয়ে সরকার কেন এ খরচ নিজে বহন করছে না? এ ছাড়াও, কেন এই সংস্থায় কর্মরত ডেপুটেশানে থাকা বিসিএস ক্যাডারের কর্মীরা সরকারের নিজস্ব বাজেটের পরিবর্তে এসব গরিব প্রবাসী কর্মীদের তহবিল থেকে বেতন পাবেন?\nমজার বিষয় হলো, ১৬ সদস্যের বোর্ডে কর্মীদের মধ্য থেকে মাত্র তিন জন প্রতিনিধি রয়েছেন (কার্যত একজন, কারণ দুটি পদ খালি রয়েছে)। বিভিন্ন মন্ত্রণালয়ের প্রতিনিধি হিসেবে ১২ জন এবং নিয়োগদাতা প্রতিষ্ঠানের প্রতিনিধি হিসেবে একজন আছেন বোর্ডে। এখান থেকে সহজেই অনুমান করা যায় যে, প্রবাসীদের কল্যাণের বিষয়টি এই বোর্ডের বিবেচনায় কতটা কম প্রাধান্য পেয়ে থাকে। এই বোর্ড যাদের টাকার ব্যবস্থাপনা করে থাকে, সেই টাকার ‘মালিকদের’ প্রতিনিধিত্ব এত কম কেন সেখানে? আর্থিক সুবিধার সঙ্গে সম্পর্কযুক্ত কোনো বিষয়ের ক্ষেত্রে এ ধরনের ক্ষমতার জোরদখল কে কি কেউ, কোথাও মেনে নেবে? এক্ষেত্রে এটি সম্ভব হয়েছে, কারণ প্রবাসী কর্মীদের জোরালো কণ্ঠের অভাব এবং তাদের অধিকারবোধ নিম্ন পর্যায়ে। এ কারণেই তাদের সঙ্গে এ ধরনের ঔদ্ধত্য দেখানো যায় এবং তাদের প্রতি অবিচার করা যায়।\nরেমিট্যান্সের মাধ্যমে দেশে আসা অর্থের ওপর দুই শতাংশ প্রণোদনা দেওয়ার সরকারি উদ্যোগ প্রশংসার দাবি রাখে। আমরা আমাদের রপ্তানি শিল্পকে যে পরিমাণ সুযোগ-সুবিধা দিচ্ছি, যেমন: ব্যাংক ঋণ, ক্যাশব্যাক প্রণোদনা, কর মওকুফ, ইত্যাদি, তার সঙ্গে তুলনা করলে এই প্রণোদনাকে পাঁচ শতাংশে উন্নীত করা উচিত। এরকম একটি উদ্যোগ নেওয়া হলে অপ্রাতিষ্ঠানিক মাধ্যম, যেমন হুন্ডি থেকে অর্থ স্থানান্তরের পরিবর্তে প্রাতিষ্ঠানিক ব্যাংকিং চ্যানেলের মাধ্যমে অর্থ স্থানান্তরের পরিমাণ বাড়বে। রেমিট্যান্সের প্রাপকদের তারল্যের পরিমাণ বেড়ে যাবে এবং পল্লী অর্থনীতি প্রবৃদ্ধির হার বেড়ে যাবে।\nপ্রবাসী কর্মীদের প্রতি সব সময়ই অবহেলা, নির্লিপ্ততা ও অসম্মান প্রদর্শন করা হয় এবং বর্তমান সংকট যার আরেকটি প্রমাণ। এই পরিস্থিতিতে মন্ত্রণালয় ও ওয়েজ আর্নার্স কল্যাণ বোর্ডের কার্যধারার নিরীক্ষণ করা এখন সময়ের দাবি। কোন প্রক্রিয়ায় আমাদের প্রবাসী কর্মীদের নিয়োগ ও প্রশিক্ষণ দেওয়া হয়, কীভাবে তাদেরকে বিদেশে পাঠানো হয়, বিদেশে তাদের দেখভাল কীভাবে করা হচ্ছে এবং বিপদের সময় কীভাবে তাদের সেবা করা যায়, এই সমগ্র প্রক্রিয়ার একটি সার্বিক নিরীক্ষণের বিষয়টি সবচেয়ে বেশি প্রাধান্য পাওয়া উচিত। এই নিরীক্ষায় মৌলিক মানবাধিকার রক্ষা, কর্মীদের স্বাস্থ্য সুরক্ষা ও দেশে ফিরে আসার পর তাদের সহায়তা দেওয়া, এসব বিষয় অন্তর্ভুক্ত থাকা উচিত। শুরুতে আমাদেরকে সংশ্লিষ্ট মন্ত্রণালয়ের সব কার্যকলাপের সঙ্গে প্রবাসী কর্মীদের অংশগ্রহণ নিশ্চিত করতে হবে। ওয়েজ আর্নার্স কল্যাণ বোর্ডেও কর্মীদের অংশগ্রহণ বাড়াতে হবে এবং কর্মীদের তহবিল ব্যবহারের ক্ষেত্রে বাধ্যতামূলক স্বচ্ছতা নিশ্চিত করতে হবে।\nএখনই সময় আমাদের প্রবাসী কর্মীদের প্রতি যথাযোগ্য শ্রদ্ধা প্রদর্শন করার ও তাদেরকে তাদের প্রাপ্য সম্মান দেওয়ার। কারণ, তারা নীরব চালিকাশক্তি হিসেবে আমাদের দেশকে গড়ে তুলছেন।\n২৪ এপ্রিল দ্য ডেইলি স্টারে প্রকাশিত প্রতিবেদন অনুযায়ী ওমান, সংযুক্ত আরব আমিরাত ও কাতারের একটি বিমান টিকিটের দাম বর্তমানে ৮০ হাজার থেকে এক লাখ টাকা। সৌদি আরবের টিকিটের দাম ২০ হাজার টাকা বেড়ে ৯৫ হাজারে পৌঁছেছে। তুলনামূলকভাবে, কলকাতা থেকে রিয়াদের টিকিটের দাম ১৩ হাজার টাকা এবং মুম্বাই থেকে দুবাই টিকিটের দাম ১৭ হাজার টাকা। নেপাল থেকে রিয়াদ যেতে ৩৫ হাজার টাকা খরচ হয় এবং দুবাই যেতে ২০ হাজার টাকা খরচ হয় (সূত্র: অ্যাসোসিয়েশন অব ট্রাভেল এজেন্টস অব বাংলাদেশ)।\n( দ্য ডেইলি স্টারে প্রকাশিত নিবন্ধ ইমিগ্রেশন নিউজের পাঠকদের জন্য তুলে ধরা হলো )